REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Drugo vanredno zasedanje **(neredigovane i neautorizovane)**

Narodne skupštine Republike Srbije

u Trinaestom sazivu

(Treći dan rada)

01 Broj 06-2/323-23

27. februar 2023. godine

B e o g r a d

 (Sednica je počela u 10.10 časova. Predsedava Vladimir Orlić, predsednik Narodne skupštine.)

\*

\* \*

 PREDSEDNIK: Poštovane dame i gospodo, narodni poslanici, nastavljamo rad sednice Drugog vanrednog zasedanja Narodne skupštine Republike Srbije u Trinaestom sazivu.

 Na osnovu službene evidencije o prisutnosti narodnih poslanika, konstatujem da sednici prisustvuje 87 narodnih poslanika.

 Radi utvrđivanja tačnog broja narodnih poslanika prisutnih u sali, molim sve da ubace svoje identifikacione kartice.

 Konstatujem da je primenom elektronskog sistema evidentirano prisustvo 95 narodnih poslanika, odnosno više od 100 narodnih poslenika, što je više od 84, koliko je neophodno da nastavimo sa radom.

 Obaveštavam vas da su sprečeni da sednici prisustvuju sledeći narodni poslanici: Vladan Zagrađanin i Ksenija Marković.

 Nastavljamo rad i prelazimo na pretres u pojedinostima o 1. tački dnevnog reda - PREDLOGU ZAKONA O IZMENAMA ZAKONA O CENTRALNOJ EVIDENCIJI STVARNIH VLASNIKA.

 Saglasno članu 90. stav 1. Poslovnika, obaveštavam vas da su pozvani da sednici prisustvuju potpredsednici i ministri u Vladi Srbije sa svojim saradnicima.

 Primili ste amandmane koji su na Predlog zakona podneli narodni poslanici.

 Primili ste izveštaje Odbora za ustavna pitanja i zakonodavstvo, Odbora za privredu, regionalni razvoj, trgovinu, turizam i energetiku, kao mišljenje Vlade o podnetim amandmanima.

 Pošto je Narodna skupština obavila načelni pretres, saglasno članu 157. stav 3. Poslovnika Narodne skupštine, otvaram pretres Predloga zakona u pojedinostima.

 Na naziv Predloga zakona amandman je podneo narodni poslanik Aleksandar Jerković.

 Reč ima podnosilac.

 ALEKSANDAR JERKOVIĆ: Poštovane kolege, poštovani predsedavajući, kakva svinja takva mast, kakav narod takva vlast. Meni se čini da se ova srpska ozbiljno užegla.

 Gospodine Šolc, gospodine Makron, nadam se da su vaši savetnici pre fakulteta završili srednju školu i da su vam objasnili da…

 PREDSEDNIK: Gospodine Jerkoviću…

 ALEKSANDAR JERKOVIĆ: …predsednik Srbije ima pravo da potpiše bilo šta…

 PREDSEDNIK: Gospodine Jerkoviću, ne znam da li me čujete?

 Vaš amandman je na član 1. O tome treba da govorite.

 ALEKSANDAR JERKOVIĆ: Molim vas da mi ne oduzimate vreme.

 Dakle, gospodin Šolc i Makron, morate da znate da predsednik Srbije ima pravo da potpiše bilo šta u Briselu koliko to ima pravo da potpiše i predsednik kućnog saveta, ako želi da proda vaš stan podstanaru koji živi u njemu.

 PREDSEDNIK: Gospodine Jerkoviću, možda me niste razumeli. Pročitao sam vaš amandman na član 1. Da li me čujete? Da li me čujete gospodine Jerkoviću?

 ALEKSANDAR JERKOVIĆ: Odlično vas čujem.

 PREDSEDNIK: Vaš amandman je na član 1, o tom amandmanu sada govorite.

 ALEKSANDAR JERKOVIĆ: Prva obmana, gospodo, vi nikada niste imali većinu. Vi ste u najboljem slučaju imali četvrtinu nečega zajedno sa svim manjinama i sa prevarama koje ste radili na izborima. Kako?

 Najpre, polovina građana ne izlazi na izbore. Od ove druge polovine vi ste možda dobili polovinu. I ako izuzmemo one građane koje ste ucenili time što ste im zaposlili decu i unuke, pa ne glasaju za vašu politiku, nego glasaju za to malo plate svojoj deci i unucima, daj Bože da vaša politika ima 5% podrške, a ljudi koji su vam izašli na ulicu pre neki dan su upravo oni ljudi… (Isključen mikrofon.)

 PREDSEDNIK: Ovo je bilo dva minuta za obrazlaganje amandmana. To je bilo dva minuta za obrazlaganje amandmana.

 Ne čujete me. Moram ovako pošto me ne slušate. Ovo je bilo dva minuta za obrazlaganje amandmana.

 Vi imate pravo, ako želite, da koristite i još pet, to nije problem, ali govorite o amandmanu.

 (Aleksandar Jerković: Uvek govorim o amandmanu.)

 Zato ste se javili, a ovo je sve bio uvod.

 (Aleksandar Jerković: Zašto sprečavate da se govori?)

 Znači, vi možete da dobijete, upravo vam pružamo mogućnost za dodatnih pet. Prijavite se za reč, daću vam i to vreme, ali govorite samo o amandmanu koji ste podneli. Jel vidite, šta ste napisali?

 (Aleksandar Jerković: Vi ste vlasni da razumete šta ja govorim?)

 Evo, vi sami, vi sami, izvolite obrazložite svoj amandman i nikakav problem nije.

 ALEKSANDAR JERKOVIĆ: Dajte mi pet minuta.

 Dakle, kada od tih 25% oduzmete sve ono kao što sam rekao, daj Bože da vam ostane 5% podrške naroda.

 I da vam kažem još nešto. Da ste pre izbora rekli ljudima - priznaćemo Kosovo, uvešćemo sankcije Rusiji, ne biste danas imali ljude na ulicama.

 (Narodni poslanici SNS dobacuju.)

 Zašto, gospodo, umesto što dobacujete, lepo ne izađete pred narod i kažete lepo i kažete lepo - predomislili smo se, hoćemo da vodimo jednu drugačiju politiku, kao što ste uradili kada ste napustili vašu Radikalnu stranku, pa onda lepo objasnite narodu zašto je dobro da se prizna Kosovo i Metohija, zašto je dobro da se uvedu sankcije Rusiji.

 PREDSEDNIK: Gospodine Jerkoviću, ne vredi, moram da vam pomognem.

 ALEKSANDAR JERKOVIĆ: Ne prekidajte me, budite ljubazni.

 PREDSEDNIK: Moram da vam pomognem. Evo ovako. Vi ste predložili svojim amandmanom da se promeni naziv propisa. O tome je reč. Slobodno obrazložite zašto predlažete da se promeni naziv propisa.

 Šta je sada, ne želite da govorite?

 (Aleksandar Jerković: Ako stalno opoziciju prekidate, ne znam što…)

 A što ste sami sebi isključili mikrofon?

 (Aleksandar Jerković: Možete da radite šta hoćete, ali ne još dugo.)

 Nećete više. Dobro.

 Hvala i na tome.

 Na naziv Predloga zakona amandman su zajedno podneli narodni poslanici Zoran Lutovac, Dragana Rakić, Nenad Mitrović, Sanja Miladinović i Srđan Milivojević.

 Podnosilac ima prednost.

 SRĐAN MILIVOJEVIĆ: Poštovani građani Srbije, mi smo, kada je reč o nazivu zakona – Zakon o centralnoj evidenciji stvarnih vlasnika, tražili da se promeni naziv ovog zakona i da glasi zakon o izmenama i dopunama Zakona o centralnoj evidenciji stvarnih vlasnika.

 Zašto je to važno za nas? Za nas je to važno zato što smo mi posvećeni izgradnji pravne države. Mi imamo situaciju da ovoga trenutka svedočimo slomu pravne države. Možda građani Srbije znate, možda ne znate, ali tu su predstavnici opozicije da to čujete iz naših usta. Ovoga trenutka u velikoj policijskoj akciji uhapšeni su ljudi bliski vrhu SNS iz firme „Bauvazen“. Tužiteljke koje su pohapsile ove kriminalce – Bojana Savović i Jasmina Paunović su ekspresno smenjene, predmet im je oduzet i dat je tužiocima koji nisu godinu dana radili ovaj posao.

 Mi smo, kažem, posvećeni izgradnji pravne države. U ime slobode, u ime prava na pobunu, u ime demokratskog uređenja ove zemlje priključujem se pozivu koji su uputili tužioci, advokati, profesori pravnog fakulteta, građani koji žele da i Srbija ima svoju Lauru Koveši, tužioca. Sada je trenutak da pokažemo solidarnost sa tim ženama. Sad je trenutak da kažemo da smo spremni da se borimo protiv kriminala i korupcije. Sad je trenutak da kažemo ne naprednoj mafiji.

 Pozivam sve građane 2. marta u 15.00 sati ispred Vlade Republike Srbije, ugao Kneza Miloša i Nemanjine, da odbranimo zakon i ovaj zakon danas. Evo ga jedan poslanik riče i kaže da nije to tema. To je tema gospodine, to je tema. Nemojte da ste nervozni. Razumem strah i treba da budete uplašeni.

 PREDSEDNIK: Gospodine Milivojeviću…

 SRĐAN MILIVOJEVIĆ: Koristim vreme ovlašćenog predlagača.

 PREDSEDNIK: Nije problem da vi koristite vreme koje imate. To je sve u redu, nego da li je tema ili nije tema, to ipak prosuđujem ja. U pravu su ti što vam zameraju da ne govorite o temi. Nastavite, ali držite se amandmana i sve je u redu.

 SRĐAN MILIVOJEVIĆ: Hvala vam što pokušavate da uzmete pravo opoziciji da govori. Nećete uspeti, gospodine Orliću. Ne damo. Ne damo tužioce, shvatite. Ne damo vam Srbiju. Ne damo! Ne damo ove tužiteljke! Ne damo! Srbijo, ne daj svoje hrabre ljude koji se bore protiv napredne mafije i kriminala! Ne dam!

 PREDSEDNIK: Znači, sada ste rešili da još manje govorite o amandmanu, nego na samom početku. Odlično. Ja vam kažem da nastavite, dobićete vreme koje god hoćete, a vi onda još gore od svega. Fantastično, šta da vam kažem.

 Reč ima Slavica Radovanović.

 SLAVICA RADOVANOVIĆ: Poštovani predsedniče, hvala vam na reči.

 Poštovani građani, u potpunosti podržavam amandman koji je izneo kolega Milivojević.

 Samo bih se nadovezala da najoštrije osuđujem smenu dve tužiteljke zato što govorim iz pozicije policije i svi dobro znate gde sam radila i šta sam radila. Bojanu Savović poznajem direktno i poznajem je lično. Bojana Savović je sa mnom radila silne edukacije za nasilje u porodici, da nam se ovo ne događa i da se ne pitamo koja je sledeća. Bojana Savović je uvek govorila da su policija uši i oči tužilaštva. Samim činom oduzimanja ovakve jedne važne funkcije i smenjivanjem ovakvih tužilaca vi ste drugovi koji odlučujete o tome, a posebno Nebojša Stefanović sasekli ruke policije. Sati, dani, noći provedeni u radu na ovakvim predmetima ne znače više ništa. Policija ne može da radi bez saglasnosti tužilaštva zato što je ovde tužilačka istraga.

 Osnovni postulat na kome se zasniva rad policije – zaštita građana i njihove imovine, a mi, dragi građani, ako smenjujemo tužioce koji pomažu policiji, rade u policiji, mi nećemo biti zaštićeni, jer bez ovakvih tužilaca policija ne može da radi.

 Takođe, poštovani građani Ćuprije, želela bih da osudim najstrašniji tviter post koji je jedan od poslanika okačio na svom nalogu zato što je rekao – građane Srbije, građane iz Ćuprije…

 PREDSEDNIK: Gospođo Radovanović…

 SLAVICA RADOVANOVIĆ: Koristim vreme grupe.

 PREDSEDNIK: Jedna stvar samo. Znači, vi ste se javili za reč po amandmanu?

 SLAVICA RADOVANOVIĆ: Da, i hoću da koristim vreme ovlašćenog.

 PREDSEDNIK: I sve ste drugo govorili, ne govorite o tom amandmanu, razumete?

 SLAVICA RADOVANOVIĆ: Znači, građani Srbije imaju pravo da ovde dođu u Skupštinu…

 PREDSEDNIK: Gospođo Radovanović, samo me saslušajte, molim vas.

 SLAVICA RADOVANOVIĆ: Ova Skupština je mesto za građane.

 PREDSEDNIK: Da li možete da me čujete?

 SLAVICA RADOVANOVIĆ: Koristim vreme grupe, gospodine Orliću, i nemojte da me prekidate.

 PREDSEDNIK: Samo da vam kažem. Nije problem, možete vi da koristite vreme grupe. Nije problem da koristite vreme grupe, samo kada se javite za raspravu o amandmanu, kažete da ga podržite. Samo govorite o tome. Nije to problem. Vi sada raspravljate sa Milivojevićem na temu koju je on pokrenuo, koja nema veze sa amandmanom nema i prešli ste na neku narednu. Držite se obrazloženja i sve je u redu.

 Ako želite da nastavite, prijavite se.

 SLAVICA RADOVANOVIĆ: Hoću da mi date vreme grupe.

 Skupština je mesto gde mogu da dođu svi građani, bez obzira na političku orijentaciju, bez obzira na političku opredeljenost i svi građani Srbije imaju pravo da dođu, a mi kao poslanici moramo da ih primimo. Vrata Narodne stranke su uvek otvorena svim građanima Srbije.

 Neshvatljivo je da jedan od narodnih poslanika iz Ćuprije govori da su građani Ćuprije došli na ekskurziju. Takvom narodnom poslaniku, koji tako govori, nije mesto u Skupštini. Takav poslanik mora da podnese ostavku. Zašto? Sva obećanja koja su data Ćupriji nisu urađena, kada je bilo vreme kampanje. Opšta bolnica u Ćupriji više liči na horor film nego što liči na mesto gde treba da se leče ljudi i tamo ljudi umiru. Tamo je loša primarna zaštita, odnos prema pacijentima neprofesionalan i da ne govorim dalje o ostalim jako lošim situacijama.

 Najvažniji problem Ćuprije koja leži na dve reke je nedostatak vode. I to je bio predmet kampanje. Tamo je otvorena firma SMP koja radi plastiku za enterijere i auto industriju. Ta firma nema problema sa vodom, ali je ta firma zagađivač i mesto gde radi 250 ljudi u toj fabrici, od toga je samo 20 ili 30 od njih iz Ćuprije, svi ostali ljudi dolaze sa strane.

 Zamislite, 2022. godine Ćuprija radi šest rebalansa budžeta. To znači da se sredstva ne koriste tamo gde treba i kako treba. Tamo se 20.000 evra daje za pevače, a ne daje se za prvorođeno dete. Ćuprija koja je kolevka atletike, najpoznatiji sportisti iz atletike potiču iz Ćuprije, gasi se, nema atletsku dvoranu. U Ćupriji se ne gradi ni atletska dvorana ni stadion, gradi se u Boru, Zaječaru, gde je potpuno višak i gde je potpuno bespotreban.

 U Ćupriji se nalazi najvažnija muzička škola za talente, važna je i za Srbiju, važna je i za region. Najveći talenti, ljudi koji predstavljaju ovu Srbiju iz te oblasti u svetu idu iz Ćuprije. Ta škola se gasi. Viša medicinska škola je prebačena tamo. Da li vi možete da shvatite i verujete šta znači to za Ćupriju? Taj grad se gasi. Sva ta deca koja su dolazila u školu su dolazila sa strane. Znači, mogućnost da se izda stan, da se potroši neki novac, da se bilo šta doprinese Ćupriji, više ne postoji. Umesto da bude grad prosperiteta, taj grad postaje grad zatvorenih vrata.

 Još jedna veoma važna stvar. U Ćupriji nema zdravstvene zaštite. Zamislite situaciju da u domu zdravlja ne možete da izvadite lekarsko uverenje, nego morate da idete u Despotovac ili da idete u Jagodinu. Ima li išta loše za građane, ako umiru pacijenti, ako ne može da se leče, ako vam gase najvažnije institucije koje postoje. Od čega će Ćuprija da gradi? Ona postaje grad duhova, a na grad građana koji treba da žive.

 Takođe, jako lošim vođenjem finansija od čelnika koji vode Ćupriju, urađene su i loše instrukture, tako da je sužena glavna ulica kod gimnazije i osnovna škola, gde je popločana kaldrmom. Ta ulica je od strane MUP-a proglašena kao najnebezbednija u gradu, tako da dragi građani Srbije, ne možete ostati i ne možete biti ovako ugroženi i ne možete dolaziti u situaciju da se vaši gradovi lošom politikom, lošim vođenjem finansija odumiru.

 Takva je ista situacija, dragi građani, u Požarevcu. U Požarevcu, gradu, koji je imao „Bambi“ radi sa smanjenim kapacitetima, Mesna industrija Požarevac maltene i ne postoji, osim kad treba paštete i mesne nareske sa isteklim rokom proslediti i dati ljudima na izdržavanju kazne u Požarevcu, tada radi. „Voće produkt“ ne radi. „Moravka“ plastična industrija ne radi. „Žito stig“ za hleb koji proizvodi i testo ne radi. „Stižanka“, stočna hrana, takođe ne radi. „Moravka“ poljoprivredne mašine takođe ne radi. Šećerana, sve je uništeno. Sve su to bili kapaciteti koji su hranili ovu državu. Sve su to industrijski važne oblasti za građane, sve je uništeno i privatizovano.

 Ono što na kraju želim da kažem i što je najvažnije, i u Požarevcu, i u Ćupriji, u drugim gradovima, mali poljoprivrednici su pred zatvaranjem svojih radnji. Inspekcije koje trebaju u početku da imaju savetodavni karakter, da ukažu na nepravilnosti, one to ne rade. One po instrukcijama vlasti koja važi i za Požarevac i za Ćupriju i za Jagodinu istog momenta zatvaraju takve prodavnice. Znate šta to znači za ljude? Ostaju bez posla i porodice i ljudi.

 Ja pozivam ministra Bastu i da dođe i da razgovara ovde sa ljudima kako bi se malim privrednicima pomoglo da opstanu, da rade i da razvijaju svoja mala preduzeća i da hrane građane ove Srbije i porodice koje tu rade, a ne da ih zatvaraju i da pored ovih industrija koje sam navela, koje su uništene, ostave bar male privatnike jer oni su nosioci rada, izdržavanja i poreza svih ovih gradova koje sam navela. Bez njih naši gradovi umiru, posebno Požarevac i Ćuprija.

 Još jednom, pozivam narodnog poslanika koji je ismejavao građane koji su došli u Srbiju da iz moralnih razloga podnese ostavku. Ni jednom poslaniku sa takvim namerama nije mesto u Skupštini.

 PREDSEDNIK: Gospođo Radovanović, pružio sam vam mogućnost da govorite, ali zaista nikakve veze to sa amandmanom imalo nije.

 (Slavica Radovanović: To je istina, gospodine Orliću.)

 O nekoliko lokalnih samouprava ste govorili, o stvarima kako ih vi vidite, problemima koje smatrate itd, ali nikakve veze sa amandmanom to imalo nije.

 Samo sam vas zamolio kada se javite za raspravu po amandmanu da to onda bude u vezi sa amandmanom koji podržavate ili ne podržavate, šta god želite, ali samo da ima veze sa temom.

 (Slavica Radovanović: Ovo ima veze sa životom ljudi.)

 Nije vam uključen mikrofon.

 SLAVICA RADOVANOVIĆ: Gospodine Orliću, ja vas izuzetno cenim i poštujem i vi to znate. Ja dolazim u vaš kabinet i govorim koliko cenim to što vi radite i ono gde sam ja vama zamenica.

 Ja vas molim, molim vas i preklinjem, hajde da zakažemo Odbor za prava deteta, mnogo nam je usloženih problema.

 Ja sam vaša zamenica, ja se nudim da vodim sednicu. Ja od vaše poslanice dobijam u lice reči da sam ja sa šifrom „F“ penzionisana. Vi, gospodine Orliću, treba da proverite zato što sam vaša zamenica. Postoji dokumentacija, gospođa Tomašević zna ko sam ja u policiji, da li ja imam šifru „F“ i da li sam pod šifrom „F“ penzionisana. To je ružno pričati poslaniku.

 Prema tome, molim vas, ako ne možete zbog obaveza da održite sednice Odbora za prava deteta, dajte je meni.

 PREDSEDNIK: Gospođo Radovanović, ali ovo što sada govorite ja nikada nisam rekao.

 Samo da vam kažem, iznenađuje me ovo što ste sada rekli, jer ja nikada ništa slično rekao nisam, zaista nisam. Prvi put čujem ovo što sada kažete.

 (Slavica Radovanović: Ne, rekla sam narodna poslanica vaše stranke.)

 Samo, nema razloga…

 SLAVICA RADOVANOVIĆ: Gospodine Orliću, dva puta sam dolazila u kabinet, imate dva dopisa za Odbor deteta.

 PREDSEDNIK: Ne, ovo što ste sad govorili o penzionisanju, ja to nikada nisam rekao, gospođo Radovanović.

 SLAVICA RADOVANOVIĆ: Gospodine Orliću, ja nemam pravo po Poslovniku da kažem ime narodne poslanice. Neka vam priđe narodna poslanica koja mi je to rekla, ali ja sam htela da dođem do vas, niste me primili.

 PREDSEDNIK: Niste mislili na mene?

 SLAVICA RADOVANOVIĆ: Ne, niste mi vi to rekli, rekla sam narodna poslanica iz vaše stranke.

 PREDSEDNIK: Dobro, to sam i ja rekao. Kažem, prvi put čujem to.

 SLAVICA RADOVANOVIĆ: Neka dođe i neka vam kaže i neka mi se izvini, ja nemam šifru „F“. Ja sam penzionisana po Zakonu o policiji onako kako mi pripada. Znači, nemojte molim vas to da dozvoljavate.

 Ja menjam vas kada negde odem i hvala vam na svim ukazanim prilikama da predstavljam Skupštinu u ime vas, neizmerno sam vam na tome zahvalna, ali hajmo Odbor da sazovemo, preklinjem vas. Krajnje je vreme, ubijaju nam decu. Molim vas, gospodine Orliću.

 PREDSEDNIK: Dobro.

 Što se sednice Odbora za prava deteta, na taj ste odbor mislili, tiče imaćemo sednicu uskoro, nije to sporno, samo ovo što ste kazali, ja sam mislio da ste rekli meni. Niste mislili na mene.

 Dobro, ne moramo zaista, razumeo sam vas, ali ne moramo dalje na tu temu. Sve je u redu, vi niste mislili na mene, hvala vam što ste rekli da nisam ništa pogrešio na taj način. Dobro.

 Izvolite, imate reč opet, gospođo Radovanović.

 SLAVICA RADOVANOVIĆ: Hvala vam. Opet vam se zahvaljujem.

 Dragi građani, kao zamenica predsednika Odbora za prava deteta zahvaljujući predsedniku Narodne stranke idem i predstavljam u međunarodnim organizacijama odbor i hvalim odbor. Hvala vam. Na tome sam vam neizmerno zahvalna. Još jednom vam se zahvaljujem, ali ajmo odbor.

 PREDSEDNIK: Dobro. Mislili ste na mene. Rekli ste predsednik Narodne stranke pa zbog toga. Dobro. Razumeo sam.

 Sad moram da pitam da li neko zaista želi po amandmanu?

 Jelena Jerinić ima reč.

 JELENA JERINIĆ: Zahvaljujem.

 Vlada nam je u obrazloženju Predloga zakona i izmenama zakona o centralnoj evidenciji stvarnih, jel možete zvonce da upotrebite, ono vaše magično zvonce. Samo da se stišaju poslanici. Hvala najlepše.

 Dakle, Vlada nam je uz izmene Zakona centralnih evidenciji stvari vlasnika dala obrazloženje da to mora da se uradi zbog problema sa softverom. Jel stvarno to razlog? Dakle, razlog za izmenu celog jednog zakona i pokretanja čitave ove parlamentarne procedure jesu problemi u izradi softvera.

 Dakle, umesto da nas je Vlada obavestila o tome ko je angažovan da uradi taj softver, ko je za to plaćen, kako je sprovedena javna nabavka, kakvi su to problemi, ko će u krajnjoj liniji da odgovara za to, ovde se pokreće čitav zakonodavni mehanizam da bi se izašlo u susret jednom softveru, odnosno jednom dobavljaču softvera, verovatno i nije prvi put da to radite.

 Odložili ste primenu konkursa za angažovanje državnih službenika iz istog razloga - nemamo softver. Pošto u Srbiji sve živo digitalizovano, ne može ni to da se uradi pre softvera. Pola zemlje nema kanalizaciju, a vama treba softver. I to su ti savršeni zakoni koje vi usvajate.

 Još jedan primer savršenstva usvojen je ovde pre dve nedelje i to želim da iznesem kao primer i paralelu u odnosu na ovu izmenu zakona, a odnosi se se na paket pravosudnih zakona. Njime ste obećali samostalnost tužilaštva da bi dve nedelje nakon toga pokazali da se ništa zapravo neće promeniti.

 Da li da obavestim o tome Evropsku komisiju dok vas ne pohvali za to u sledećem izveštaju? Prepakovali ste postojeći sistem da bi vaši puleni mogli da nastave da rade ono što hoće, odnosno ono što im se naloži, a Nenada Stefanovića šefa Višeg javnog tužilaštva ovde ste u prethodnom sazivu imenovali u paketu sa izmenama Ustava. Lepo ste ga zapakovali da bi mogao da obavlja zadatke.

 Pitam se gde je danas ministarka Pravde Maja Popović da zaštiti samostalnost javnih tužilaca da zaštiti tužiteljke iz Višeg javnog tužilaštva, njene koleginice ili je njena zaštita rezervisana samo za vrhovnu ćutateljku Dolovac i za šefa Višeg javnog tužilaštva Nenada Stefanovića?

 Ono što se danas dešava pokazuje da ste izmenama pravosudnih zakona se prosto preigrali. Javnost je veoma uznemirena činjenicom da se tužiteljke koje su javno i profesionalno radile svoj posao sklanjaju da ne bi vašoj stranci nanosile dalju štetu.

 Dok na stižu prijave za istaknute pravnike, dozvolićete da na kraju citiram jednog od najboljih pravnika koje je ova zemlja ikada imala, prof. Vojina Dimitrijevića. Profesor Dimitrijević je rekao, slušajte dobro - borbu protiv strahovlade još uvek moraju da nose hrabri i dostojanstveni ljudi unutar svake zajednice. Obratite pažnju, ti ljudi koji su hrabri i dostojanstveni su tu, a borba je počela. Zahvaljujem.

 PREDSEDNIK: Dobro. I vi ste govorili šta god ste želeli, ali zaista ni ovo nikakve veze sa amandmanom imalo nije. Ja moram ponovo da pozovem sve, ajde ljudi ako ćete da tražite posle ponovo od onoga ko sednicu vodi da to bude u skladu sa Poslovnikom i u skladu sa dnevnim redom, pridržavajte se sami toga. Ništa drugo.

 Idemo dalje.

 Po amandmanu Ninoslav Erić.

 NINOSLAV ERIĆ: Poštovani predsedniče, poštovani narodni poslanici, ja naravno neću podržati ovaj amandman. Ja sam taj poslanik koji dolazi iz Opštine Ćurpija.

 U prethodnom periodu sam obavljao funkciju predsednika Opštine Ćuprija, sada obavljam funkciju predsednika SO Ćuprija i moram da kažem da 2014. godine je SNS ostvarila najbolji rezultat u Ćupriji – 70%. Godine 2016. i 2020. godine od 37 odbornika 30 odbornika su iz SNS. U procentima 82%. Znate zašto? Zato što ste vi ostavili Ćupriju takvu kakvu ste je ostavili, uništenu, sa blokiranim računima doma zdravlja, kulturnog centra, sa svim javnim institucijama koje su prokišnjavale. Nijedna javna institucija u 2013. godini koja je bila finansirana iz opštine Ćuprije je prokišnjavala. Nismo imali industrijsku zonu. Nismo imali ništa, a to je kriv i Đilas, Jeremić i Tadić.

 Vi ste ti koji ste 2013. godine ostavili Ćupriju. Vi ste ti koji ste se odrekli Ćuprije i vi ste našli meni da pričate o Ćupriji.

 Možete samo da se smejete. Tražili ste moju ostavku, ostavku zato što su članovi tj. predsednik Narodne stranke iz Ćuprije koji učitelj u školi, tj. nastavnik Engleskog jezika tog dana došao da odradi ono što treba da odradi, da održi čas. Tog dana je došao ovde da se slika. Pritom je napisao direktoru u pola devet ujutru, u osam počinju časova, a on je u pola devet poslao poruku da tog dana mora oca da vodi na redovnu kontrolu. Znači, redovna kontrola se zakazuje i zna se tačan datum, a ne zna se tog istog dana u pola devet. Deca su ga čekala u školi i naravno da sve što ste rekli je apsolutna laž, jer takav isti lažov je vama dao te informacije. Hvala.

 PREDSEDNIK: Dobro.

 Daću reč i vama ponovo, ali bih stvarno zamolio sve da ako može ovo bude rasprava o amandmanu, ako je ikako moguće.

 SLAVICA RADOVANOVIĆ: Hvala, gospodine Orliću.

 Ja prvo hoću da kažem da ovo nije rasprava po amandmanu. Drugo, ja nikada nisam bila na vlasti. Ja sam časni i pošteni radnik Policije. Možda ću biti nekada na vlasti. Tada ćete moći da mi kažete da sam nešto uradila. Neću ništa, ali ću dostaviti spisak kako maltretirate ljude da daju članarine. Prema tome, molim vas, dajte ostavku i pustite Ćupriju da živi onako kako treba.

 PREDSEDNIK: Dobro.

 Govorite od vremena koje imate na grupi.

 Izvolite.

 NINOSLAV ERIĆ: Samo ću kratko.

 Naravno da se plaćaju članarine, pa i vi plaćate članarine kod vas. Kako se vi finansirate? Znamo kako ste se finansirali u prethodnom periodu. Imali ste sponzore. Tako ste se finansirali. Naši članovi plaćaju članarine po zakonu Republike Srbije i to je razlika između nas i vas. To je najveća razlika između nas i vas. Vi ste nama ostavili devastiranu Ćupriju, Ćupriju bez industrijske zone, Ćupriju koju su zvali tunelom između Jagodine i Paraćina. To ste vi uradili, Jeremić, vi. Vi ste bili na vlasti. Vi ste se odrekli Ćuprije i to je razlog, možete da ustanete koliko god hoćete, zašto SNS u Ćupriji ima toliku popularnost i imamo 30 odbornika od 37, 82%. Zapamtite to. Hvala.

 (Slavica Radovanović: Mislim da treba da mi budete zahvalni što ste se prvi put javili.)

 PREDSEDNIK: Gospođo Radovanović, molim vas, nemojte iz klupe i sa mesta.

 Da vidimo dalje ko će takođe da pokuša po amandmanu, ali zaista po amandmanu.

 Reč ima Milija Miletić.

 MILIJA MILETIĆ: Zahvaljujem se, dr Orliću.

 Normalno, po amandmanu. Kao i kolege pre mene, gde su u okviru amandmana govorili i upoređivali neke domaće životinje sa narodom.

 Mi smo ovde svi, nama je jedan zajednički cilj, a to je boljitak za svakog čoveka, pa da li on živi u Svrljigu, Ćupriji, Novom Sadu, Beču, nije bitno.

 Uvaženi predsedniče Skupštine, ja sam na prethodnoj sednici govorio o puno stvari koje su bitne za sve nas. Za ono što treba da se radi oko železnice i izgradnje železnice Beograd – Niš, to je ono o čemu trebamo govoriti pozitivno.

 Tu je sa nama ministar telekomunikacija, gospodin Mihajlo, sa kojim smo razgovarali o problemima onih malih sredina gde nema interneta, gde nema pokrivenosti internetom, gde sada radimo na tome, i dogovorili smo se, da se obiđu te sredine, da se tamo obezbedi internet. Recimo, konkretno Svrljig, Stara planina, destinacija koja je veoma primamljiva za svakog ko tamo želi da dođe. Veliki broj ljudi dolazi na Staru planinu. Nedovoljno je interneta. „E agrar“ će sada krenuti da radi. ministarka Tanasković je o tome već govorila. To ja podržavam, zato što je to neophodno.

 Sa druge strane moramo obezbediti mogućnost da svaka teritorija naše opštine ima internet i ima mogućnost da se uključi u „E agrar“.

 Jedna velika podrška, što se tiče mene kao čoveka, kao predsednika Ujedinjene seljačke stranke, a to je podrška našem predsedniku Srbije, Aleksandru Vučiću koji danas se bori i radi za našu zemlju Srbiju.

 Velika podrška, predsedniče. Samo napred, narod je uz vas.

 PREDSEDNIK: Dobro.

 Nije ni ovo bilo o amandmanu, ali bilo je u toj meri korektno da ne izaziva reakcije ničije i nije negativno prema drugima u sali.

 Hoćete li i vi po amandmanu?

 MILOVAN JOVANOVIĆ: Evo, da dam i ja neki doprinos da uozbiljimo temu, da na pola puta krenemo na ono što smo rešili danas da govorimo.

 Kada je izgradnja Železnice u pitanju, to je vidan pomak. Zaista želim da pozdravim ovu inicijativu i investiciju od dve milijarde 775 miliona, jer velika je investicija i nije tu sporno. Međutim, cena izgradnje i rekonstrukcije je upitna, kao i javne nabavke koje će opredeliti ovu investiciju.

 Vlast se hvali da imamo ogroman suficiti u budžetu i da javni dug u BDP nikad nije bio povoljniji.

 Na primeru moje Ivanjice ja ću vam samo dati par primera kako mi to vidimo. Imate oko 20 mesnih zajednica i u svakoj toj mesnoj zajednici je problem putna infrastruktura.

 Samo da vam povučem jednu paralelu. Za ovih dve milijarde i 775 miliona. Sto opština i gradova u Srbiji može da izgradi asfaltne puteve u širini od tri metra, tako da svaka opština izgradi oko 500 kilometara. To je negde oko dve milijarde i 800 miliona.

 Želim da dam svoj doprinos u tom smislu da ako se već zadužujemo, zadužimo Srbiju i poreske obveznike za još dve milijarde i 800 miliona i da izgradimo putnu infrastrukturu u 100 opština u Republici Srbiji i na taj način mlade ljude zaustavimo da nam se ne sele iz ruralnih seoskih područja.

 Hvala vam.

 PREDSEDNIK: Hvala.

 Dalje, po amandmanu, reč ima Manojlović.

 TATJANA MANOJLOVIĆ: Koristiću vreme poslaničke grupe.

 Iskoristiću priliku kada je ministar informisanja ovde da ga podsetim da bi red bio posle 100 dana postojanja Vlade u kojoj je da imenuje i državnog sekretara za informisanje, jer to jeste jedan od segmenata koji je najveći problem u ovom društvu, društvu koje živi u medijskom mraku i gde se omogućava vlasti da na taj način vlada mrakom i strahom.

 I ovu priliku koristim da pozovem da u četvrtak u 15 časova moje kolega sa RTS-a, njih oko 2.000 koji imaju primanja između minimalca i prosečne plate, dođu i podrže hrabre tužiteljke i pokažu da u tom RTS-u nisu svi isti, da samo jedna manjina njih ima privilegije i da pljačka državni novac Republike Srbije.

 Molim kolege da pokažu da podržavaju ove hrabre žene i da će to izazvati, kada se jedan hrabar čovek iz RTS-a suprotstavi na ekranu RTS, Javnog medijskog servisa, kada jasno i glasno kaže da nisu svi isti, da će to izazvati efekat paranja džempera i da je to način, poput hrabre tužiteljke Savović, da se uhvati ta prava nit i da odmotamo to klupko i da ovu nečasnu vlast pošaljemo tako gde joj je mesto, u zatvore. Da napunimo zatvore onima koji su kršili zakone.

 PREDSEDNIK: Gospođo Manojlović, ovo sad više nikakvog smisla nema.

 TATJANA MANOJLOVIĆ: Poručujem još jednom svima – odgovaraćete.

 PREDSEDNIK: Vi ste se javili da govorite po amandmanu koji je podnela vaša poslanička grupa i ni jednu jedinu reč niste rekli o amandmanu koji je podnela vaša poslanička grupa. Pričali ste šta god vam je drugo palo na pamet.

 Kad ulazite u reči koje su već ekstremno nekorektne, mogu li samo da vas zamolim da to zaista ne radite jer posle vi dignete Poslovnik i vi lično, svaki put, obratite se meni i kažete – zašto se ovde govori o nečemu što nije tema, odnosno nije u skladu sa amandmanom koji je pročitan i koji je upravo u raspravi. Zašto to radite? Zbog čega?

 Dalje, po amandmanu Jovanović.

 ALEKSANDAR JOVANOVIĆ: Zdravo, živo svima. Koristim vreme poslaničke grupe, ovlašćeno predstavnika.

 Četvrtak tri sata, protest, podrška najhrabrijim ženama u Srbiji. Molim jedan veliki aplauz i za sudiju Majića i za sve one koji imaju hrabrosti da ne ćute.

 Takođe, poziv svim građanima Srbije, lekarima, profesorima, glumcima, umetnicima da ne ćute, da dignu svoj glas protiv ovog zla.

 Preksinoć u 10 sati zvoni mi policija na vrata. Kažem - dobro veče momci, šta treba? Ako je kasno, izvinite, da se javiš u policijsku stanicu i to je jedno 30, 40 put da dolaze noću da mi prete, da me hapse.

 Gospodine Orliću, malopre ste izgovorili jednu rečenicu da nije korektno da se moja koleginica tako obraća.

 „Ološu, barabo pijana, narkomančino“ to su reči …

 PREDSEDNIK: Gospodine, Jovanoviću što mi sad to govorite.

 (Aleksandar Jovanović: Nemojte da me prekidate.)

 Nemojte da vičete.

 Što mi sada to govorite?

 (Aleksandar Jovanović: Nemojte više da me prekidate. Kradete vreme.)

 Ovo sada namerno radite. Samo sedite, nemate dozvolu da prilazite. Vratite se na svoje mesto.

 (Aleksandar Jovanović: Ne vičem na vas. Ne možete tako da se ponašate.)

 Gore se prijavljujete za reč. Gore vam uključujem mikrofon i gore možete da govorite.

 (Aleksandar Jovanović: Nemojte to više da radite.)

 Vratite se tamo, pa se ponovo prijavite.

 Nemojte da vičete, da govorite u glas sa mnom.

 (Aleksandar Jovanović: Ne vičem.)

 Vratite se gore pa se ponovo prijavite i nastavićete.

 Gospodine Jovanoviću zbog narušavanja reda na sednici, izričem vam prvu opomenu za danas. Vaša se jedinica nalazi tu i sa tog mesta možete da govorite, ne ovde, ne odavde, ne sa bilo kog drugog mesta u sali, sa tog.

 (Aleksandar Jovanović: Nećete mi krasti vreme, ne možete to da radite.)

 Dakle, ono što sam krenuo da govorim vama, pre nego što ste teatralno sišli ovde, da vičete ponovo nešto i da pretite.

 Nemojte da govorite te stvari meni, ne znam šta je ideja, da me uvredite, nema smisla, nećete to postići, ali nije stvar u tome, vi ljudi, tražite posle od mene da ja vodim računa da li se govori o amandmanu. A kako vi govorite o amandmanu, za koji ste se javili sada da nešto kažete? Tako što meni pričate neke stvari, misleći da ćete da me uvredite. Kakve to veze ima sa bilo čime, sa elementarnim pravilima, elementarnim obzirima.

 (Aleksandar Jovanović: Hajde dajte mi reč.)

 Uključiću ja vama jedinicu, nije to nikakav problem, hajde samo pokušajte da govorite makar minimalno korektno. Evo, čuli ste, govore i drugi šta oni smatraju da treba da se kaže, i da to nikakve veze sa amandmanom nema, u ovoj lokalnoj samoupravi ovo, ono i ono.

 Jeste se prijavili ponovo? Hoćete da govorite lepo?

 (Nebojša Cakić: Pa, nemojte da pretite sad vi. Na šta ovo liči?)

 Nemojte, Cakiću sada da vičete vi.

 ALEKSANDAR JOVANOVIĆ: Vi ste, gospodine Orliću pogrešili, ja ne govorim o amandmanu, nego koristim vreme grupe, kao zamenik šefa, samo me nemojte prekidati.

 PREDSEDNIK: Ali, koji god osnov da koristite javili ste se za raspravu o amandmanu koji je u raspravi.

 ALEKSANDAR JOVANOVIĆ: Da li je Gorana Vesića, Aleksandar Vučić naučio da se tako obraća ljudima? Vi mene kažnjavate. Gospodina Milenka Jovanova, jel ga Vučić učio da se tako obraća ljudima?

 PREDSEDNIK: Sada ponovo izazivate replike.

 Gospodine Jovanoviću, ne možemo tako. Slušajte, kad se javite za raspravu po amandmanu, onda o tom amandmanu govorite. Kao što vidite, maksimalno sam tolerantan, dozvoljavam vam da izlazite iz okvira teme, ali nemojte to da zloupotrebljavate onda, da koristite za iznošenje uvreda na račun ni drugih narodnih poslanika ni ljudi koji nisu trenutno u sali.

 Poslednji pokušaj gospodine Jovanoviću, pa ću onda da vidim da li neko zaista želi po amandmanu. Ljudi čekaju na reč, hoće da govore.

 Prijavite se ponovo.

 ALEKSANDAR JOVANOVIĆ: Dakle, postavljam pitanje građanima Srbije i svima vama, kada je ovoj zemlji bilo ko robijao zbog pljačke?

 Jedna slika, jedna scena, dogodilo se to pre dve nedelje, koja najbolje opisuje ono što se dešava u Srbiji, došla ekipa sa Dedinja, na čelu sa Anom Brnabić u Lebane da kaže onoj sirotinji, koja bukvalno preživljava i gladuje, kako smo mi kaže uz vas. To je slika Srbije koju vi vodite. Nabili ste se gore po Dedinju, u luksuzne stanove, i sada došla Ana iz Jovankine vile da kaže ljudima kako je ona iz njih, a oni nemaju leba da jedu. E, pa zato što oni žive, kako žive, u svojim luksuznim vilama, voze se svojim mečkama, zato ljudi u Lebanu nemaju šta da jedu.

 Iskoristiću ovu priliku da pozovem još jednom sve na Odbor za zaštitu životne sredine, koji je zakazan u sredu u pet do 12. Gospodine Orliću, vi ste dobili poziv da prisustvujete tom odboru, da nam kažete ko krade glasove građana u ovoj Skupštini. Tema tog Odbora jeste inicijativa građana o Rio Tintu i o litijumu. Vidim da je počela i mečka da obigrava oko Gornjih Nedeljica.

 Ovu priliku takođe koristim da pozdravim ljude koji su već četvrti mesec na barikadama u selu Dadinci, koji vaše tajkunčine i pljačkaši žele da gurnu reku u cev. Želim da pozdravim ljude u Rekovcu, koji su skoro godinu dana takođe gore na svojoj zemlji, jer neće da dozvole da im Evrolitijum truje više zemlju.

 Želim da pozdravim sve ljude i da im kažem da više ne ćute i da ne trpe, jer društvo koje ćuti dok mu nestaju deca, dok mu nestaju reke, nije nikakvo društvo već gomila saučesnika.

 Gospodine Orliću, da li ste merili rejting vaše stranke u poslednje vreme, vidim da ste se uzmuvali, vidim da je frka. Gospodo bivši radikali, vratili ste se odande odakle se i došli, niste se ni milimetar pomakli. Vi sve što znate jeste da lažete, klevećete, trujete ovaj narod.

 Ono što vas čeka, jeste suočavanje sa stvarnošću. Ja sam ovde došao zbog vas, gospodine Orliću, i zbog takvih kao što je Vesić, i zbog takvih kao što Atlagić, i vi svi koji 30 godina vodite ovu zemlju, iz koje beže naša deca. Došao sam da uradim to što je moj posao, da vas sklonimo jednom za sva vremena odavde, da vas više ne vidimo, da ova zemlja može konačno počne da diše. Toliko za sada. Nastaviće se. Merio sam vreme i imam ga još.

 Nemojte više, osim što kradete potpise građana kradete i vreme kolega i meni. Ja moram da govorim, gospodine Orliću, mene su ljudi zato poslali ovde. Vas je ovde doveo Aleksandar Vučić, mene ovde doveo narod. I, kad god kažete meni i vaši ovi pajtosi, da sam pijandura, da sam ološ, to govorite njima. Možete da me kažnjavate koliko hoćete, možete da mi šaljete policiju u 12 noću na vrata, možete da radite to što radite, nećete me sprečiti, reč mi nećete oduzeti, to budite sigurni. Hvala lepo. Nastaviću.

 PREDSEDNIK: Dobro, Jovanoviću, pošto ste se obratili meni, vezano za to pitanje, koje vidim, veoma vam je važno, znate šta je najmerodavniji pokazatelj rejtinga? Izbori i taj narod koji ste pomuneli sada, znate šta je rekao na izborima, na biračkom mestu u Nedeljicama, samo 20 nešto puta više glasova dobila izborna lista Aleksandra Vučića, nego vi. Samo toliko. To vam je odgovor za rejting i iza koga stoji narod, pošto ste me to pitali.

 Pravo na repliku, Milenko Jovanov.

 MILENKO JOVANOV: Vidite, postoji nešto što je folklor, ili kako bi se to nazvalo folklorno ponašanje u parlamentu i to podrazumeva dobacivanje. Dobacujete vi meni, dobacuje meni odavde, dobacujem ja vama, dobacujemo svi svima, to tako funkcioniše, ne samo kod nas, u svim parlamentima sveta, svim. Pogledajte britanski parlament, pogledajte japanski, pogledajte rumunski parlament, koji god hoćete stalno ima nekog dobacivanja itd. Nije bilo slučaja da sam ja govorio, a da vi niste dobacivali. Nijedno, nijednom. U pravu ste, treba vam se obraćati sa ti. Izvinjavam se što sam pogrešio, jer se sa vi obraća ljudima kojima pokazujete poštovanje.

 Dakle, nema prilike u kojoj sam se javio za reč u koju nisi dobacivao, urlao, vređao, nema šta nisi radio. Ali, me sada brine jedna druga stvar, u parlament si ušao kako sam kažeš, kao vođa nekog pobunjenog naroda. Predstavljao si se kao lider ulice, ti si neko ko je prošao asfalt, ti si neko ko je prošao, ne znam šta, i sada nežna duša ovog urbanog gerilca, ne može da izdrži dobacivanje, ali ume da dobacuje. Pa, vidi, ako nisi u stanju da podneseš da ti se odgovori istom merom, nemoj to da radiš drugima. Kada ja govorim, ti ćuti, a kada ti budeš govorio, ja ću da ćutim. Ako to nećeš, onda ću ti dobacivati uvek, deset puta gore u odnosu na ono što ti meni dobacuješ. Vidim da te to strašno vređa. Vidim da si se žalio i Vučiću na mene, i Bilčiku si se žalio na mene, jedino nisi još moju mamu zvao da se žališ na mene i kako se ja ponašam, ali ni to ne isključujem.

 Evo, sada ti ponovo kažem, ako budeš bio pristojan i pristojno se ponašao, nećeš čuti ni reč od mene, a ako budeš nastavio da se ponašaš na način na koji si to radio, uvek ćeš dobiti odgovor kakav zaslužuješ. Ja sam mislio da vi to, heroji sa ulice, znate i da ste dovoljno hrabri i otporni da možete to da izdržite, kad ono ispalo još jedna nežna dušica u parlamentu koga strašno boli kada mu neko nešto kaže, ali mu ništa ne smeta da najstrašnije vređa, urla, kada neko drugi govori. Pravila ista za sve.

 PREDSEDNIK: Hvala.

 Pravo na repliku, dva minuta, Marko Atlagić.

 MARKO ATLAGIĆ: Poštovani predsedniče Narodne skupštine, evo, izazvan sam od jednog poslanika. Rekao je da dolazi ovde, pored ostalog, pored drugih narodnih poslanika i zbog mene.

 Kako znate, narodni poslanici vi koji ste redovno na sednicama Narodne skupštine, ja tog čoveka, zaista, niti sam uvredio, niti sam ga prozvao. Prvi je mene on prozvao. Ja sam ovako stao. Nisam ni znao ko je taj čovek, ali on to govori samo zbog jednog pitanja i to ću pitanje postavljati stalno dok ne bude dao odgovor lažni ekolog - ko vas finansira, iz koje države dobijate pare i na šta ih trošite? Prvo pitanje.

 Drugo, izjavili ste da sam ja otrov. Ja ću za takve i za vas biti kuga koji dobivate iz inostranstva pare na svoje kao vlasnici određenih organizacija, jer ne mogu da shvatim da određeni, kao što je prethodnik, dobijaju finansiranje iz vana i ruše ekonomske temelje ove zemlje.

 Pazite, kad god me spomenete, dobićete još gori odgovor, ne mene nego i predsednika države, Vladu i narodne poslanike, ali ukoliko budete korektni i činjenice iznosili, neće biti problema da obrazložim. Dakle, biću kuga za vas i takve koji primate iz inostranstva finansijska sredstva da bi eventualno rušili ekonomske temelje ove zemlje.

 Hvala lepo.

 PREDSEDNIK: Sada vi.

 Kažem opet unapred svima, biće poslednji krug, pa da vodite računa.

 ALEKSANDAR JOVANOVIĆ: Vidite, gospodine koji ste predstavljate da ste kuga, to je jasno ko dan. Vi i jeste kuga.

 Ovde se u ovoj sali svašta čulo i čuće se. Nije sporno, vi od ovoga pravite rijaliti. Nije ništa sporno, to vam je i cilj, da ogadite građanima i Skupštinu i sve živo. To radite namerno, itd.

 Ovde predsednik države Aleksandar Vučić optužuje profesore da su lopovi. Pazite dokle vi idete - da predsednik države optužuje prorektora univerziteta Ratka Ristića i govori za njega da je lopov? Pitam se samo šta je sledeće.

 Ja vam kažem, gospodine Orliću, lako je biti moćan sa tim dugmetom. Nećete me ućutati. Ja jesam Ćuta, ali ćutati neću.

 Budite sigurni, to što radite, proizvodite bes građana, jer ima ljudi koji ovo gledaju i prate i pozivam sve ekološke organizacije, sve građane da budu spremni da brane svoje glasove koje su doneli ovde. To je 38.000 ljudi, pa ćemo da vidimo koliko ste hrabri, gospodine Orliću, kad vam ti ljudi dođu ovde da pitaju ko je pokrao naše glasove?

 Vidimo se u sredu i molim vas da mi odgovorite da li će te doći na Odbor za zaštitu životne sredine. Uredno ste pozvani. Molim vas da dođete da razgovaramo, da vidimo zašto u ovoj Skupštini hara kleptomanija. Ko ovde krade?

 Hvala lepo.

 PREDSEDNIK: Samo polako svi.

 Hvala vam na pozivu, a za to gde su, kako ste rekli, deset kutija sa potpisima, čuo sam vas kada ste rekli - kod Orlića su u kabinetu.

 Vi ste u tom kabinetu bili i to ne jednom, nego više puta, pa ih niste videli tamo. Da li je tako?

 (Narodni poslanik Aleksandar Jovanović dobacuje iz klupe.)

 A niste ih videli tamo? E dobro. Znači, svesno ste govorili nešto što znate da je neistina. Dobro.

 Pravo na repliku, Milenko Jovanov.

 MILENKO JOVANOV: U ime moje koleginice zamenice Marine Raguš i svoje ime, predsedniče Skupštine, želim da izrazim protest zato što je predstavnik opozicije koji je maločas govorio, kome ste se obratili, bio više puta u vašem kabinetu od nas dvoje zajedno. To mislim da zaista nije u redu i molim vas da malo obratite pažnju i da najveću poslaničku grupu češće pozovete i da češće razgovaramo.

 Da, narod je besan. Ljudi su besni.

 (Narodni poslanik Aleksandar Jovanović dobacuje iz klupe.)

 Evo, vidite.

 Evo, sada da vas podučim još jednu stvar. Ako ne čujete, onda uzmete slušalice, ubodete ih ovde u ovaj jedan džek i onda lepo čujete ko šta govori. Nema potrebe da urlate. To stalno radite i ponovo to radite i stalno posle insistirate na tome da ste vi žrtva, a sada ću vam reći zašto su građani besni. Zato što su više od dva miliona građana glasali za Aleksandra Vučića i njegovu politiku, a gledaju kako se ovde iživljavate, kako pokušavate da nas bijete, kako nam psujete majku, kako radite, kako nasrćete odavde. Na svakoj sednici ste trčali ovde, zaletali se na predsednika Skupštine.

 Mi se trudimo da tim građanima objasnimo da je jako važno da to ostane na političkom nivou i da ne dođu ovde da vam kažu šta oni misle o vama i o vašoj politici, jer kako biste sa tim građanima izašli na kraj, zaista ne znam, a to vi razmislite.

 Što se tiče merenja rejtinga, vi ste svoj rejting nakon Skupštine izmerili, i to sam vam rekao pre nego što ste ušli ovde i pre nego što su ljudi imali prilike da vide ko ste, šta ste, pre nego što ste krenuli da idete po emisijama, a rekao sam vam da to ne radite na način na koji ste radili. Dakle, mora u emisiju da se ode čiste glave, a ne pod uticajem raznoraznih opijata. Vi ste mogli i vi ste pričali da možete da zakrčite plato ispred Skupštine, da blokirate „Gazelu“ itd. Sada niste u stanju da blokirate prolaz ispred Vlade. Trotoar ne možete da blokirate. E, to je posledica rejtinga koji ste vi napravili vašim ponašanjem u ovoj Skupštini. Vidim da nastavljate, vidim da vi pravite rijaliti ovde. Ponašate se, oblačite se, nastupate u skladu sa tim i ja vas u tome ne bih sprečavao. Samo nastavite.

 PREDSEDNIK: Hvala vam.

 Mislim da jeste u pravu. Nisam brojao, ali više puta je bio nego vi kao predstavnici najbrojnije poslaničke grupe kod mene u Kabinetu.

 (Aleksandar Jovanović: Tražim potpise koje ste pokrali.)

 Nemojte da vičete, gospodine Jovanoviću.

 Znam da ste zadovoljni, jer ste svaki put bili lepo primljeni, a nakon toga govorili neistine šta vi sumnjate da se tamo nalaze neke kutije i tako dalje, a znate i sami da ništa slično niste videli.

 Na naziv Predloga zakona amandman su zajedno podneli narodni poslanici Strahinja Erac, Milica Đurđević Stamenkovski, Nikola Dragićević, Marko Ristić, Dragana Miljanić, Dragan Nikolić, Zoran Zečević i Bojana Bukumirović.

 Reč ima Marko Ristić.

 MARKO RISTIĆ: Zahvaljujem, predsedavajući.

 Imajući u vidu da odredba člana 3. Predloga zakona predviđa da se pojedine odredbe Zakona o centralnoj evidenciji stvarnih vlasnika primenjuju od 1. oktobra 2023. godine, ističemo da se time suštinski vrši dopuna važećeg Zakona o centralnoj evidenciji stvarnih vlasnika. Zbog toga bi bilo primereno, a i potrebno izmeniti sam naziv Predloga zakona na način koji smo predvideli ovim amandmanom.

 Zahvaljujem.

 PREDSEDNIK: Hvala vam.

 Po amandmanu, Srđan Milivojević.

 SRĐAN MILIVOJEVIĆ: Poštovani građani Srbije, koristiću vreme ovlašćenog predlagača.

 Dakle, kada smo govorili o nazivu ovog zakona, mi smo tražili da se zakon naslovi – Zakon o izmenama i dopunama Zakona o centralnoj evidenciji stvarnih vlasnika.

 Zašto nam je to važno? Evo, gospodin Jovanović nije tu, ali vi niste razumeli kada ste malopre kritikovali Vladu, nije Vlada bila u Lebanu. Od kada je Vlada otišla iz Lebana to mesto se zove bezlebane, a ne Lebane.

 Ali, kada govorimo o Zakonu o upisu stvarnih vlasnika, zašto nam je to važno? Evo, da pitam vas, kolege iz Srpske napredne stranke, ko je najviši vrh Srbije, a da ne gledate u internet? Ne znate. Dobro. Velika Rudoka sa Šare, 2.660 metara, bar do danas. E sada, ako se nešto u Briselu potpiše, možda bude i Midžor. A jedan drugi vrh se proglasio najvišim. On se zove Pančićev Vrh na Kopaoniku.

 PREDSEDNIK: Milivojeviću, možemo li po amandmanu?

 SRĐAN MILIVOJEVIĆ: Upravo je to amandman, gospodine.

 PREDSEDNIK: Nije to amandman.

 Hoćete li da vam kažem šta je amandman?

 SRĐAN MILIVOJEVIĆ: Evo, da ja kažem vama.

 Da li znate ko je vlasnik onog nelegalnog objekta na Pančićevom Vrhu, stvarni vlasnik.

 PREDSEDNIK: Nećete po amandmanu?

 SRĐAN MILIVOJEVIĆ: Ne, čekajte, molim vas… (Isključen mikrofon.)

 PREDSEDNIK: Evo, ja ću da pripomognem.

 Znači, pošto je ovo reč o amandmanu koji je podnela poslanička grupa Zavetnika, reč je o predlogu da se promeni naziv predloga zakona.

 (Srđan Milivojević: Pa, što ste me prekinuli?)

 Da vam pomognem, da vidite o čemu se radi.

 Znači, nije stvar u tome da vi govorite nešto šire od onoga što je zaista eksplicitno napisano u amandmanu, ali gledajte da to bar nekog smisla ima.

 Ovde pitate narodne poslanike kako se zove ono, kako se zove ono. Zamislite neko od njih da pita vas ko je napisao „Pokondirenu tikvu“. Šta bi onda bilo i u šta bi se pretvorila ova sednica sada?

 Sve je u redu. Znači, možete da govorite, imate vreme, a samo gledajte da to bude bar minimalno korektno i da bar nekog smisla ima.

 SRĐAN MILIVOJEVIĆ: Ja ću da vam objasnim zašto je to važno, zašto je važno da znamo ko je stvarni vlasnik objekta na Pančićevom vrhu.

 PREDSEDNIK: Ma, ne, samo mi objasnite kakve veze ima sa amandmanom?

 SRĐAN MILIVOJEVIĆ: Jel se zove Zakon o centralnoj evidenciji stvarnih vlasnika? Znači, hoćemo centralnu evidenciju stvarnih objekata koji su podignuti na Kopaoniku, da znamo ko je stvarno vlasnik tog objekta. Ne razumem šta tu nije jasno? Znači, ko je vlasnik ilegalne… Evo, vidite, ovde imam objašnjenje ko je stvarni vlasnik. Mi se zalažemo za pravnu državu i nemojte u tome da nas ometate.

 Čekajte, ja razumem da, evo, moram da vam se ponovo obratim sa skroz drugim… Jel vi čujete kad se mi javimo za Poslovnik? Prošli put smo konstatovali, malo je problem. Jel čujete njih kad dobacuju? Malopre ste kada je Milenko Jovanov govorio, kada mu je navodno neko dobacivao, stiskali to zvono. Kada vidite nas iz opozicije, vama utrnu ruke. Jel ne možete da zvonite?

 PREDSEDNIK: Vi stvarno ne čujete kada se oglasi zvono.

 SRĐAN MILIVOJEVIĆ: Čekajte, jel treba možda do donosimo mi zvono od kuće, mi da zvonimo? Jel to treba da radimo?

 PREDSEDNIK: Ne znam šta da vam kažem. Malopre je govorio neko na toj strani i takođe se čulo zvono.

 SRĐAN MILIVOJEVIĆ: Znači, treba. E, pa, tu sam vas čekao.

 Evo, ja sam doneo zvono i zvonim.

 (Narodni poslanik Srđan Milivojević zvoni zvoncetom koje je uneo u salu.)

 PREDSEDNIK: Dobro, vi sigurno smatrate da je to bilo izvanredno duhovito, veoma mudro. Siguran sam da će sada zbog toga da vas pozovu ponovo u sve moguće emisije da objašnjavate svoj podvig. Sve je to divno.

 Ali, pošto je stvarno mimo svake mere, suprotno ne samo onome što Poslovnik precizira, nego što su neki elementarni odnosi, ja vam sad po tom Poslovniku, zbog narušavanja reda na sednici, izričem prvu opomenu, zbog toga.

 (Srđan Milivojević: Mnogo hvala! Samo vi radite svoj posao!)

 Sve je u redu, samo nemojte da vičete i nema potrebe da time pokušavate da privlačite pažnju, nikakve potrebe nema. Primetili smo vas.

 Povreda Poslovnika.

 MARIJAN RISTIČEVIĆ: Dame i gospodo narodni poslanici, poštovani predsedavajući, ja i dalje cenim vašu tolerantnost prema pripadnicima opozicije, ali moram da vas upozorim kao poljoprivrednik, ali ozbiljno da vas upozorim, s obzirom da smo malopre čuli neko zvono.

 Nemojte da dozvoljavate više, a reklamiram član 106. i član 107. Poslovnika o radu Narodne skupštine, nemojte više dozvoljavati da Srđan Milivojević zvoni sa rukom u ovo zvono. Nemojte dozvoljavati da to zvono skida sa vrata, molim vas.

 Ne tražim da se glasa.

 PREDSEDNIK: Nisam čuo, 106. zbog teme?

 Ali, nisam zbog toga intervenisao, mislim, ne sa opomenom, opomena je zbog drugog, zbog onog ponašanja malopre. A tema, pa šta da vam kažem, a gledate celo jutro, pokušavam nekako da doprem do svih u sali da govorimo o temi, ali kad ljudi neće, neće.

 Član 107. mere i red na sednici, primenio sam jednu meru, nadam se da neće biti potrebe više.

 Treba li da se glasa? Ne treba. Hvala.

 Na član 1. amandman narodnog poslanika Aleksandra Jerkovića.

 Reč ima podnosilac. Izvolite.

 ALEKSANDAR JERKOVIĆ: Gospodo iz SNS, probali ste da utišate pesmu male Milice. Do ovog trenutka videlo je preko dva miliona građana, bez obzira na sve. Pokušavate da utišate narodne poslanike i zato ćete dobiti narod na ulicama, zbog Milice, zbog poslanika, zato što ne dozvoljavate da se ovde diskutuje o problemima koje Srbija ima, zato što gušite glas, zato što hapsite zbog izgovorene reči.

 Molim vas, ne radite to. Nije strašno ako padnete s vlasti, pa neće valjda zbog toga nekom da padne glava sa ramena? Doduše, mnogi će biti uhapšeni. Ali, vi ste znali da vas to čeka, pre ili kasnije. I moram još nešto da vam kažem, postoji samo jedan sud i on je konačan, a to je sud naroda.

 PREDSEDNIK: Gospodine Jerkoviću, ajde što niko ne razume o čemu pričate uopšte, ja nisam siguran da li razumete vi, ali kakve to veze ima sa vašim amandmanom na član 1? Bar se potrudite, pokušajte da nešto kažete, da bilo kakvog smisla ima.

 Pravo na repliku.

 (Narodni poslanik Aleksandar Jerković dobacuje s mesta.)

 Samo ako možete da ne vičete sa mesta sada, dao sam reč.

 (Aleksandar Jerković: Ja neću da vičem ako mi date mikrofon.)

 Dao sam reč, samo polako. Dozvolite drugima da govore, pa možete i vi.

 Nastavite, gospodine Jovanov.

 MILENKO JOVANOV: Nemam mnogo šta da kažem. Mislim da je dobro preterao prethodni govornik u nekim stvarima. Njegovo je pravo, nije nikakav problem. Ali, želim da mu se zahvalim kao predstavniku stranke Bunjevci, kako kaže tačno, Bunjevci građani Srbije.

 Dakle, želim da mu se zahvalim kao pripadniku Bunjevačke nacionalne manjine za to što brine o Srbiji, za to što vodi politiku u skladu sa državnim interesima, jer Bunjevci su zajedno sa Srbima još na Velikoj Narodnoj skupštini u Novom Sadu izglasali prisajedinjenje Srema, Banata, odnosno, pardon, Srem je dan ranije, Banata, Bačke i Baranje Kraljevini Srbiji. Tako da, nastavljate jednu važnu tradiciju, državotvornu tradiciju Bunjevaca u Srbiji.

 Nažalost, koliko imate veze sa Bunjevcima, to najbolje znate. Ali, iako možda lično nemate, zastupate njihovu politiku, s tim da ono što znam sigurno, to je da pravi Bunjevci, oni koji se zaista tako izjašnjavaju i na popisu i imaju svoj nacionalni savet, apsolutno ne stoje iza ovoga što vi govorite. Tako da, ja zaista ne znam koje vi onda Bunjevce predstavljate?

 Dakle, drago mi je da se borite kao Bunjevac za Srbiju, ali bih voleo da svoje delovanje uskladite sa Nacionalnim savetom Bunjevaca u budućnosti. Hvala.

 PREDSEDNIK: Hvala.

 Na član 1. amandman su zajedno podneli narodni poslanici Lutovac, Rakić, Mitrović, Miladinović i Milivojević.

 Reč ima podnosilac Nenad Mitrović.

 NENAD MITROVIĆ: Poštovane i poštovani narodne poslanice i narodni poslanici, znanje je moć. Kada su neznanje i pohlepa moć, posledice su stvarno velike, reči su Zorana Đinđića.

 Kod ovog Zakona o centralnoj evidenciji stvarnih vlasnika, očito je da nije u pitanju neznanje. Siguran sam da je u pitanju pohlepa, jer izrada novog softvera posle samo par godina, u zemlji, recimo, gde u selima Ivanjice kada u jednoj štali uključite dve muzilice nestane struja, ne u štali, nego ispadne sklopka u selu.

 Na Odboru za poljoprivredu jedan poslanik vladajuće većine je rekao da ove i sledeće godine se ulaže preko 500 miliona evra u širokopojasni internet u svim selima u Srbiji. Pazite, nestaju nam sela, stari ljudi umiru, mladi se sele. Doći ćemo vrlo brzo u situaciju kada će, kako mladi kažu, u lajvu poslednjeg seljaka kada napadne medved, da gledamo napad uživo. Mi ovde stvarno ne znamo šta su prioriteti.

 Ne mogu da kažem, zakon je lep, ali u ovom trenutku nije koristan. Pričamo o metrou, o brzim prugama, ali otpuštamo javne tužiteljke koje se bore za ovaj narod, bore se protiv lopovluka i takvo je danas stanje.

 Želim da završim sa ovim amandmanom rečima Zorana Lutovca – nema danas većeg patriotizma nego boriti se protiv korupcije. Hvala lepo.

 PREDSEDNIK: Na član 1. amandman je podneo narodni poslanik Miodrag Gavrilović.

 Izvolite.

 MIODRAG GAVRILOVIĆ: Dragi građani Srbije, pred nama se nalazi jedna sednica koja je bez ikakvih razloga sa velikim brojem tačaka koje se razlikuju, a kako je predlagač tražio, objedinio sve i jednu tačku dnevnog reda zbog toga što smatra to sve povezano. Upravo je to jedan način razmišljanja. Nalazimo se u jednoj situaciji da se preda nama nalazi, kako to vlastodržac kaže – ne prihvata amandman zbog toga što on ne doprinosi unapređenju zakonodavnog okvira, a moj amandmana je tražio od toga da budemo direktni i da pomognemo narodu da razume ono što mi radimo i da pišemo zakone tako da narod razume šta mi hoćemo da napišemo u tim zakonima.

 Ali, evo kako to izgleda. Znači, traženo je izmenama ovog zakona da se promeni da se, umesto člana 7. stav 4, upućuje na odredbu član 7. stav 3. zato što u tom stavu se nalazi odredba koja detaljno opisuje član 6. tačka ta i ta, a tu se pozivamo na član 3. u kome se nalazi značenje pojmova.

 Zamislite čoveka koji nije pravnik i treba da pročita ovaj zakon, e to vam je, gospodo, isto kao što i vi radite ovih dana. Znate kako? Evo vam primer. Kada građani dobiju obaveštenje, recimo, o prekršaju, poziv na sud, poziv od tužioca, obaveštenje o visini poreza na imovinu, račune za info-stan, ma bilo šta da dobiju, za njih to predstavlja problem, jer ne razumeju uopšte o čemu se radi, ne razumeju zakon, ne razumeju ono što dolazi do njih. A, znate zbog čega? Zbog vas. Zato što je narod zbog vas došao u situaciju da je ova država za narod problem, veliki problem. Ne veruje ni sudu, ni tužiocima, ne veruju ni Zaštitniku građana, on ne veruje verovatno ni sam sebi, ne veruju Komisiji za zaštitu konkurencije i tako redom.

 Ono što je bitno da se kaže sa ovim amandmanom koji je meni važan, važan je i Demokratskoj stranci, jeste sledeće – narod će ovih dana pokazati šta u stvari on želi. Ovakav zakonodavni okvir sigurno ne.

 PREDSEDNIK: Dejan Bulatović, po amandmanu.

 DEJAN BULATOVIĆ: Poštovani predsedniče, poštovani narodni poslanici, građani Republike Srbije, moram da kažem da ovaj Izveštaj o Zaštitniku građana zaista je nešto što nisam shvatio i nisam razumeo da Zaštitnik građana treba da čuva građane, da odgovara na njihova pitanja. To se ne dešava. I ja kao narodni poslanik sam nekoliko puta podneo Zaštitniku građana neka pitanja na koja nisam dobio nikakav odgovor.

 Takođe, pre dve godine sam govorio o tome da se dešavaju neke neverovatne stvari, a kada je u pitanju kršenje zakona i Zaštitnik građana je ćutao na to. Govorio sam i o tome da je vrlo važno da imamo transparentnu stvar kada je poljoprivreda u pitanju, a kada su poljoprivrednici širom Republike Srbije govorili o problemima u kojima se nalaze, kada su govorili o tome da postoje neki državni sekretari, pre godinu dana, koji su čak uhvaćeni u nekim krivičnim delima, u vreme Branislava Nedimovića, ministra, čak su bili uhapšeni i neki državni sekretari, i to su bila pitanja zapravo… Kada govorimo i evo ovako amandmanski to da kažem da Zaštitnik građana treba da čuva građane i treba da govori o tome na svim mogućim sredstvima javnog informisanja. O tome treba da se govori.

 Zaštitnik građana ćuti. Nema odgovor ni na jedno pitanje kada mu poljoprivrednik postavi to pitanje. To je ono što je zaista potpuno neshvatljivo, potpuno nerazumljivo i šta je uloga, da li on uopšte zna šta je uloga Zaštitnika građana? Dokle će u ovoj zemlji da onaj ko ima funkciju ne obavlja svoju funkciju i dokle će u ovoj zemlji da ti ljudi koji to rade ne snose nikakvu odgovornost, kao i određeni ministri kojima se postavilo pitanje za određene stvari, a oni ljudi se ne mešaju u svoj posao? To ne može više da se toleriše.

 Građani Republike Srbije kada traže odgovor na neki pitanja moraju da dobiju te odgovore. Ne može da se ćuti. Ne može da se kaže da je u poljoprivredi dobra situacija. U poljoprivredi nije dobra situacija. Gase se farme. Imamo sve manje krava, imamo sve manje svinja u Srbiji. Ko će da da odgovore na ta pitanja?

 Ja sam gospodina Milenka Jovanova pozvao još pre nekoliko meseci da odemo zajedno u neka sela, da se uveri lično šta se dešava. Imamo i gospodina Jerkovića koji pokušava da govori o tome, a čovek nema pojma o selu, nema pojma o poljoprivredi, i to su situacije koje…

 Vi imate skupštinski Odbor za poljoprivredu i smenite mene. Moje bivše kolege podnesu inicijativu, vi iz SNS to podržite, smenite i u redu je to. Koga postavite? I time govorite zapravo o čemu se radi. Postavljate na mesto zamenika predsednika skupštinskog odbora ženu koja pojma nema o poljoprivredi. To je suština. Tako da ste zajedno u tom poslu, gospodine Milenko Jovanov, zajedno ste u tom poslu. Nemojte da se ograđujete non-stop jedni od drugih, nego kažite – da, SSP jeste u našoj koaliciji, oni podržavaju naše zakona, pripremamo neke zajedničke zakone. Nemojte da krijete to. Dajte, kažite to javno.

 Što sam imao na tu temu ja sam rekao. Izašao sam iz te stranke i lepo sam rekao o čemu se radi. Dokle ćete te stvari da stavljate ispod tepiha? Zašto ćutite? Zašto to krijete od građana Republike Srbije? Mora da se zna istina.

 Dakle, građani Republike Srbije, želim da vam kažem da je suština, zašto ovaj režim ne može da se promeni, zato što je određeni deo opozicije neiskren, zato što iza kuloara dogovaraju svoje stvari, u svom ličnom interesu, stranačkom i zato teško idu stvari. Zašto se opozicija nije ujedinila? To njima postavite pitanje. Njima, tim mojim bivšim kolegama. Zašto je došlo… Prvi dan imali su sukob Marinika Tepić i Miki Aleksić, a zbog toga što je Marinika Tepić iznela laž o Mikiju Aleksiću da su se tobož oko mesta posvađali. Nije to suština. Stranka slobode i pravde je želela u prvom trenutku da se otarasi opozicionih poslanika. Problem je taj što je Miki Aleksić narodni poslanik koji zastupa opozicioni deo javnosti, zato što je iskrena opozicija i tu je problem sa Mikijem Aleksićem.

 PREDSEDNIK: Gospodine Bulatoviću, to je bilo svih pet minuta. Svih pet minuta ste iskoristili.

 Ne znam šta da vam kažem više. Stvarno ne znam šta da vam kažem. Sad ste izazvali reakcije svih u sali. Nema koga niste pomenuli.

 Nije ovo amandman na Izveštaj Zaštitnika građana, nego na zakon.

 Nije problem, ljudi, da govorite šta smatrate da je važno da se kaže, ali neka bude korektno i da ne pravi problem, izaziva reakcije drugih.

 Reč ima Aleksandar Jerković.

 ALEKSANDAR JERKOVIĆ: Gospodine Bulatoviću, gospodine predsedavajući, možda možete da probate da nas utišate, ali morate da znate jednu stvar… (Isključen mikrofon.)

 PREDSEDNIK: Gospodine Jerkoviću, vi ste tražili da odgovorite nešto gospodinu Bulatoviću ili kao Milivojević da pravite buku u mikrofon. Šta radite uopšte?

 (Aleksandar Jerković: Pustite me da govorim.)

 Iskoristili ste i drugu prijavu od pet minuta.

 (Aleksandar Jerković: Ništa, vidimo se na ulici, gospodine Orliću.)

 Da, dobro. Strašne su vam bile pretnje, sve je u redu. Evo, mene ste zabrinuli. Veoma ste me zabrinuli.

 Jel mogu samo da zamolim da ne udarate po jedinici, da se ne svađate sa kraja na kraj sale?

 Dao sam reč Milenku Jovanovu.

 MILENKO JOVANOV: Pošto ste pozivali da se kaže istina, istina je da je vas predložila jedna poslanička grupa čiji više niste član i predložila vašu zamenu. Mi smo tu za razliku od gotovo, hajde neću da kažem svih, ali gotovo svih opozicionih poslaničkih grupa, bili krajnje dosledni i korektni i podržali svako rešenje koje su njihove poslaničke grupe predložile.

 Sa druge strane, neke opozicione poslaničke grupe, opet kažem gotovo sve kod izbora predsednika i zamenika predsednika odbora, taj dogovor nisu poštovale i jednostavno se ponašale na jedan drugačiji način. Mi generalno ulazimo u jedan problem da sa jednim dogovorom krenemo u njegovu realizaciju, a onda se tokom realizacije dešavaju neke čudne stvari.

 Što se tiče ovog drugog pitanja, molim vas da nas ne dovodite u problem da mi odlučujemo i mi govorimo ko jeste, a ko nije prava opozicija. To vi među sobom raspravite iz prostog razloga što ste vi svi zajedno ovako koliko vas god ima, dragoceni toliko da mi nikoga od vas ne bismo menjali ni za šta na svetu. Sada, kako ćete vi međusobno da se postavite, ko će biti gore, ko će biti dole, ko će imati veći procenat, manji procenat, više poslanika, manje poslanika, to je nama nevažno, ali ovako kakvi ste, svi zajedno, što duže da potrajete na političkoj sceni i mi ćemo se zaista potruditi da to bude tako. Dok je vas takvih nemamo nikakav problem za Srbiju, nećete doći u priliku da te sve svoje politike, kakve god one bile, ako uopšte može da se nazovu politike, realizujete u praksi. Hvala.

 PREDSEDNIK: Hvala vam.

 Poštovani narodni poslanici, pre nego što nastavimo rad, dozvolite mi da u vaše i u svoje ime pozdravim studente Pravnog fakulteta Univerziteta u Beogradu, koji prate deo današnje sednice, sa galerije velike sale.

 Pozdravljamo ih ovom prilikom.

 Po amandmanu, reč ima Jelena Kalajdžić.

 JELENA KALAJDžIĆ: Hvala, predsedavajući.

 Ja ću koristiti vreme poslaničke grupe. Želim da se nadovežem na izlaganje od poslanika koje je bilo malopre, samo da se osvrnem na situaciju u poljoprivredi gde je on rekao da je situacija trenutno loša.

 Situacija u poljoprivredi nije trenutno loša, situacija u poljoprivredi je loša prethodnih nekoliko godina. Mi o tome pričamo jako dugo, a o tome ko sedi u Odboru za poljoprivredu znamo jako dobro i ne vidim problem sada što sedi još jedna devojka koja je inače i završila Poljoprivredni fakultet i zna dosta o tome. Takođe, ukoliko ja nisam član Odbora, međutim na svakom prisustvujem i mislim da svako od poslanika može da dođe i da prisustvuje i da kaže šta ima.

 Ono o čemu pričamo na Odboru za poljoprivredu, jeste trenutna situacija koja je jako loša i poljoprivrednici su inače bili na protestu juče na dva lokaliteta, odnosno u Mrčajevcima i u Šapcu. Stranka „Zajedno“ već duže vreme predlaže neke sistemske mere. Trenutno se pokreću neke hitne mere, međutim one su nedovoljne i neće rešiti situaciju. To da li će neko ići na teren da se uveri, koji nije stručan, zbog toga nam tako i jeste. Nema potrebe da neki političari idu na teren koji ne znaju ništa o poljoprivredi. Treba da pričaju o poljoprivredi ljudi koji znaju nešto.

 Takođe, ovde se ljudi ograđuju i pričaju - ja sam poljoprivredni proizvođač. Lako je biti poljoprivredni proizvođač kada primate poslaničku platu. Treba da pitamo poljoprivrednike koji stvarno žive od toga kakva je trenutna situacija.

 Stranka „Zajedno“ ima sistemske mere i milion puta je govorila šta treba da se radi. Ja sam na prethodnoj sednici Odbora za poljoprivredu pričala o agro-karticama, šta treba da se uradi, jer dolazi setva ratarima.

 Ono što sam dobila, pitala sam – zašto neki poljoprivrednici već devet meseci čekaju na agro-kartice? Rekli su mi, kaže: „Zloupotreba je ogromna tih agro-kartica i sipa se subvencionisano gorivo u džipove“. Ja moram da pitam, kako jedna država može da dozvoli da se sipa gorivo u džipove?

 Znači, Ministarstvo je tu da da gorivo poljoprivrednim proizvođačima za njihovu setvu. Znači, oni ne rade svoj posao. Ja sam predložila Ministarstvu meru kako gorivo za poljoprivrednike treba da se obezbedi. Ne može se davati na taj način kako trenutno radi i zbog toga se vrši zloupotreba tih kartica.

 Međutim, niko ne želi da nas čuje. Niko ne želi da nas čuje zato što poljoprivreda apsolutno nije ne glavna tema, već uopšte tema u ovoj zemlji, a poljoprivrednici su im skroz nebitni ljudi. Hvala.

 PREDSEDAVAJUĆA (Snežana Paunović): Koleginice Kalajdžić, naravno, govorili ste mimo amandmana, izazvali reakciju predsednika Odbora za poljoprivedu. Daću vam reč, kolega Rističeviću, samo da vidim, kolega Bulatoviću, vi ste tražili šta?

 (Dejan Bulatović: Repliku.)

 Repliku. Ja ću vam dati svakako repliku pre kolege Rističevića, ali probajte da ponovo ne uvedete u celu ovu priču sve kolege tako što ih vrlo svesno pominjete imenom i prezimenom da bi ste sebi ostavili prostor za šta god. Izvolite.

 DEJAN BULATOVIĆ: Dobro. Ovde smo čuli obrazloženje zašto je dobro što je neko tamo u Odboru za poljoprivredu, ali okej, neću tu da polemišem sa kolegama iz opozicije, imaju pravo na svoje mišljenje i to je u redu. Kad kažete meni i kada meni spočitavate neke stvari, onda malo da vas ja ne bih sada uveravao da to nije tako, pa uzmete samo na „Guglu“ ili uzmete na „Jutjubu“ i pogledajte šta sam govorio tri godine. Nisam ja pričao o poljoprivredi danas i nisam pričao šta je to juče, nego sam pričao tri godine. Ako želite te tri godine o tome šta sam govorio i da bacite to pod tepih, u redu, to je vaša stvar, ja neću da ulazim u tu vrstu polemike.

 Sa druge strane, kada Milenko Jovanov kaže i kada mi kaže ono što je rekao, dobro, to je vaše pravo i naravno da vi kao vlast to radite i razumem sa kojim odnosom pristupate tom problemu. Niste vi, naravno, odgovorni za takvu vrstu manipulacija koje dolaze sa jedne strane, ali vi to vešto koristite i vi to naravno i zloupotrebljavate.

 To je u redu, to smo mi ovde iz opozicije prosto napravili prostor za taj penal, vi ste ga šutirali i okej, ali, kažem, biće u budućnosti sve jasnije ono o čemu sam ja govorio. Građani Republike Srbije, to treba da znate, upamtite ono što sam rekao na konferenciji za medije, upamtite ono što sam izneo kao argumente zašto sam izašao iz jedne političke partije, a uskoro će se dokazati i vreme će pokazati, sneg je politički pao, tragovi će se videti, pa Bože moj, ići ćemo na izbore pa ćemo videti ko je bio u pravu. Toliko, hvala.

 PREDSEDAVAJUĆA: Hvala, kolega Bulatoviću.

 Reč ima gospodin Rističević.

 MARIJAN RISTIČEVIĆ: Dame i gospodo narodni poslanici, gospođa koja je govorila pre mene dolazi na Odbor za poljoprivredu i ja to pozdravljam. Očigledno da ona smatra da poljoprivrednicima nije mesto u Skupštini. Nju čisto da obavestim, a verovatno to i kolega koji je govorio pre mene plaća, ja još uvek plaćam PIO osiguranje poljoprivrednika, koje nije baš tako malo. Ne želim da se odreknem te profesije kojom se bavim 55 godina.

 Nisam glasao i narušio sam neku disciplinu u poslaničkom klubu, jer nisam glasao da se jedan poljoprivrednik izbaci, istine radi, nisam glasao. Nije glasao ni kolega Miletić, bio je uzdržan, ja sam glasao protiv, da se iz Odbora izbaci poljoprivrednik, bez obzira što to pravo pripada poslaničkim klubovima, što ja to ne sporim.

 Ja kao poljoprivrednik nisam mogao da glasam i kao predsednik Narodne seljačke stranke da se drugi poljoprivrednik izbaci iz tog Odbora, bez obzira što ne sporim poslovničko pravo da poslanička grupa koja je rezervisala to mesto ostvari neka svoja prava.

 Gospođa koja je pre mene govorila često gostuje na Odboru za poljoprivredu, što ja pozdravljam i uporno iznosi neistine. Uporno tvrdi da je 2008. godine bilo daleko bolje nego sada. Uporno politizuje neki problem sa mlekom, pa da joj ja pokušam da objasnim. Godina 2008. je bila godina kada se poljoprivreda mogla štiti, jer još SSP nije stupio u punoj snazi na snagu. Znači, nije, mogli su da uvode carine, carinsku zaštitu itd, ali taj SSP nisam potpisao ja, već neke stranke koje ona simpatiše.

 Takođe, privatizaciju mlekarske industrije nisam izvršio ja i ona je pripala u potpunosti strancima koji gledaju da očuvaju mlečnu proizvodnju Evrope na našu štetu, nisam ja izvršio tu privatizaciju, nego oni.

 Ona uporno tvrdi da je onda bilo bolje da su podsticaji bili veći i tu često spominje hektar, ali da ja nju malo podučim ponovo zato što uporno to tvrdi iako sam joj nekoliko puta to objašnjavao.

 Danas ukoliko imate jedan hektar i na tom hektaru imate kravu, vi dobijate preko 200 hiljada dinara od države. Evo objasniću vam kako - 30 hiljada dinara po grlu, 30 hiljada po grlu, kod njih je, ali svake godine, kod njih je to bilo 5.500 dinara, ali samo jednom u životu krave. Znači, u deset godina 5.500. U deset godina puta 30 hiljada za grlo bi poljoprivrednik dobio 300 hiljada dinara ili 60 puta više nego što su to davale stranke koje ona simpatiše.

 Ali, da idemo dalje. Pet hiljada litara mleka koliko jedna prosečna krava treba da da puta 15 dinara premije to je 75 hiljade godišnje i onih 30 hiljada, to je 105 hiljada. Za nabavku junice ste mogli pre nego što je poslala krava da dobijete 125 hiljade dinara ili na deset godina 12.500 hiljade dinara. To je sve ukupno 117.500 dinara.

 Sad imate pravo da kad se ta krava oteli ukoliko je tele žensko da imate u odgajanju do junice 100 hiljade u četiri kvartala. Evo saberite, to je 217.500 dinara, ali gle čuda 5.500 u životu jedne krave je bilo sasvim dovoljno, a 217.500 je nedovoljno.

 Ja tvrdim da u stočarstvu postoji jedan drugi problem i u poljoprivredi uopšte. Znate li priču o cvrčku i mravu? Cvrčak stalno svira, peva i tako dalje, a mrav stalno radi. E pa, draga gospodo, zbog interneta i svega mrav je upisao časove gitare i pevanja i poželeo da bude cvrčak. Malo ljudi želi sada da se bavi stočarstvom i to će biti problem, bez obzira koliko država bude davala izvršne podsticaje. Hvala.

 PREDSEDAVAJUĆA: Hvala, gospodine Rističeviću.

 Replika ne može. Po amandmanu ne može.

 JELENA KALAJDžIĆ: Biću samo jako kratka.

 Kao prvo da kažem da sam ja tražila salu, ovde malu salu da dovedemo poljoprivrednike, da se otvori javna rasprava o tome, da se diskutuje u stvari kako je poljoprivrednicima. Međutim, nama kao strancima to nije dozvoljeno.

 Samo nešto da kažem, ako je već toliko dobro u stočarstvu, mene čudi kako je tamo za dve trećine manje muznih krava nego što je to bilo pre deset godina. Nama se poljoprivreda gasi. Vi možete pričati šta god hoćete, možemo pričati ovde nek brojke, računice i tako dalje. Međutim, teren pokazuje to da nam se sela gase. Nama trebaju sistemske promene. Mi imamo sistemske promene. Mi iznosimo šta treba da se radi. Međutim, niko ne sluša. Znači, apsolutno vas ne zanimaju poljoprivrednici.

 Mora se uključiti struka, moraju se pitati poljoprivredni proizvođači i mora se naći najbolje rešenje. Ne može svako pričati o poljoprivredi. Ni lekari ne pričaju o poljoprivredi. Isto tako svako mora da priča o onome što zna. Kad to počnemo da sledimo tada će i biti bolje. Hvala lepo.

 PREDSEDAVAJUĆA: Poštovane koleginice, zarad javnosti, da bi se dogodila javna rasprava postoji precizna procedura propisana Poslovnikom. Vi znate u kojim uslovima se javne rasprave zakazuju i nemojmo na taj način sad koristimo ovo vreme i pokušavamo da obmanemo javnost.

 Kolega Rističević po amandmanu.

 Izvolite.

 MARIJAN RISTIČEVIĆ: Dame i gospodo narodni poslanici, ja uporno pokušavam da objasnim. Međutim, nekima to očigledno teško objasniti.

 Govorio sam vam o famoznom sporazumu koji su 2007. godine parafirali, a 2008. godine potpisali i to one stranke koje ona simpatiše. To je njeno pravo.

 Da joj čisto objasnim da zahvaljujući tom SSP i prethodnoj privatizaciji recimo u Evropi Evropa štiti svoje poljoprivredne proizvođače recimo cenom od 60 eurocenti koja je u Srbiji gotovo identična.

 Ona štiti svoje proizvođače tako što ta mlekarska industrija, koja je njihova, za razliku od privatizacije pa sada nije naša, oni štite svoju proizvodnju mleka i poljoprivrednike tako što im plaćaju tu cenu bez obzira na cenu koja je na berzi. Oni plate 65 eurocenti, a viškove mleka koji se pojave stave na berzu, stave na berzu i trenutna cena na berzi je 40 eurocenti i tako po dampingu ugrožavaju druge poljoprivrede, uključujući i našu jer smo im prethodno, tj. oni prodali mlečnu industriju koju oni koriste kao sredstva da bi ugrozili naše poljoprivrednike.

 Prelivani od 15 dinara su dodatna zaštita, a ja tvrdim da su za sireve mali, da treba da bude više od 30 dinara ta zaštitna mera, kao što zahvaljujem svim pripadnicima Odbora, bez obzira iz kojih su strana, koji su bili jednoglasni u zaključcima kojima treba da se dodatno zaštiti naša poljoprivredna proizvodnja.

 Gle čuda, da vam objasnim još nešto, ja ne tvrdim da je baš super u poljoprivredi. Poljoprivreda je lizanje meda sa trna i tu imate problem – vremenske prilike itd. tržišne cene, eventualno niski podsticaji u nekim granama poljoprivrede itd. Ja to ne sporim, ali gle čuda, poslanik Zelene stranke nikada da nam kaže koliko je naša poljoprivreda bila ugrožena kada su ovi koji su njoj simpatični uvezli 140 hiljada tona radioaktivnog đubriva čija radioaktivnost je tri puta bila veća od dozvoljene i takvu radioaktivnost zasejali na 700 hiljada hektara i doveli u opasnost biljnu poljoprivrednu proizvodnju. Ne, ona to nikada ne pominje, kao što ne pominju ni radioaktivnost koju je izazvao NATO pakt.

 Veoma čudni neki zeleni i verovatno je Abazi, Haki Abazi, kada je davao donacije tim zelenim udruženjima, strankama itd. rekao – no, no, nemojte da pominjete agresiju NATO pakta, osiromašeni uranijum, ali nemojte ni da spominjete ono što se kao NATO pešadija ubacili radioaktivnost kroz mineralno đubrivo. Hvala.

 PREDSEDAVAJUĆA: Zahvaljujem kolega Rističeviću.

 Po amandmanu, Marinika Tepić.

 Izvolite.

 MARINIKA TEPIĆ: Zahvaljujem.

 Koristiću vreme šefa poslaničke grupe.

 Što se tiče borbe protiv korupcije, koja je zapravo ovde ipak glavna tema i o kojoj su vam prethodnih dana bila puna usta, evo sada ću da obavestim građane kako tačno izgleda borba protiv korupcije u najvažnijem organu u državi, u Višem javnom tužilaštvu u Beogradu i to u najelitnijem njegovom odeljenju, Posebnom odeljenju za suzbijanje korupcije.

 Od kada je pre četiri dana u petak šef ovog Tužilaštva, Nenad Stefanović, smenio dve vrhunske antikorupcijske tužiteljke, Bojanu Savović i Jasminu Paunović, situacija je sledeća – napravio je takav odnos snaga među tužiocima u Antikorupcijskom odeljenju da sada od ukupno 22 tužioca tamo radi sada čak 14 tužilaca koji su dovedeni sa strane, na lični zahtev Nenada Stefanovića koji se zvanično zovu – upućeni tužioci, a samo je osam tužilaca onih koji su zaista i izabrani, onih koji su prošli konkurse, koji su prošli obuke, koji su se specijalizovali za sprečavanje korupcije.

 Šta to zapravo znači? To znači da od 22 tužilaca u ovom Antikorupcijskom odeljenju Nenad Stefanović drži pod potpunom ličnom kontrolom njih čak 14 kao na privesku, jer ih on lično traži, to je procedura, iz drugih tužilaštava, uglavnom nižih tužilaštava…

 PREDSEDAVAJUĆA: Koleginice Tepić, ajde ja vas molim samo da me na trenutak čujete ako vam nije teško.

 MARINIKA TEPIĆ: … da mu budu upućeni na rad. Zagorka Dolovac to potpisuje. Dozvolite, to sam govorila. Imamo sprečavanje korupcije.

 PREDSEDAVAJUĆA: Dozvoliću vas svakako, ali hoću da vas podsetim. Nemojte da pričamo obe u glas. Ne čuju građani ni mene ni vas.

 MARINIKA TEPIĆ: Dozvolite.

 PREDSEDAVAJUĆA: Amandman je zaista potpuno kontra od onoga što vi govorite.

 MARINIKA TEPIĆ: Rasprava je objedinjena, gospođo Paunović. Rasprava je objedinjena i na dnevnom redu je izveštaj Agencije za sprečavanje korupcije. (Isključen mikrofon.)

 PREDSEDAVAJUĆA: Rasprava je objedinjena, ali se amandman odnosi…

 Da se ne bismo nadvikivali, ajte samo da mi dozvolite da ja ipak predsedavam. Ja ću vama vratiti pravo na reč, ali vas molim da ne pričamo jedni preko drugih, još manje da čujem dobacivanja i dreku iz onih redova.

 Amandman nema nikakve veze, i potpuno se slažem, i pre vas su ljudi govorili mimo amandmana, ali dajte probajte da bar imamo svest o tome o čemu se ovde radi i na koji amandman ste se tačno javili i tražili reč. Ljubazno vas molim.

 Dakle, govori se o amandmanu koji glasi – član 1. kojim se menja član 12. Zakona o centralnoj evidenciji stvarnih vlasnika menja se i glasi: „U Zakonu o centralnoj evidenciji stvarnih vlasnika u članu 12. stav 1, 3, 4. i 5. reči „u roku“ iz člana 7. stav 3. ovog zakona zamenjuju se rečima „najkasnije u roku od 15 dana“.

 Da li me razumete zašto intervenišem? Jer ste samu diskusiju počeli ama ni ne oslanjajući se na ovaj amandman.

 Sad izvolite reč još jednom i molim vas vratite se temi, ako je moguće.

 MARINIKA TEPIĆ: Dakle, ne morate da mom primeru da držite časove o primeni Poslovnika, pošto znate kaka je tekla sednica od početka, kao što znate da je rasprava objedinjena i da sam se javila koristeći vreme poslaničke grupe.

 PREDSEDAVAJUĆA: Ne držim ja časove o primeni Poslovnika, ja primenjujem Poslovnik, gospođo Tepić.

 MARINIKA TEPIĆ: Nema potrebe da mi upadate u reč.

 PREDSEDAVAJUĆA: I, ne mogu da nosim hipoteku toga kako su tekle rasprave. Moja opomena ka vama je vila isključivo bazirana na onome što je Poslovnik.

 MARINIKA TEPIĆ: Nema potrebe da mi upadate u reč.

 PREDSEDAVAJUĆA: Tako da vas molim, bez opaski koje sada ukazuju na činjenicu da ja glumim neku zlu učiteljicu u odnosu na vas.

 MARINIKA TEPIĆ: Ja vas najlepše molim da mi ne upadate u reč.

 Nema nikakvog razloga. Što se vi ovih reči plašite? Pustite me da završim i onda se izjasnite.

 Dakle, šta ja želim da kažem, s obzirom da je na dnevnom redu Izveštaj Agencije za sprečavanje korupcije. Mi danima ovde pričamo zbog toga kako je naopako postavljena ta borba protiv korupcije. Vi uporno želite da izbegnete tu diskusiju.

 Rasprava je objedinjena, ponoviću, govorim koristeći vreme šefa poslaniče grupe. Ja vas molim da me ne prekidate. Ako ste dozvolili druge teme…

 PREDSEDAVAJUĆA: Gospođo Tepić, rasprava jeste objedinjena, ali je ovo rasprava u pojedinostima i tiče se amandmana na 1. tačku dnevnog reda i na zakon.

 MARINIKA TEPIĆ: Jel ja mogu da završim?

 PREDSEDAVAJUĆA: Dakle, ja vas molim.

 MARINIKA TEPIĆ: Imam još dva minuta. Evo, da vam skratim muke.

 PREDSEDAVAJUĆA: Sve je u redu što ćete zloupotrebiti amandman da biste govorili, ali nemojmo da obmanjujemo javnost momentom kako je rasprava objedinjena i kako se, zaboga, o svemu može govoriti.

 Ovo je rasprava u pojedinostima.

 MARINIKA TEPIĆ: Ne znam jeste li vi dobili zadatak samo mene da prekinete na ovaj način, pošto znamo kako je tekla rasprava od jutros i niko nije na ovaj način prekinut govoreći o potpuno istoj temi.

 Znači, vi ste imali govornike od jutros koji su o istoj temi govorili, samo mene… Evo, tri minuta mi ne date da završim, a imam dva minuta.

 PREDSEDAVAJUĆA: Verujte mi da niste pratili onda sednicu i niste shvatili da je gospodin predsednik Orlić probao da opomene svakog govornika pojedinačno.

 MARINIKA TEPIĆ: Znači, izdržite još dva minuta, pustite me da završim, pustite da građani čuju.

 Dakle, ja želim da završim svoje izlaganje. Kažem, izdržite još dva minuta. Dva minuta.

 Dakle, ponoviću još jednom – od 22 antikorupcijska tužioca u Odeljenju za sprečavanje korupcije u Višem javnom tužilaštvu u Beogradu, 14 je pod potpunom kontrolom šefa Nenada Stefanovića, a samo osmoro tužilaca je izabrano onako kako treba, na javnom konkursu, i koji su obučeni za ovako tešku materiju.

 Šta ovo konkretno znači? To znači da Nenad Stefanović dovodi tužioce iz drugih tužilaštava koji su isključivo njegovi poslušnici, jer ih u suprotnom, da bi građani znali, jednim potezom, jednim potpisom vraća u ta druga tužilaštva, odakle ih je povukao i unapredio.

 Sad dolazimo, i gospođo Paunović vi da čujete, i svi građani Srbije, do jako važnog dela. Da čujete ko su ti tužioci koje Nenad Stefanović bira sa strane i dovodi ih da suzbijaju korupciju, iako nemaju nikakvo iskustvo u sprečavanju korupcije, dok za to vreme najuspešnije antikorupcijske tužiteljke smenjuje i skida sa predmeta.

 Pazite sad, među problematičnim tužilačkim biografijama prednjači Jelena Kocić, koju je Nenad Stefanović lično doveo iz Niša. Dakle, tražio je da mu baš nju upute iz Osnovnog tužilaštva u Nišu u ovo najelitnije državno Tužilaštvo za sprečavanje korupcije.

 E sad, to što tužiteljka iz Niša ima malo radnog iskustva ne znači da je i malo poznata javnosti. Naprotiv, Jelena Kocić je tužiteljka koja se neslavno proslavila u slučaju ubistva Stanike Gligorijević na naplatnoj rampi kod Doljevca. Da, dobro ste čuli. To je tužiteljka koja je postupala u predmetu ubistva Stanike Gligorijević na naplatnoj rampi kod Doljevca.

 To je ta tužiteljka koja je tada saopštila javnosti da dva ključna minuta ubistva, koji nedostaju, i nisu mnogo bitna. To je tada tužiteljka Kocić rekla. Ali, je zato odmah nakon toga Nenad Stefanović u saglasnosti Zagorke Dolovac nagradio i unapredio dva antikorupcijska odeljenja u Višem javnom tužilaštvu u Beogradu.

 Dakle, za ovu tužiteljku i slučaj ubistva Stanike Gligorijević ima mesta u antikorupcijskom odeljenju u Višem javnom tužilaštvu u Beogradu, ali za Bojanu Savović i Jasminu Paunović nema mesta i morate čuti još i ovo i privodim kraju.

 Ko je sada umesto Bojane Savović saslušavao uhapšene za korupciju i pranje para u EPS-u? To je predmet koji je Bojana Savović vodila više od godinu dana, naložila hapšenje šestoro ljudi, trebala konačno da ispita te koji su uhapšeni po njenom nalogu, ali su je skinuli sa predmeta, dali Brankici Marić da je ispituje i kome još? Dakle, ko je još ispitivao uhapšene za EPS po nalogu Bojane Savović, uhapšene, a onda su drugoj tužiteljki dati da ih ispituje? Dakle, umesto Bojane Savović, u petak smenjene, njih je propitivala najneiskusnija u celom odeljenju tužiteljka Jelena Ziljkić i zato je važno da ovo objasnimo gospođo Paunović, da bi građani shvatali taj modus operandi koji se odvija u Višem javnom tužilaštvu u Beogradu. Da bi se predmeti stavili pod ličnu kontrolu Nenada Stefanovića.

 Dakle, uzimaju se predmeti od vrhunskih tužiteljki koje završe posao, obave najteži deo posla, a onda se daju najneiskusnijoj tužiteljki da ispituje uhapšene kao što je pomenuta Jelena Ziljkić. Inače, pretpostavljamo da je i neiskustvo nju preporučilo da ne bi postavljala prava pitanja, ali verujemo da ju je još jedna stvar preporučila za ovo mesto, a to je činjenica da je Jelena Ziljkić bila sekretar Nenada Stefanovića, da je obavljala isključivo administrativne poslove tada, a ne pravne. Onda je u vrlo kratkom periodu bila poslata u Drugo javno tužilaštvo jedva nekoliko meseci, ali je zato Nenad Stefanović odmah onda tražio da mu i ona bude upućena u ovo posebno antikorupcijsko odeljenje, iako ne zna gotovo ništa o sprečavanju korupcije i nikada se takvim predmetima nije bavila.

 Dakle, pametnom dosta i zato mi želimo da podvučemo da ne napadamo tužilaštvo, ne napadamo tužioce, već od ovakvih, tužilaštva i tužioca se branimo, a zbog svega ovog štetnog što Nenad Stefanović čini i tužiocima i tužilaštvu, a u prvom redu građanima Srbije, mi iz Ujedinjenih smatramo da Nenad Stefanović više ne sme biti ovoj funkciji. Hvala.

 PREDSEDNIK: Povreda Poslovnika.

 MILENKO JOVANOV: Član 106. stav 1. – govornik može da govorio samo o tački dnevnog reda o kojoj se vodi pretres.

 Mi ovde danas imamo priliku da prisustvujemo kao da smo u ispovedaonici. Dakle, dođe čovek ovde, dobije reč da govori o amandmanu i onda krene da priča kome je šta na duši. Ova o poljoprivredi, ovaj o pravosuđu, ovaj o onome, ovaj o ne znam ni ja čemu. Ljudi moji, ne može dnevni red da bude povod da se mi sastanemo ovde i još ubeđuje kako je objedinjena rasprava i ima pravo da priča o tome. Objedinjena rasprava u načelu, ne u pojedinostima, aman. Nema ni dovoljno umešnosti političke da bar nekako upakuje tu temu koju hoće da kaže u skladu sa onim što je amandman i što je na dnevnom redu, pa nekako da kaže, da proširi temu, nego brutalno. Pa ajde sada da pričamo, ne znam ni ja o čemu, da pričamo o uzgoju krava u Albaniji, evo, meni je danas to palo na pamet da pričam, pa evo kako je pao sneg usput- u Banatu, baš sam gledao sneg iz kola, pa da pričam gde ima koliko centimetara snega, pa pojavili se ždralovi, doleti izgleda, puna polja ždralova i sada da pričamo o ždralovima ceo dan. Ljudi, jel ovo Skupština, šta je ovo.

 Još na drži predavanje, ali mi je drago da je na kraju rekla ono što je suština, vraćanje uticaja njihovog u pravosuđe.

 Oni se plaše promena koje smo mi izglasali, plaše se toga što ne mogu više da postavljaju svoje tužioce i sada zajedno sa Majićem, njegovom nevladinom organizacijom, imamo haos koji prave u pokušaju da smene čoveka koga je na kraju spomenula. To je poenta svega. To je igra cela. Zašto? Zato što ne treba pravosuđe da bude nezavisno od državnih organa Srbije samo, nego i od državnih organa stranih država. To je poenta, to se ne da. Zato treba tu da se napravi red onako kako oni hoće.

 Dakle, najdirektniji udar na pravosuđe i pri tom krajnje pokvaren i podmukao, jer ovde nema nikoga ko pojma ima o celoj priči. Nema nikog da odgovori. Mogu da sada čitam šta je reklo Više javno tužilaštvo, mogu da pričam o nekim stvarima, ali to, kako da kažem, prepričavam nešto što ne znam. Prepričavaju nam jučerašnju emisiju sa njihovih televizija. Na šta bre, ovo liči. Ne tražim da se izjasnimo, ali, molim vas da vratimo raspravu u okvire onoga što je dnevni red.

 PREDSEDNIK: Hvala.

 Dakle, što se tiče člana 106. i pitanja dnevnog reda, da, u pravu ste. Pokušao sam i sam nekoliko puta da doprem do narodnih poslanika na tu temu. Ovo poslednje, priznajem, pošto nisam bio u sali, nisam precizno pratio i slušao. I, jeste moj utisak bio, pre svega na početku današnjeg dana, da nekima ovo mesto dođe kao ispovedaonica. Dođe narodni poslanik i onda priča o tome šta mu se desilo u subotu uveče. Sami kažite kakve to veze ima sa bilo čim i kakvog smisla ima uopšte. Da li je nekome dolazila policija ili mu nije dolazila policija, šta je radio i u kom stanju.

 Preći ćemo na sledeći amandman.

 Ne tražite da se glasa? (Ne.)

 Na član 2. amandman je podneo narodni poslanik Aleksandar Jerković.

 Po poslovniku. Samo trenutak.

 DEJAN BULATOVIĆ: Hvala, gospodine predsedniče.

 Ono što bih ja sada hteo da kažem da se pozivam na član 108. Poslovnika i pročitaću ga, da budemo potpuno koncizni – o redu na sednici Narodne skupštine stara se predsednik Narodne skupštine.

 Ovo se odnosi na potpredsednicu koja je vodila Skupštinu dok vi niste bili tu, istini za volju, niste prisustvovali. Gospođo zamenice predsednika, ne možete dozvoliti da poslanik vama drži predavanje kako se sednica vodi. Dakle, ne vidim šta je smešno, ne razumem taj groteskni smeh.

 PREDSEDNIK: Samo gospodine Bulatoviću, onda nemojte ni vi sada da to radite.

 DEJAN BULATOVIĆ: Ne, ja se pozivam na rekao sam na član 108, lepo sam objasnio i pročitao sam, da budem koncizan.

 Dakle, molim predsedavajućeg, predsedavajuću, kada imate tu situaciju ne možete da dozvolite Mariniki Tepić pet minuta da vam objašnjava kako se sednica vodi, ja vas molim da to radite na način kako piše ovde u Poslovniku. Mi samo gledamo i čudu ne verujemo. Hvala vam.

 PREDSEDNIK: Razumem šta ste rekli. Treba li o tome da se glasa? (Ne.)

 Imali ste i vi pet minuta i takođe govorili mnogo toga.

 Na član 2. amandman su zajedno podneli Zoran Lutovac, Dragana Rakić, Nenad Mitrović, Sanja Miladinović i Srđan Milivojević.

 Reč ima, Dragana Rakić.

 DRAGANA RAKIĆ: Poštovane građanke i građani Srbije, danas govorimo o zakonu o izmenama Zakona o centralnoj evidenciji stvarnih vlasnika.

 Osnovni razlog za izmene ovog zakona su tehnički problemi, tako stoji ovde u materijalu koji smo dobili. Znači, tehnički problemi u izradi novog softvera Agencije za privredne registre, kojim bi se omogućilo da istovremeno sa elektronskim osnivanjem registrovanog subjekta izvrši i evidentiranje stvarnog vlasnika.

 Naime, DS u želji da poboljša ovaj zakon danas je podnela nekoliko amandman, međutim, problem Srbije nisu ni usvajanje nekakvih novih zakona, već nepoštovanje postojećih zakona. Da su se zakoni poštovali u Srbiji u poslednjih desetak godina onda ne bismo imali jednu aferu koja se zove Asomakum afera i ona će mi poslužiti kao primer da približim građanima koliko je važno imati kvalitetnu i preciznu evidenciju stvarnih vlasnika. Znači, vlasnika svih firmi i preduzeća u Srbiji.

 Naime, ovde je daleke 2014. godine, jedan narodni poslanik Zoran Živković, pokrenuo aferu Asomakum, gde je rekao da je vlasnik te firme građanin Srbije, Andrej Vučić, koji je istovremeno i rođeni brat predsednika SNS, Aleksandra Vučića. Naime, ta firma je, podnete su krivične prijave protiv 18 ljudi 2015. godine, nakon izlaganja Zorna Živkovića, poslanika u tadašnjem parlamentu, nakon toga su tužioci reagovali, uhapšeno je 18 ljudi, a vlasnik te firme Andrej Vučić, znači građanin Srbije, se pred sudom branio da je neko na osnovu njegove lažne lične karte osnovao tu firmu.

 PREDSEDNIK: Gospođo Rakić, po amandmanu.

 DRAGANA RAKIĆ: Govorim vam o amandmanu i obrazlažem ga na najbolji mogući način koji znam. Želim da kažem građanima koliko je danas važna ova tačka o kojoj mi raspravljamo.

 Znači, kada bismo imali preciznu evidenciju ko je zaista vlasnik onda bi danas građani zaista znali da li je Andrej Vučić i njegova firma „Asomakomu“, da li je on zaista stvarni vlasnik te firme koja je optužena za pranje novca i ostale finansijske malverzacije.

 PREDSEDNIK: Gospođo Rakić, vi ste u amandmanu napisali da se dodaje reč - i brojem.

 DRAGANA RAKIĆ: Molim vas, nemojte me ometati ja sam zaista u temi i obrazlažem amandman kako najbolje znam.

 PREDSEDNIK: Niste, obraćam vam se zato što niste.

 DRAGNA RAKIĆ: Građani Srbije znaju, da osnovati privatno preduzeće, odnosno firmu, nije moguće sa lažnom ličnom kartom, odnosno da neko u tvoje ime osniva firmu i da ti ta firma uplaćuje četiri i po godine uplaćuje sve doprinose, penziono i zdravstven, a ti se praviš kao da to ne znaš. Znači, to se desilo u slučaju Andreja Vučića, koji se na taj način branio pred sudom, da on nema nikakve veze, da on nije vlasnik firme „Asomakom“.

 PREDSEDNIK: Dobro. Znači, ne želite po amandmanu.

 DRAGANA RAKIĆ: Prema tome, da bismo sprečili ovaj kriminal i korupciju u koju su upleteni najviši funkcioneri SNS… (Isključen mikrofon.)

 PREDSEDNIK: Ne, dao sam vam reč po amandmanu.

 Onda replika?

 MILENKO JOVANOV: Dakle, navedena tema, evo sad ovo je korektnije bar nešto znamo o ovome svemu. Dakle, suđeno i presuđeno, dokazano da je bilo zloupotrebe, ali ima tu jedna interesantnija stvar. Ja sam putovao kolima jednom prilikom i na radio stanici, voditelj jutarnjeg programa, voditeljski par je bio u pitanju, koji nisu u svojim komentarima nešto baš naklonjeni vlasti i on priča kako mu se ista stvar desila. I, još komentariše, evo, vidiš kako smo se onda smejali, ali ispade da se ovo dešava. Da, dešava se. Da, dešavaju se te zloupotrebe. Dešava se uzimanje, korišćenje tuđeg broja lične karte, JMBG i tako dalje. Nažalost, tome ćemo tek prisustvovati u nekom narednom periodu. Dosta toga treba za ove aplikacije i tako dalje, ljudi ne znaju, odnosno nemaju tu, kako se kaže bezbednosnu kulturu, pa ostavljaju svoje podatke svuda, tako da dešava se.

 Što je najgore od svega, ne samo da se dešava, nego suđeno i presuđeno da je istina to što je Andrej Vučić rekao. I, sada vi vraćate nazad priču i kažete, ne, to što je sud utvrdio u postupku, to ništa nije tačno, tačno je ovo što vam ja kažem.

 Kažem vam ponovo, nemojmo da vraćamo pravosuđe u parlament. Evo, sad i on dobacuje, ali on se bar ne žali kad se njemu dobacuje, tako da je oprošteno. U svakom slučaju, ono što je tu bitno kada se tiče vaših amandmana na Registar o stvarnom vlasništvu, znam ne brini, da čujem ja ko je stvarni vlasnik dela sa Miškovićem u Maksiju u centru Kruševca. E, nećeš da kažeš, dobro. U svakom slučaju, ne navedeni vlasnik, stvarni vlasnik, pusti to na tuđe ime i te varijante, ja nisam rekao da je na tvoje ime, nego sam rekao da preko trećeg lica ima učešće u Maksiju u centru Kruševca. Tako da sam vrlo jasno govori, da vidimo ko je stvarni vlasnik.

 U svakom slučaju, da ne vraćamo pravosuđe u parlament, da ne budemo mi ti koji presuđuju bez suda, a posebno da ne komentarišemo ono što je već gotovo i što je presuđeno. Dakle, bez ikakvih novih dokaza, nego na – majke mi i čini mi se drugačije. Hvala.

 PREDSEDNIK: Poštovani narodni poslanici, saglasno članu 27. i članu 87. stavovi 2, 3. Poslovnika Narodne skupštine obaveštavam vas, da ćemo danas raditi i posle 18 časova, zbog potrebe da Narodna skupština što pre donese akte iz dnevnog reda.

 Vi po amandmanu samo da vidim po kom osnovu vi ste odustali, ne, ne vi, pitam Gavrilovića, da li ste odustali? Dobro.

 Milivojević, po kom osnovu? Dobro, znači nije Poslovnik.

 Reč ima Dragana Rakić.

 DRAGANA RAKIĆ: Ovako, pa ja niste me razumeli, znači ja zaista, verujem da je Andreju Vučiću neko falsifikovao ličnu kartu i čoveku uplaćivao četiri i po godine, penziono, doprinose, možda mu je uplaćivao platu, ali čovek nije baš obraćao pažnju na to, i ja u to sve verujem, ja ne preispitujem sudijske odluke, ja samo tražim snimak sa kamera u APR-u, od tog dana da se vidi, da li je zaista neko drugi ušao, a ne Andrej Vučić, da registruje „Asomakum“?

 To do sada nikad, niko nije tražio, evo, ja vam kažem – ja ću nakon završetka ove skupštine tražiti snimak sa kamera u APR-u, onog dana kada je osnovan „Asomakum“, da vidimo da li je neko drugi ušao da bi osnovao „Asomakum“?

 PREDSEDNIK: To je bilo po amandmanu?

 DRAGANA RAKIĆ: Jeste, to je bilo po amandmanu.

 PREDSEDNIK: Veoma je bilo po amandmanu.

 SRĐAN MILIVOJEVIĆ: Poštovani građani Srbije, gospodine predsedniče Narodne skupštine da se i vama obratim, vi me najčešće ne razumete, molim vas probajte da me razumete, važno je ovo na šta je ukazao gospodin Jovanov.

 Ovde se pominje neki stvarni vlasnik „Delte“, odnosno „Maksija“ iz Kruševca i upire se prstom u mene. Ja mislim da samo treba da pročitaju moj matični broj, pa da mi tek onda date pravo na repliku. Zato ja koristim vreme ovlašćenog predlagača.

 Vidite gospodine Jovanov, ovo je naslovna strana časopisa „Velika Srbija“, ovde su Mišković, Toma, Vučić, Jorgovanka, recenzent ovih novina sedi blizu vas.

 PREDSEDNIK: Vi sada po amandmanu? Da li je tako? Jer znate koji je amandman u pitanju uopšte? Ne, ovaj o kom raspravljamo sada? (Da.)

 Ovaj o kom raspravljamo sada.

 Što odustali ste, nećete da ga pročitate?

 Niste sigurni koji je?

 Uspevate da budete u amandmanu, čak i manje nego što je to bila Dragana Rakić.

 A, gde sada idete? Delite voće poslanicima po sali

 SRĐAN MILIVOJEVIĆ: Sve po amandmanu, verujete stvarni vlasnik, verujte, vrlo je važno građani Srbije. Evo, odmah ću da vam pročitam amandmane Demokratske stranke, nema nikakvih problema, da li hoćete sve da vam pročitam? Evo, jel hoćete da vam pročitam sve, da ipak znate vi sve? Da ne čitamo ponovo, da ne gubimo vreme, hajde da pričamo, molim vas.

 Hvala vam, divni ste gospodine Orliću, samo vi radite vaš posao što bi rekli, pusti mene da radim moj.

 Dakle, slagali su vas, kada su pričali za „Maksi“ u Kruševcu, nećete verovati jutros kada sam krenuo na Skupštinu, ja svratim u „Maksi“ u Kruševac i kažem imam jednog divnog gospodina zove se Milenko Jovanov i znate šta mi daju, kažu dajte mu ribizle, evo ribizle mi dali i sada ću da vam dam ribizle, verujte to su prave ribizle, ali nisam se zbog toga javio, zbog druge stvari sam se javio, kaže mi kasirka, pa nije taj iz Kruševca vlasnik „Maksija“, ne niste vi „Maksi“ privatizovali, vaše sedište stranke je u zgradi poslovnik udruženja građevinskog preduzeća „Jastrebac“, to ste privatizovali, tri hiljade radnika ste ostavili bez posla i onda je prikriveni vlasnik kupio zgradu „Jastrepca“ i dao je Srpskoj naprednoj stranci, i nemojte nikada zaboraviti da ste u vašoj stranci govorili da je ta ista stranka koju je osnovao Mišković.

 Hvala vam gospodine Orliću, vrlo ste jedan tolerantan čovek ući ćete u enciklopediju tolerancije. Mnogo vam hvala.

 PREDSEDNIK: A, gde sada idete? Delite voće poslanicima po sali.

 Milivojeviću, pa nemojte da prosipate to po podu. Nemojte da prosipate po sali. Svašta smo mi videli u ovom sazivu do sada, ali bojim se tek ćemo. Tek ćemo sve i svašta da vidimo i da čujemo i da doživimo ovde.

 Pravo na repliku.

 MILENKO JOVANOV: Gospodine Milivojeviću, moram prvo da vam kažem da ovo nije fer, ja vas jesam podsetio na to kako ste sekli ribizle, sliku ribizla sa sajta „RTS-a“ pa prestavili kao svoje, ali sam vas podsetio da ste to radili i sa kotletom i sad vi ste doneli samo ribizle, gde je kotlet?

 Nemojte, moja supruga je iz okoline Kruševca između Aleksandrovca i Kruševca, iz Laćisleda, tako da znam da su tamo ljudi koji su fini i široke ruke, nemojte da se predstavljate kao cicija, najeftiniju stvar ste kupili da prodajete, nema smisla.

 Što se tiče ovog svega drugog, sve ste mi rekli, ko je recenzent i kako izgleda naslovna strana samo ništa o „Maksiju“, dobro ok, vi kažete niste, jutros, ste kažete iz Kruševca krenuli, pa kažete da ste svratili u „Maksi“, ne znam kada ste krenuli, kada se „Maksi“ otvara? Ali ajde nema veze da vam poverujem u to.

 Međutim, ono što je bitno, i što želim da kažem na ovu ozbiljniju temu. Dakle, ja sad odem u advokatsku kancelariju ovlastim advokata da mi otvori firmu, on to može da uradi i ako je treće lice, dakle može da uradi sa podacima koji su lažni, i šta vam onda znači kamera? Sada se neko setio posle iks vremena, posle presuđene stvari da se vraća i da traži kamere ko je bio, itd?

 Dakle, pokušavate da oživite slučaj koji je davno zatvoren i dokazan kao tačan i kao istinit u kontekstu onoga što je Andrej Vučić govorio, kažem vam nije on jedini, nažalost nije jedini, to je mnogo veći broj ljudi koji su tako zloupotrebljeni, neki su ljudi imali ozbiljnih problema zbog toga, dakle sa svojom imovinom, sa dugovima koji su nastajali itd.

 Krađa identiteta, tako je to se zove krađa identiteta, prema tome nemojmo to da radimo nema potrebe, ako nemate ništa drugo nemojte ni takvim stvarima da se bavite. Hvala.

 PREDSEDNIK: Znači, može vreme poslaničke grupe ko želi?

 DRAGANA RAKIĆ: Ja stvarno ne znam, zašto se vi bojite ta dva minuta snimaka iz APR-a na dan kada je osnivana firma „Asomakum“, i nema razloga da se krijete i da budete nervozni zbog nečega. Znači na snimku će se tačno videti koja osoba je ušla i koja osoba je osnovala „Asomakum“ firmu, koja je kasnije posle četiri i po godine, podneta je protiv nje krivična prijava, da je firma učestvovala u milionskim malverzacijama i pranju novca, tako da ću kao što sam rekla tražiti snimke i nadam se da to nije nestalo kao onih dva minuta sa naplatne rampe kod Doljevca.

 PREDSEDNIK: Nešto se niste proslavili sa tim snimcima, da vas podsetim, šta ste mi obećavali, pa ste mi na kraju rekli da ipak nemate ono što tvrdite da imate.

 SRĐAN MILIVOJEVIĆ: Samo jedno kratko pojašnjenje, da razumete, zašto sam vam poklonio ribizle. Znate, ja sam inžinjer poljoprivrede za stočarstvo, nisam za voćarstvo i ratarstvo, više za jednu drugu oblast, ali ja cenim ljude koji se bave poljoprivredom i cenim sve ljude iz SNS, koji se bave poljoprivredom, ali vi ste imali problem sa sadnim materijalom, kako god posadite ribizle, ribizla je Rubrum crvena ribizla, ima i Nigrum, to je crna ribizla. Ali, problem je kod vas, vi šta god zasadite, nikne kanabis indika, ovo je sa Jovanjice. E sada sam vam pokazao kako izgledaju ribizle, kad zasadite ribizle, da berete ribizle, a ne indijsku konoplju.

 Ne mislim na vas, već na ovog sa slike. Hvala.

 PREDSEDNIK: Naravno da nije amandman.

 MILENKO JOVANOV: Nemam nikakav problem sa poljoprivrednicima, naprotiv poštujem ih, nisam od onih koji pate od nekog građanskog ili gradskog porekla, jer moji su preci svi bili sa sela, tako da nemam problem sa tim.

 Problem je u tome što vi niste slikali svoje ribizle, nego isekli sliku sa sajta RTS, kao i kućicu za ptice, kao i kotlet koji dugujete, kao i sve ostalo. Kao, jel beše Maljen, cveće sa Maljena, znam da volite da se igrate slikama i ja stvarno, kada vi pokažete sliku, to ne znači ništa, jer ste i ono predstavljali kao nešto što nije.

 Dakle, da ste vi kačili svoje ribizle, ja vama ribizle ni na koji način ne bih pominjao, nego sam pokazao vaš karakter u kontekstu nekog drugog, da ste željni pažnje i da ste željni toga da dobijete lajk i klik i to je bio kontekst, tako da u tom smislu zaista , poštovanje poljoprivrednicima i vaš neki odnos prema poljoprivredi, nije bio doveden u pitanje, nego vaš odnos prema istini je bio doveden u pitanju i to debelo dokazano da vam to nije jača strana. Hvala.

 PREDSEDNIK: Po ovom amandmanu, izvolite.

 MIROSLAV ALEKSIĆ: Zahvaljujem, predsedavajući.

 Ja podržavam amandman kolege iz DS, koji se tiče centralne evidencije stvarnih vlasnika firmi.

 Žao mi je što danas ovde nema i predstavnika nezavisnih institucija, jer se ovo tiče njih i njihovog poslovanja, odnosno obavljanja posla i jako su važne teme.

 Nema ni ministra Gorana Vesića koji bi i te kako mogao da pomogne tu razotkrivanju stvarnih vlasnika preduzeća „Bauvazen“, koji je umešan u ovu korupcionašku aferu, zbog čega su i smenjene tužiteljke. Isto tako i firme „Hidrotim solušn“, koja je direktno vezana sa tim preduzećima „Bauvazen“ i koja je dobilo posao da prevozi ugalj iz Kolubare, 359 miliona evra, takođe u vezi EPS-om.

 Naravno, to isto preduzeće, vrlo zanimljivo, je bilo i jedan od ponuđača, odnosno učesnika na tenderu kada je Institut „Jaroslav Černi“ kupilo preduzeće „Milenijum tim“.

 Takođe, vezano za te evidencije stvarnih vlasnika, ovde je odgovore mogla da da i Komisija za dodelu državne pomoći.

 Žao mi je što ih ovde nema, ali, bez obzira na to, ja moram da se osvrnem na situaciju da je „Milenijum tim“ kupio Vranjsku Banju za 1,8 miliona evra, iako je njena procena bila osam miliona evra ukupne vrednosti, a onda je Komisija za dodelu državne pomoći, 4. decembra 2020. godine, donela rešenje gde se utvrđuje da se „Milenijum timu“ odobravaju sredstva za podsticaje bespovratna sredstva u iznosu od 10.143.000 evra.

 Dakle, da još jednom naglasim, „Milenijum tim“ je Vranjsku banju sa stacionarem, zemljištem i svim ostalim pratećim stvarima platio 1.800.000 evra, a onda mu je država dodelila bespovratno kroz Komisiju za kontrolu državne pomoći 10.143.000 evra.

 Znate, to možda i ne bi bilo sporno da se ne radi o „Milenijumu timu“, kod koga i te kako treba utvrditi ko su stvarni vlasnici te firme, da li su to stvarno Ivan Bošnjak i Stojan Vujko ili tu postoje drugi ljudi koji čine ovu vlast.

 Savet za borbu protiv korupcije je u svom izveštaju od 1.12.2020. godine napisao sledeću stvar: „Ima indicija o organizovanom krivičnom delu i unapred dogovorenoj kupovini ispod tržišne vrednosti kada govorim o Vranjskoj Banji“.

 Dakle, to je napisao Savet za borbu protiv korupcije. Niko nije reagovao u državi - ni tužilaštvo, ni Agencija za sprečavanje korupcije, ni DRI, jer je u pitanju imovina PIO fonda, koja je bila procenjena na osam miliona evra, a prodate je za 1.800.000 evra i to je zapravo suština svih problema i nefunkcionisanja institucija u Srbiji i to je razlog zašto su ove dve tužiteljke smenjene, jer su se drznule da jedan sličan ovakav predmet i korupciju sankcionišu, odnosno pokrenu taj proces, iako se on nije sviđao onima na vlasti.

 Takođe, žalim što nema ministra Vesića jer hoću da ga pitam i za Moravski koridor, koji kaže da se završava i dobro je da se završava. Hoću da kažem da je loše govoriti da se neko u Srbiji protivi izgradnji. Ja se ne protivim. Ja ću biti zadovoljan da se taj put završi. Koristiću ga i ja kada putujem odavde za Trstenik gotovo svakog dana i to je dobro za sve građane Srbije, ali nije dobro da jedan auto-put, koji je bio ugovoren nekada 2014. godine, zajedno i sa Fruškogorskim koridorom, evo, tu je ministar Vučević, sa 520 miliona evra dođe do cifre 820 miliona evra, pa posle toga, uz raznorazne anekse i ugovore, dođe i do milijarde, koliko sada trenutno se nalazi neka cifra koja je vegetira oko tog koridora.

 Naravno, oni koji to treba da rade, oni se tim poslom ne bave i to su ove nezavisne institucije, kojih danas ovde nema.

 Državni revizor Pejović je ovde izvadio Izveštaj o kontroli opštine Trstenik iz 2015. godine. U redu je, on je, naravno, tu pokazao da je sve, samo nije nezavisni, jer se pripremio da meni replicira, ali ni na jedno pitanje koje sam ja njemu postavio nije odgovorio. Jedino je potvrdio da mu sin radi kao interni revizor u RTS-u, a ja sam hteo i danas da ga pitam da li je tačno da mu je ćerka do pre nekoliko meseci bila interni revizor u Vodovodu Beograd? Ne znam da li to znate?

 Supruga u Republičkom zavodu za socijalnu zaštitu radi i dan danas kao predsednik Nadzornog odbora.

 Da li su to možda razlozi zašto se on ne bavi ovim stvarima i kada je u pitanju kontrola trošenje državnog novca i vlasništva u preduzećima koja privatizuju državnu imovinu ili postoji nešto drugo?

 Naravno, još jedna stvar vezano za to je, i u izveštaju se navodi da ti društva „Elektroprivrede Srbije“ koji se nalaze na Kosovu, Obilić, preporuka revizora je da se isknjiže sva potraživanja, umesto da se proceni vrednost toga i to su mali oni detalji koji kvare sreću o tome da se ne ide na potpuno razvlašćivanje države Srbije na KiM i pre ovoga što se danas dešava ili će se dešavati u Briselu.

 Završavam time. Dakle, taj isti državni revizor je ovde, odgovarajući na moja pitanja i drugih kolega poslanika, rekao da broj prijava svedoči o tome koliko oni profesionalno rade i obavljaju svoj posao. Pa, evo, zarad javnosti i istine da iznesem sledeću činjenicu. Godine 2017, pre nego što je gospodin Pejović postao državni revizor, DRI je podnela 522 prijave, a 2021. godine, u izveštaju koji mi ovde imamo, ukupno 101, ili pet puta manje. Dakle, nemojte samo da nam vređate inteligenciju da je to zbog toga što danas funkcionišu institucije u odnosu na 2017. godinu. Ja bih pre mislio da se to tiče korumpiranosti direktora, odnosno predsednika te institucije i svih onih drugih zbog kojih sprečavate pravosuđe, tužilaštvo i ostale organe da rade svoj posao.

 Hvala.

 PREDSEDNIK: Na član 2. amandman je podneo narodni poslanik Miodrag Gavrilović.

 Reč ima Miodrag Gavrilović.

 MIODRAG GAVRILOVIĆ: Čudi me da pozivate na to da poslanici DS i drugih opozicionih stranaka treba da govore o amandmanu, a vi uopšte izgleda niste pročitali zakon koji ste sada stavili na dnevni red, o izmenama Zakona o centralnoj evidenciji stvarnih vlasnika

 Da vas podsetim šta piše tu. Predloženo je da se promeni član 14. u zakonu, da član 14a znači da se, recimo, u stavu 1. i tačka 1. i 2. u reči „propisano u članu 7. stav 3. ovog zakona primenjuje član 7. stav 4. Znači, to je član 14. On poziva na član 7. Član 7, koji imamo pred sobom, se zove član načina vođenja centralne evidencije.

 Taj član 7. poziva na član 6. koji je osnovi evidentiranja. Član 6. poziva na član 3. u značenju pojmova i vi onda spočitavate bilo kom poslaniku kada priča o amandmanima, kada priča o svemu ovome što ste vi stavili na dnevno red. Nismo mi birali da menjamo ove članove, tako da imamo potpuno pravo da pričamo i dajemo primere u vezi sa svim stvarima u ovom opisu vašeg amandmana, odnosno vaše promene zakone. To je tako, a vi tumačite kako god hoćete.

 Znači, to je ono što sam i ja tražio ovim amandmanom, da se direktno kaže da je taj rok, nebitno sada koji, najmanje 15 dana, a ne da ljudi koji čitaju, šetaju – 14, 7, 6. i 3. član, da više ne znaju ni šta čitaju, ni kako čitaju, ali to je način vašeg vođenja politike i zato je ovo što su uradili Bojana Savović, Zorana Ćirić i Jasmina Paunović prava stvar, jer traže da se uvede red u državu. Narod hoće pravdu i oni su stali iza naroda i narod treba da izađe na ulice i treba da ih podrži u četvrtak baš zbog ovoga, jer ne znate da vodite ovu državu.

 PREDSEDNIK: Vidim da ste mnogo ljuti zašto to o čemu ste govorili nema nikakve veze sa amandmanom, a šta da vam kažem, stvarno nemam.

 Na član 3. amandman je podneo narodni poslanik Miloš Parandilović.

 (Miodrag Gavrilović: Pročitajte šta piše u mom amandmanu, molim vas.)

 Nemojte da vičete.

 (Miodrag Gavrilović: Hoću da vičem. Šta piše u mom amandmanu? Piše upravo ono što sam rekao.)

 PREDSEDNIK: Ne morate da vičete. Sve je u redu.

 Na član 3. amandmane, u istovetnom tekstu, podneli su narodni poslanik Aleksandar Jerković i zajedno narodni poslanici Miroslav Aleksić i Đorđe Stanković.

 Reč ima narodni poslanik Đorđe Stanković.

 ĐORĐE STANKOVIĆ: Hvala, predsedniče.

 Pozdrav svim poslanicima i ministru koji je trenutno prisutan u sali.

 Za početak bih samo istakao da mi je žao, takođe, što ministar Vesić nije prisutan. Ja sam mu postavio neka pitanja. On je uglavnom jako vešt kada odgovara i to jako lepo ispriča u neku istorijsku priču, ali nažalost, ništa nije rekao o firmi „Bauvezen“ i o tome ko su stvarni vlasnici te firme, a, naravno, to je jako važno da znamo, obzirom da je tužiteljka Bojana Savović smenjena sa funkcije zbog toga što je otkrila određene nepravilnosti vezano za firmu „Bauvezen“. Naravno, cela ova afera je važna iz razloga što bi trebalo da se preispitaju svi poslovi firme „Bauvezen“ poslednjih deset godina.

 To nije tema o kojoj sam danas hteo da pričam. Nama se obratilo udruženje, nama kao narodnim poslanicima Narodne stranke, meni i gospodinu Miroslavu Aleksiću, Udruženje „Zaštitnik“. Udruženje okuplja privrednike koji imaju radnje, kafiće, restorane i oni imaju jednu dobru inicijativu, a to je da se kroz metode represije koje ova vlast ima prema tim istim preduzetnicima, gde se vrlo često zbog nekih banalnih stvari zatvaraju radnje ljudima na 15 ili više dana, čak je moguće i do 90 dana, stvaraju se veliki problemi u poslovanju. To je bilo dosta izraženo u koroni ali se nastavilo i posle korone. Mi imamo sada situaciju da se bukvalno svaki privrednik za 30 ili 100 dinara viška u kasi zatvara i to, naravno, bukvalno osakati te male privrednike koji su u suštini, opet da kažem, glavna grana razvoja našeg društva.

 Ono što je, u stvari, najveći problem jeste što ne važi zakon za sve isto. Za one firme koje su u vlasništvu SNS-a to ne važi. Evo, to se videlo sada u Nišu, kada se u jednom restoranu desilo trovanje salmonelom, 38 ljudi je otrovano i taj restoran nije trpeo nikakve posledice.

 Tako da, molim da se zakon primenjuje na sve, ali da se ova represivna metoda umanji i da, na kraju krajeva, smatram da će kroz jednu inicijativu, koju ćemo podneti i Odboru za finansije, odnosno budžetska pitanja i finansije, a i na kraju krajeva, potruditi se da imamo što više poslaničkih klubova sa istom tom inicijativom, jednostavno, da tu inicijativu podnesemo i da se te represivne metode ukinu, kako bismo, naravno, mogli da omogućimo privrednicima da rade svoj posao.

 Novčane kazne su u redu, ali ovakav način kažnjavanja može da prouzrokuje trajne posledice po sve one koji žele da budu privatnici, a to ja smatram da je najzdravija stvar koja postoji u ovom društvu. Hvala.

 PREDSEDNIK: Po amandmanu.

 MIROSLAV ALEKSIĆ: Zahvaljujem, predsedavajući.

 Pridružujem se, naravno, predlogu amandmana koji je obrazložio gospodin Stanković.

 Moraću da pitam ministra Vučevića, koji je ovde jedini došao da ispoštuje poslanike, za razliku od drugih njegovih kolega, i ne očekujem odgovore iz onih delova i resora koji se ne tiču njega. Ali, moram da mu skrenem pažnju na snimak koji se pojavio danas vezano za izvoz tri i po hiljade grad raketa, koje su nađene u slovačkom skladištu, a spremnih za Ukrajinu. Kako je moguće da su BIA i Ministarstvo spoljnih poslova dali dozvolu za izvoz tih raketa u Tursku, kad se zna da Turska iste te rakete proizvodi? Znate da je u to, takođe, u tu trgovinu uključena i firma Slobodana Tešića „Sofak“, odnosno njegove ćerke, i da je Mark Morales takođe jedan koji je od posrednika u tom poslu i, naravno, o tome se ovde ćuti, ne govori se.

 Tu dolazimo do ključne stvari i suštine postojanja institucija u državi Srbiji, pre svega, BIA, kao i drugih nadležnih, i Ministarstva spoljnih poslova i drugih institucija.

 Da li je to način da se izbegava to što je Slobodan Tešić, je li, na crnoj listi američke, odnosno na američkim sankcijama, na crnoj listi američke administracije i onda vi radite i pravite kojekakve kombinacije i sa oružjem?

 Pošto ne možete da mi odgovorite za ovo drugo, nadam se da ćete barem za ovo. Hvala.

 PREDSEDNIK: Reč ima potpredsednik Vlade.

 MILOŠ VUČEVIĆ: Hvala lepo, gospodine predsedniče.

 Dame i gospodo narodni poslanici, što se tiče izvoza naoružanja i vojne opreme iz Srbije, pre svega, onoga što se proizvodi u grupaciji sistema odbrambene industrije ili kolokvijalno namenske industrije, Srbija, poštujući sopstvene akte i svoju politiku, nigde ne izvozi naoružanje i vojnu opremu gde je nedozvoljen krajnji korisnik ili ono što zovemo end user-om. Apsolutno ne izvozimo naoružanje i vojnu opremu ni za Ukrajinu, ni za Rusiju, a imamo pravo da izvozimo svima onima koji su legitimisani i legalni kao end user-i.

 Naša namenska industrija mora da radi i da se razvija. Imamo pravo da prodajemo svoje proizvode kao i svi drugi. Ne radujemo se sukobu u Ukrajini, niti bilo kom drugom ratištu, ali niko ne može da kazni Srbiju da ne izvozi, zato što može da postoji sumnja gde će, šta i kako da završi.

 Ja sam u neposrednom razgovoru i sa jednom i drugom stranom, kad kažem jedna strana je u širem kontekstu, jer zastupaju je veći broj država, ali i sa predstavnicima iz Ruske Federacije, više puta dao garancije da Srbija ne izvozi naoružanje i vojnu opremu koja se proizvodi kod nas na frontu.

 Da li privatne kompanije kupuju na trećim tržištima i prodaju kompanijama u nekim drugim državama, to nije pitanje za Srbiju, to je nešto što je međunarodna trgovina. Za nas to može da bude interesantno obaveštajno, u smislu informacija, a ne u smislu zakonske zabrane ili regulative.

 Tako da, mi nećemo prodavati nikome ko je učesnik u ratu i ne želimo da naše oružje bude korišćeno protiv i jedne i druge strane, ali ne želimo da budemo ni lažni moralisti. Mi proizvodimo naoružanje i vojnu opremu, a ona se koristi od strane vojske, ona se koristi za upotrebu i u ratnim sukobima. To jeste smisao naoružanja i vojne opreme. To nije muzejski eksponat. To nije nešto što treba da stoji u nekim galerijskim prostorima, nego nešto što koriste vojske, a vojske imaju različite namene.

 Za ovog gospodina kojeg spominjete, ja ga nikad u životu nisam ni upoznao, ni video. Ono što mogu da vam kažem, sve što ste spomenuli nije vezano za državu Srbiju, odnosno za naš sistem odbrambeni, industrije, namenske industrije, a vidimo ovo kao veliku razvojnu šansu da razvijamo i da vratimo na noge i „Krušik“, posle onih udaraca koje je dobio pre tri godine, četiri, da vratimo i pojačamo rad i „Slobode“ u Čačku, da pomognemo, svakako, Zastavu oružje, Zastavu TERVO u Kragujevcu, da pomognemo FAP u Priboju, da čuvamo „Petoletku“ iz grada odakle i vi dolazite. Naravno, „Prvi partizan“ i sve one koje su, „Iskra Barič“, sve one koje su u sistemu grupacije odbrambene industrije.

 Tako da, nemojte zameriti što naši radnici rade i što prodaju ono što proizvode i što postoji tržište koje traži proizvode, ne samo iz Srbije.

 Vrlo važna stvar, postoje višegodišnji ugovori sa kompanijama iz drugih država, koji proizvode različite komponente, nešto proizvode naše kompanije, nešto proizvode kompanije iz drugih država. Mi ne možemo prekidati tu poslovnu saradnju koja traje godinama, zato što nam se čini da bi to mogao neko da zloupotrebi, već moramo da gledamo naše nacionalne interese, naše državne interese, pa i naše ekonomske interese.

 Ponoviću stav Srbije, da želi da se odmah prekine sukob u Ukrajini kao bratoubilački rat dva slovenska pravoslavna naroda. To je sve što mogu da vam kažem.

 Tako da, mi naše oružje i vojnu opremu ne prodajemo nijednoj strani u sukobu.

 PREDSEDNIK: Hvala.

 Po amandmanu.

 VEROLjUB STEVANOVIĆ: Dame i gospodo poslanici, gospodine ministre, evo, da iskoristim vaše prisustvo i da vas zamolim da obratite pažnju na probleme u Namenskoj u Kragujevcu.

 Pomenuli ste malopre, to je fabrika koja ove godine slavi 170 godina od postojanja. To je majka svih naših fabrika, naše industrije, pa i industrije bivše Jugoslavije.

 Fabrika je u najgoroj mogućoj situaciji u svojoj istoriji. Dugovi su jako veliki, preko 21 milijarde dinara. To su otprilike dva budžeta grada Kragujevca. Ima mnogo problema. Već skoro tri meseca nemaju svog direktora. Imaju problem sa nadzornim odborom. Očekuje se vaša pomoć. Evo, ja čisto sa ove pozicije vas molim da se uključite u to, jer zaista su problemi veliki.

 Treba razgovarati sa sindikatima. Ne treba praviti bez veze situaciju, tešku i lošu koja postoji i evo moj apel da se uključite i da probate da razrešite problem koji je rešiv, ali potrebno je vaše prisustvo.

 Postoje dezinformacije i o tome koliko je na bolovanju, pa ide čak i do predsednika države, a opet sa strane koja nije ona adekvatna. Bilo bi dobro da slušate jedni druge, pa da onda donesete neke odluke koje mogu da promene stanje u ovoj fabrici koja je jako, jako važna za sve nas. Hvala vam.

 PREDSEDNIK: Reč im potpredsednik Vlade Miloš Vučević.

 MILOŠ VUČEVIĆ: Hvala, gospodine predsedniče.

 Upoznat sam sa problematikom, hajde tako da definišem, u „Zastava oružje“ vrlo složeno, višegodišnje, da ne kažem, višedecenijski problem koji sada kulminira i ne želim da Ministarstvo odbrane bude arbitar između nekih strana u „Zastavi oružje“. Nama je „Zastava oružje“ simbol namenske odbrambene industrije, simbol grada Kragujevca, svakako, i razgovaramo i sa gradonačelnikom vašeg grada, vašim naslednikom gospodinom Dašićem kako to da prevaziđemo.

 Ono što se tiče broja odsutnih sa posla je podatak koji smo dobili od strane eksternih revizorskih kuća koje su izvršile procene ekonomskog stanja i finansijskog stanja u pet firmi namenske industrije, između ostalog i „Zastava oružje“ i zaista je poražavajući broj ljudi koji odsustvuje. Poražavajući broj struktura zaposlenih, pošto nam je struktura zaposlenih gotovo 50 plus godina, i to je ono što je isto ogroman problem.

 Ja nemam nikakav ličan problem sa bilo kojim sindikatom, samo što sindikat mora da radi ono što je zadatak sindikata, a zadatak sindikata nije da vodi firmu i da određuje ko će biti direktor, nego da štiti prava zaposlenih radnika, da se bore za bolje uslove za rad, da se izbori za što bolji kolektivni ugovor. To je posao sindikata, a ne da sugeriše ili na ovaj ili onaj način vrši pritisak ko treba da bude na čelu neke kompanije.

 Nema izabranog direktora, ali ima rukovodstva koji u ovom trenutku vode kompaniju. Očekujemo da se reši to pitanje oko rukovodstva, ali i oko Nadzornog odbora, kao što ste rekli, neoponiram, nego u tom delu sam saglasan.

 Ono što je moja intimna zamerka i kao građanina, pa tek onda kao ministra, a to je da je neko pozivao na štrajk u Kragujevcu, u srcu naše Srbije, u Šumadiji, u slavnom Kragujevcu pozivao radnike na štrajk u momentu kada se nije znalo šta će se desiti na Kosovu i Metohiji. Govorim o poslednjim danima prošle godine. Ni kada smo mi imali razmeštene gotovo sve udarne jedinice Vojske Srbije uz kopnenu zonu bezbednosti, odnosno administrativnu liniju, kada su bile barikade od Srba na Kosovu i Metohiji, odnosno na severu Kosova i Metohije, kada se lomila sudbina gde idemo, u kom pravcu, pravcu političkog dijaloga ili ne daj Bože dalje eskalacije, neko se tada setio da poziva na radnička prava, na socijalnu pravdu i na okupljanje i na proteste.

 To se ne radi u tim trenucima, a posebno se ne radi ako ste zaposleni u sistemu odbrambene industrije. To se ne radi. To je čin koji uništava odbrambene kapacitete. Zamislite da se država sprema, ne znajući hoće li Kurti napasti Srbe, hoće li doći do novih terorističkih napada na Srbe na Kosovu i Metohiji, a neko kaže mi idemo u štrajk, nećemo puške da pravimo, nećemo pištolje da isporučimo, mi ćemo da štrajkujemo.

 Sačekajte da prođe, pa onda otvorite socijalno-ekonomski dijalog. Niko ne beži od njega. Te stvari se ne rade. Tako da i vas koji dolazite iz grada Kragujevca, koji imate dugogodišnju političku karijeru, puno poznanstva, molim da isto utičete na to da se taj ambijent popravi, da se vrati dijalog kakav treba da bude između poslovodstva i zaposlenih, a evo da i vi pomognete da „Zastava“ isporuči ono što je ugovoreno pre više godina. Do dana današnjeg nisu isporučili nove puške Vojsci Srbije. Do dana današnjeg nisu isporučili nove pištolje koje smo ugovorili, koje je država platila, koje je država Srbija platila za našu vojsku. Govorim o novoj modularnoj pušci sa dva kalibra - 6,5 i 7,62 i govorim o pištoljima EZ-99. Oni nama na kašičicu to isporučuju, ali zato su im puna usta radničkih prava i socijalne nepravde ili pravde, kako god to da gledamo.

 Svakako „Zastava oružje“ su simbol namenske industrije Srbije, grad Kragujevac kao centar sa viševekovnom tradicijom u tom segmentu i verujem da ćemo svi zajedno uspeti da unapredimo to poslovanje.

 Vidite vaš kolega prethodno je imao primedbu da li nešto izvozimo. Vi imate primedbu da li se dovoljno ulaže. S pravom moramo da se opredelimo ili ćemo da ulažemo u odbrambenu industriju koja to mora negde da plasira, da prodaje ili ćemo da zatvorimo naše fabrike, a kažem mi nećemo ništa da izvezemo, jer je moguće da će to neko da upotrebi ili zloupotrebi. Nema tu zlatne sredine. Prosto je nemoguće naći i mislim da je bolje da rade fabrike namenske industrije, a mnogo toga ćemo morati da menjamo, ne mislim da imamo čarobni štapić i da će preko noći biti rešeno.

 Ono što želim još jednom da vam kažem, kao garanciju, čuvaćemo „Zastavu oružje“, razvijaćemo „Zastavu TERVO“, da nam pravi složene borbene sisteme, terenska vozila i njih smo uključili kao deo procesa izgradnje ili opremanja vojske sa složenim borbenim sistemima i da pomognemo, ne samo Kragujevcu, ne samo zaposlenima nego celoj Srbiji, jer to ulaganje u odbrambenu industriju ima ozbiljan doprinos BDP, ne samo u brojčanom smislu, nego je učešće takvih proizvoda u BDP-u daleko složenije, da ne kažem fundamentalnije i bitnije.

 Hvala vam na asistenciji. Verujem da je dobronamerno i da ćete pomoći, koliko god možete, sa vaše pozicije da zajednički rešavamo pitanje „Zastave oružje“.

 PREDSEDNIK: Hvala vam.

 Obe prijave su po amandmanu, jel tako, i Jovanović i Stevanović?

 Dobićete priliku i jedan i drugi.

 ALEKSANDAR JOVANOVIĆ: Gospodine Vučeviću, lako je vama u tom odelu od dve, tri hiljade evra da pričate o radničkim pravima.

 Želim da podsetim…

 PREDSEDNIK: Jovanoviću, tražili ste reč da se obratite po amandmanu. Ne mora da bude usko po amandmanu, ali sam svestan da vi ne znate koji je uopšte, ali neka bude bar korektno.

 ALEKSANDAR JOVANOVIĆ: Gospodine Orliću, niste dobro slušali, koristim vreme zamenika šefa. To sam tražio.

 PREDSEDNIK: Koristili vreme grupe ili ovlašćenog predstavnika, svejedno, ista pravila morate da poštujete.

 ALEKSANDAR JOVANOVIĆ: Poštujem pravila, naravno, isto kao i vi.

 Dakle, ovako, prošli put, da podsetim sve prisutne, Zaštitnik građana je rekao, između ostalog, kako je obilazio zatvore po Evropi i ustanovio da su uslovi u zatvorima evropskim mnogo gori nego što su kod nas, i to je super. Dakle, kod nas su uslovi za zatvorenike super, što je dobra vest za mnoge ovde od vas, pogotovo za najbliže saradnike Aleksandra Vučića… (Isključen mikrofon.)

 PREDSEDNIK: Gospodine Stevanoviću, izvolite vi.

 (Aleksandar Jovanović: Šta sada? Opet mi oduzimate reč? Da opet dolazim kod vas i da me po šesti put kažnjavate u dva dana.)

 VEROLjUB STEVANOVIĆ: Gospodine ministre, ne znam na koga ste mislili kada ste rekli da neko poziva na štrajk. Niste valjda na mene mislili. Dakle, dovoljno sam iskusan da znam da je situacija ozbiljna. To je jedna stvar. Drugo, meni je mnogo važno i moj je zadatak bio da vam kažem, prvo, ono što vi znate da je vlasnik država Srbije, da postoje problemi, da nisu plaćeni doprinosi, da je samo problem u tome što treba nekoga uključiti da sagleda kompletnu situaciju. Ništa drugo.

 Dozvolite, dosta dobro znam situaciju u toj fabrici i moram da je znam. Dugo sam godina dole i to su praktično stvari koje moram da znam. Moja je bila obaveza da vas samo pozovem da se uključite i da probate da rešite problem. Problem zaista postoji. Tu fabriku treba malo još pomoći, uzdići je, u velikim je problemima. Na Vladi je da se uključi i to je samo bilo ono što sam želeo da vam kažem.

 Dakle, zaista ne znam ko je pozivao na štrajk, niti bi mi ikad palo na pamet da tako nešto radi, ali je potrebno da sa bilo koje pozicije, pozicije poslanika, pozicije gradonačelnika, ne možete da kažete da niste deo vlasništva u tome. Ako ste u politici sa bilo koje strane, pozicija, opozicija, morate se uključiti da bi rešili problem. Nije rešiv problem ako vi sad jedni druge blatite oko nečega što je jako važno, što mora da se reši time, kao dobijete neki poen. Ne.

 Moj je zadatak bio da vam ovo kažem, da vas zamolim da se uključite i vi i kompletna Vlada. Očekuje se to od vas odavno. Nije isto imati direktore, vi to dobro znate, ili neko ko je postavljen i to pravi problem. Treba videti koliko je sve to tačno što vam dolazi od informacija. Tamo radi 2.650 i nešto radnika. To su vrlo obučeni radnici, vi to odlično znate. Dakle, sve to treba sačuvati zbog svih nas. To je bio moj apel vama i Vladi.

 PREDSEDNIK: Potpredsednik Vlade, izvolite.

 MILOŠ VUČEVIĆ: Vrlo kratko.

 Možda sam ostao neprecizan ili nedorečen. Nisam mislio da ste vi svakako pozivali, nego jedan od sindikata na protest, odnosno u štrajk ili za štrajk u tom trenutku kada je bila vrlo neizvesna ili napeta situacija u državi. Mislim da je to bilo najblaže rečeno, nekorektno, a mogao bih da upotrebim i neku težu reč.

 Nisam nikoga blatio, naprotiv, samo sam rekao da svi moraju biti svesni svoje odgovornosti, da svako mora da preuzme deo toga. Da li je neko izabran na konkursu ili je postavljen, ne mislim da je ključno pitanje da li fabrika dobro radi. Ovi problemi su višegodišnji i višedecenijski, što ne znači da treba da se nastave ili da ne treba ih rešavati.

 Koliko sutra, ali zaista koliko sutra mi imamo sastanak i sa Ministarstvom finansija i sa predstavnicima pet kompanija iz namenske industrije radi njihove dalje i stabilizacije i radi onoga što će biti dodatno uloženo u odbrambenu industriju Srbije. Doživeo sam da je vaša primedba, da kažem primereno, dobronamerna. Nadam se da nisam pogrešio.

 PREDSEDNIK: Na član 3. amandman su zajedno podneli narodni poslanici Lutovac, Rakić, Mitrović, Miladinović, Milivojević.

 Reč ima Sanja Miladinović.

 SANjA MILADINOVIĆ: Hvala, predsedniče.

 U članu 3. Predloga zakona o izmenama Zakona o Centralnoj evidenciji stvarnih vlasnika reči „primenjuje se od 1. oktobra 2023. godine“ zamenjuju se rečima „primenjuje se od 1. avgusta 2023. godine“.

 Poštovani građani Srbije, ovih dana, kao narodna poslanica, bila sam svedok koliko je u stvari radnik u Srbiji nemoćan. Ono što je istina, a to je da kada se spustite malo među narod onda shvatite i vidite koje su razmere zlatnog doba u našoj zemlji. Ono što ću ja govoriti o zlatnom dobu u našoj zemlji, odnosi se na Toplicu, tj. na ceo Toplički okrug, konkretno na Prokuplje, kako će građani tog dela Srbije upamtiti vlast ove države, odnosno to zlatno doba.

 Ono se odnosi, pre svega, da je ova vlast mnogo preduzeća rasparčala, sva društvena dobra dala koncesionaru, 105 ljudi proglasila tehnološkim viškom i nikome ništa. Sve je to počelo od Gradske apoteke, koja je samo pre dve godine pre toga bila proglašena najboljom zdravstvenom ustanovom u Srbiji, zatim je zatvoren Turističko-sportski centar u okviru koga je postojala sportska hala „dr Zoran Đinđić“, nakon toga teniski tereni i zamislite bazen koji posle 53 godine, prošle godine prvi put nije bio otvoren.

 Još jedan paradoks je jedan vrlo interesantan kada je Toplica u Prokuplju, odnosno kada je Toplica u pitanju, konkretno grad Prokuplje, a to je da su oni sagradili pijacu gde je država uložila 3,5 miliona evra, da pijaca i sada ne radi, da su istu pijacu dali koncesionaru za 370 evra mesečno na 15 godina, što smo mi preračunali da će država uložena sredstva, odnosno lokalna samouprava vratiti za 875 godina, odnosno osam i po vekova. Dobro razmislite gde smo mi.

 Prokupčani, sve ono što se radi u Prokuplju nema ni kod Nušića, a nema ni kog Milorada Pavića koji ume našu političku scenu da malo dublje karikira i on je ništa za ovo što rade „prokupački Šojići“. Hvala vam puno.

 PREDSEDNIK: Istini za volju, baš ništa o amandmanu.

 Verovatno ćemo sada ponovo jednako o amandmanu. Izvolite.

 NEBOJŠA CAKIĆ: Hvala, gospodine Orliću.

 Ja se nadam da ću imati isti status kao i svi drugi poslanici. Sigurno ću se više držati ovog zakona, nego što se većina poslanika do sada držala.

 Ovlašćeni predstavnik Vlade u Narodnoj skupštini, povodom Zakona je ministar Rade Basta. Očekivao sam da će biti tu i očekivao sam s obzirom da sam juče dao par izjava, a da ih ponovim, a to je da je na ime regionalnog razvoja, kolege u Srbiji, u poslednjih deset godina potrošeno tri hiljade milijardi dinara ili 30 milijardi evra. Dakle, tolike pare, nisam ja to izmislio, nalaz Državne revizorske institucije koji je precizno dala, da je to 6% bruto nacionalnog prihoda koji je ostvaren.

 Očekivao sam da će biti tu ministar, s obzirom da većina tih para je realizovana preko Ministarstva za privredu. Da upoznam građane, naročito ove iz nerazvijenih krajeva. To su pare koje su davane na ime subvencija, pre svega subvencija najvećim stranim i domaćim tajkunima. Njima su date pare koje su trebale da budu korišćene za vaš regionalni razvoj.

 Takođe, novac je dat, evo sad me podsetila koleginica, pričala je o apoteci u Toplici. Apoteka u Leskovcu, a ja sam o tome lično i personalno pričao, 2014. godine je za vreme vlasti SNS u roku od šest godina, od plusa od 150 miliona, napravila minus od milijardu dinara. Te pare su dobijene iz Republike na ime para za radnike, za tehnološke viškove, na ime para koje ste dali, na ime nenamenskih tekućih transfera. Umesto da se pare koriste za razvoj grada, pare su iskorišćene za pokrivanje gubitaka. Znam ja o tome, u toj sam branši, mogu da vam pričam koliko god hoćete, od šest godina, od 2014. godine svaki godine izveštaj o radu, plan rada, upozoravao sam gde ide, kako ide i završilo se tako što su građani milijardu koju ste vi iz Vlade dali, umesto da se koristi za razvoj, iskoristila se za pokrivanje pljačke.

 Takođe, građani trebaju da znaju da novac koji je predviđen za vaš razvoj je takođe otišao firmama poput „Milenijum“, firmama „Bauvezen“ koja u Leskovcu je toliko, da vas podsetim, da je premijerka kada je davala ovde zakletvu, dve firme pomenula, od te dve firme jedna je „Bauvezen“. Rekla je da je to firma na kojoj se utemeljuje razvoj ove naše zemlje, a mi vidimo danas, neću da ponavljam priču svojih kolega o tome gde se nalazi taj „Bauvezen“.

 Isto takođe u Leskovcu, neću govoriti o trgu, gde je takođe isto urađena pljačka, ja pozivam da svi dođu 2. na proteste „Srbija se budi“.

 Elem, kad govorimo o ovim zakonima, takođe želim da upoznam građane da je ovo zaista zakon koji treba da se sprovede, a to je da vidimo ko su stvarni vlasnici kapitala, odnosno pravnih lica. Zašto to govorim? Znači, ima tu više stvari. S jedne strane, imate pljačku u zemlji Srbiji, pa se novac izbacuje van, pa se taj isti novac, imate ministra finansija, koji je ekspert za to „panonski papiri, bugarski papiri“, te iste pare, istih naših tajkuna, vraćaju kao strane investicije, pri čemu im mi dajemo ponovo novac na ime subvencija umesto za ove najsiromašnije građane Srbije.

 PREDSEDNIK: Poslaniče Cakiću, poslaniče Cakiću…

 NEBOJŠA CAKIĆ: Dakle to su sve…

 PREDSEDNIK: Ne znam da li me čujete?

 NEBOJŠA CAKIĆ: I idemo dalje.

 PREDSEDNIK: Ne znam da li me čujete, poslaniče Cakiću?

 NEBOJŠA CAKIĆ: Kažite, izvolite?

 PREDSEDNIK: Samo mala pomoć, pošto vidim da je potrebna. Amandmanom je predloženo da se odredbe primenjuju ne od 1. oktobra, nego od 1. avgusta.

 NEBOJŠA CAKIĆ: Tako je, doći ću do toga.

 PREDSEDNIK: Doći ćete do toga?

 NEBOJŠA CAKIĆ: Tako je.

 PREDSEDNIK: Hoće li to biti ove godine?

 NEBOJŠA CAKIĆ: Dakle, ovde piše u obrazloženju zakon, piše u obrazloženju zakon da u ovom trenutku postoji razlika između elektronske prijave i nemogućnosti da ta elektronska prijava ima, da vidimo ko je stvarni vlasnik.

 Dakle, građani treba da shvate i opet tražite promenu i produženje tog roka, dakle da građani ne bi znali ko su stvarni vlasnici. Ja upravo građanima kažem ko su stvarni vlasnici i zašto se ovaj zakon donosi takav kakav jeste e upravo da se ne bi videli stvarni vlasnici.

 Ako mi dozvolite ja bih još nešto što nije direktno vezano za nijednu od tih vaših firmi, a vezano je za Vladu.

 PREDSEDNIK: Jel vezano je za amandman i za 1. avgust?

 Ajde da čujemo.

 NEBOJŠA CAKIĆ: Jeste. Dakle dom zdravlja u Leskovcu je vlasništvo, i stvarni vlasnik doma zdravlja u Leskovcu je država Srbija.

 PREDSEDNIK: To je bilo kompletno vreme poslaničke grupe. Znate to?

 NEBOJŠA CAKIĆ: Jel mogu da završim rečenicu? Neće biti dugo. Dakle evo kratim. Dom zdravlja u Leskovcu osam godina je u blokadi preko 250 miliona, sa kamatama mnogo više, pri čemu duguje se radnicima. Radnici su tužili i imaju sudske presude i ne mogu da ostvare jer je ista ta država rekla ne može da se naplati.

 PREDSEDNIK: Ovo je već bilo značajno izvan vremena grupe. Samo da vam kažem, iako ste govorili značajno izvan vremena grupe vi opet niste došli do prvog avgusta. Ne možete.

 (Nebojša Cakić dobacuje.)

 Koliko god vremena da dobijete, koliko god vremena da vam dam vi nikako ne možete da dođete do tog prvog avgusta. Eto.

 Idemo dalje po amandmanu.

 Dejan Ignjatović ima reč.

 DEJAN IGNjATOVIĆ: Zahvaljujem.

 Poštovani gospodine Orliću, poštovani potpredsedniče Vlade, dame i gospodo narodni poslanici, poštovani građani Srbije, dragi moji Zaplanjci, kao što sam i rekao uvek ću Zaplanje da pominjem iz jednog prostog razloga, a sada ću da vam kažem jednu stvar za koju velika većina narodnih poslanika ne zna. Znači, taj kraj Zaplanje je imao predsednika Vlade nakon mučkog ubistva Zorana Đinđića. Bio je predsednik Vlade Zoran iz Niša, koji se nikad nije deklarisao da je iz Zaplanja.

 Obavljajući svoju dužnost predsednika Vlade nije zasadio nijedno drvo u svom rodnom kraju. U mom kraju nažalost nema pruge, i ja sam ponosan što će biti brze pruge do Niša, jer mi smo relativno blizu, nema pruge, nemamo autoputa. Imamo lepu prirodu. Skoro je bila i predsednica Vlade na otvaranju ambulante u mom rodnom selu, odakle ja dolazim. Ja sam bio sprečen, jer je bio dan za glasanje. Bio sam prisutan ovde. Imamo jedan lep kraj.

 Dobra stvar danas je od kolega iz opozicije što su podneli svega 26 amandmana, a prošli put bilo 1.203. Znači na dobrom putu smo, barem štedimo ove ljude da rade, imate vremena da diskutujete po amandmanima.

 Mi nećemo da prihvatiti amandman, jer Jedinstvena Srbija na čelu sa Draganom Markovićem Palmom veruje Vladi Republike Srbije, veruje predloženim zakonima da rade na dobrobit građana Srbije.

 Po meni mislim da nije dobro, gospodo, što vi pozivate na neke proteste. Sada idemo svi kad je najteže blokiramo državu Srbiju, da blokiramo puteve. Svako ima pravo ovde u ovoj sali da iskaže svoje nezadovoljstvo.

 Ja vas pozivam na jedinstvo kao što se naša partija zove Jedinstvena Srbija da ovde mi budemo jedinstveni parlament. Dajte predloge da narod bolje živi. Nijedan predlog nisam čuo. Dajte predloge, ajdemo da proglasimo jug Srbije lex specialis, da posebna sredstva budu uložena da sprečimo iseljavanje ljudi iz Gadžinog Hana, Babušnice, Crne Trave, Vlasotinca, Merošine i tako dalje i tako dalje.

 Od 44 nerazvijenih opština 23 su na jugu Srbije. Tako da molim Vladu Srbije da obratu pažnju kao što je Ministarstvo poljoprivrede. Ja sam u Odboru za poljoprivredu. Ono je već uradilo uredbu da nerazvijene opštine imaju 65% povraćaja sredstava, da sve lokalne samouprave s juga Srbije i ostale nerazvijene imaju poseban status. Zahvaljujem Vladi Republike Srbije, zahvaljujem vama narodni poslanici na pažnji. Živela Srbija. Živela Jedinstvena Srbija.

 PREDSEDNIK: Po amandmanu Tatjana Manojlović.

 TATJANA MANOJLOVIĆ: Poštovane kolege iz RTS ne dozvolite da Vučić marginalizuje RTS jer u njegovoj propagandnoj mašineriji Pink ima ključnu ulogu.

 Najveći problem RTS jeste zapravo Informativni program jer ne obavlja ulogu koja mu je zakonom propisana kao Javnom medijskom servisu, jer da RTS tu ulogu obavlja u skladu sa zakonom izvestio bi šta se to zapravo desilo u Valjevskom „Krušiku“ i šta se desili i zašto je stradao i zašto i dalje strada Aleksandar Obradović.

 Taj isti RTS izvestio je da je Vučić u Abu Dabiju ugovorio neku kupovinu oružja u vrednosti od milijardu evra, da je ugovorio kupovinu dronova samoubica, a niko nije pitao zašto baš to. Da li je urađena neka ekspertiza? Zašto RTS ne otvori svoj program za stručne ljude da o ovome ne pričaju opozicioni poslanici i ne postavljaju ova pitanja, nego da pitaju stručnjaci, a da pitaju novinari RTS?

 Pravi javni medijski servis bi objavio da najveći šverceri oružja koji su pod sankcijama SAD preprodaju oružje iz državnih firmi, da se oni bogate, a da te firme grcaju u dugovima i propadaju. To je posao javnog medijskog servisa.

 Pozivam kolege još jednom da u četvrtak u 15 časova dođu pred Vladu Srbije da podrže hrabre tužiteljke i da pokažu da i najveći broj zaposlenih u RTS misli svojom glavom. Hvala.

 PREDSEDNIK: Dobro.

 Ne moramo danas. Jednom prilikom ću zamoliti da predstavnik vaše poslaničke grupe dođe do mene i da mi objasni gde je vaš amandman i 1. avgust u bilo čemu što se govorili danas, bilo čemu.

 Na član 3. amandman je podneo narodni poslanik Miodrag Gavrilović.

 MIODGRAG GAVRILOVIĆ: Da vam objasnim.

 Moj amandman se odnosi da to bude recimo 1. septembra, da ne bude 1. avgusta. Ali, ono što je zanimljivo kako objašnjava podnosilac…

 PREDSEDNIK: Samo da vam kažem, vaš amandman je 1. septembar.

 MIODRAG GAVRILOVIĆ: Tako je.

 Jeste li pročitali? Amandman se ne prihvata iz raznih razloga i kaže se – Agencija za privredne registre ne bi stigla da sprovede postupak javne nabavke za unapređenje softvera centralne evidencije stvarnih vlasnika.

 Ono što smo mi dobili kao obrazloženje zašto se donosi ovaj zakon o izmeni zakona je sledeće – kaže da bi to trebalo da se uradi, da se pomeri taj rok primene zakona do 1. oktobra jer navedenim odredbama je propisano dosta toga što je važno, a kaže se na kraju – imajući u vidu novonastale tehničke probleme u izradi novog softvera Agencija za privredne registre kojoj bi se ovo omogućilo neophodno je odložiti primenu predmetnih odredaba važećeg zakona.

 Da pitam – kako vi podnosite tu tendersku proceduru? Jel vi kažete da taj što treba da radi softver mora da ga uradi onako kako je napisano u tenderu i zadatak koji je postavljen ili to nije problem da uvek aneksirate ugovore? Sami ste ovde napisali da aneksirate ugovore zbog stvari i to šest meseci.

 Očito da vam je vreme veliki problem. Nećete da prihvatite 1. septembar, nećete da prihvatite 1. avgust, nećete da prihvatite nešto što je predviđeno da bude za sledeću godinu nego isključivo samo 1. oktobar. Čovek kada bi slušao vas shvatio bi i pomislio da idealno znate da planirate.

 Čekajte, ako idealno znate da planirate, jeste li vi svesni da je predsednik DS Zoran Đinđić platio glavom, a Boris Tadić vlašću to što nije hteo da pravi kompromis sa Kosovom, a vi danas pristajete na manje od Ahtisarijevog plana? Kako vas nije sramota.

 PREDSEDNIK: Gavriloviću, da vas zbog zloupotreba koje pravite i reči koje koristite bude sramota. Vas na prvom mestu. Toliko da čujete.

 Na član 3. amandman su zajedno podneli narodni poslanici Strahinja Erac, Milica Đurđević Stamenkovski, Nikola Dragićević, Marko Ristić, Dragana Miljanić, Dragan Nikolić, Zoran Zečević i Bojana Bukumirović.

 Reč ima Marko Ristić.

 MARKO RISTIĆ: Zahvaljujem, predsedavajući.

 Pre nego što počnem sa obrazlaganjem amandmana zahvalio bih se koleginici Sanji Miladinović koja je pomenula Prokuplje. Kao neko ko dolazi iz Toplice potpisujem sve što je rekla i dodajem da ćemo se u narednom periodu baviti ovom temom mi ispred Srpske stranke Zavetnici.

 Da se vratim na amandman. Smatramo da rok početka primene predmetnih odredaba Zakona o centralnoj evidenciji stvarnih vlasnika, koji se predlaže u članu 3. zakona, nije primeren.

 Prihvatamo da je odlaganje primene ovih odredaba upravo zbog novonastalih tehničkih problema u izgradnji novog softvera Agencije za privredne registre kojim se omogućavaju promene predviđene Predlogom zakona, ali smatramo da bi primena predmetnih odredaba važećeg zakona mogla i morala da otpočne što pre.

 Zbog toga predlažemo da se rok predviđen članom 3. skrati i da se primena predmetnih odredaba važećeg zakona odloži najkasnije do 1. avgusta 2023. godine.

 Zahvaljujem.

 PREDSEDNIK: Hvala.

 Na član 4. amandman su zajedno podneli narodni poslanici Lutovac, Rakić, Mitrović, Miladinović, Milivojević.

 Reč ima Nenad Mitrović.

 NENAD MITROVIĆ: Hvala.

 U jednoj crkvi u selu Suvojnica, opština Surdulica stoje reči svetog proroka Ageja, gde piše na zidu – uzmite na um puteve svoje. Mene ta rečenica kroz moj život non-stop prati. Nekad, i kada hoću da skrenem sa tog puta, pošto sam samo čovek put mana, ta rečenica mi prosto ne da.

 Poštovani, poštovane poslanice i poslanici, nažalost lično meni danas Srbija liči na jednog bolesnika koji ima šugu, a mi ovim zakonima prosto tom bolesniku sečemo nokte i ne damo mu da se češe, a šugu ne rešavamo. Pravi problem ne rešavamo.

 U, recimo, Švajcarskoj 90% malih i srednjih preduzeća čine učešće u BDP-u Švajcarske. Možete li da zamislite? U Srbiji nisam siguran da je to tako.

 U Srbiji po zadnjem popisu, nažalost, za šta smo svi koji smo u politici krivi, ima 850.000 ljudi koji su do osam razreda osnovne škole. Ovim softverima u APR-u mi te ljude trajno udaljavamo od mogućnosti da razvijaju preduzetnički duh.

 Siguran sam isto da ovi softveri nisu toliko ni zaštićeni – sajber kriminal. Onog trenutka kada postanu meta, kao što je bio meta Katastar, pa je nekoliko nedelja ili meseci bio blokiran, isto tako će i ovde da se desi, napravićemo opšti haos.

Znači, opet smo preskočili faze.

 U svetu danas postoji milion i 800 hiljada ljudi zaposlenih na poslovima sajber kriminala, odnosno na poslovima sprečavanja sajber kriminala. U Srbiji ima hvala Bogu, ali vrlo, vrlo malo i možemo doći u ozbiljan problem. Ovde zato što smo preskočili faze evolucije imaćemo u narednom periodu probleme. Primer, kao što smo imali probleme u famoznom Zakonu o dobrobiti životinja, jedan vrlo strog zakon koji postoji u Srbiji i nikada se nije toliko poštovao zakon, a nikad toliko pasa tzv. lutalica na ulici. Mi smo samo u zadnje četiri godine dali sto miliona evra na tzv. azile i na tzv. ujede pasa u Srbiji. Znači, problem nismo rešili.

 Ova Skupština je nažalost pretvorena u mesto gde se koriste vešto reči kako bi se narod što više otupeo i kako bi se na tom otupljenju dobila podrška na izborima, a narod pretvorio u grčku reč – idiote.

 Idioti, to su oni ljudi koji nisu u stanju vladati sobom, nego im je potreban vladar da vlada njima. Ja bih voleo da nikad ne budem vladar idiotima, a voleo bih i trudim se da ne budem ni idiot. Moj posao ovde u Skupštini je da ljude ubedim da nisu idioti i da su ljudi mnogo vredniji ovde od bilo kog od nas političara. Hvala puno. PREDSEDNIK: Pošto smo završili pretres o svim amandmanima, zaključujem pretres Predloga zakona u pojedinostima.

 Pošto smo obavili pretres Predloga zakona u načelu i u pojedinostima, Narodna skupština će u danu za glasanje odlučivati o Predlogu zakona u načelu, pojedinostima i u celini.

 Saglasno članu 87. stav 5. Poslovnika Narodne skupštine, određujem ponedeljak 27. februar 2023. godine, sa početkom u 15.00 časova kao dan za glasanje o tačkama dnevnog reda sednice Drugog vanrednog zasedanja Narodne skupštine Republike Srbije u Trinaestom sazivu.

 Zahvaljujem predstavnicima Vlade i narodnim poslanicima na učešću u radu.

 (Posle pauze)

 PREDSEDNIK: Poštovane Dame i gospodo narodni poslanici, pre nego što pređemo na odlučivanje o tačkama dnevnog reda potrebno je da utvrdimo kvorum.

 Saglasno članu 88. stav 5. Poslovnika Narodna skupštine, kvorum Narodne skupštine u danu za glasanje postoji ako je na sednici Narodne skupštine prisutna većina od ukupnog broja narodnih poslanika.

 Molim sve narodne poslanike da ubace svoje identifikacione kartice u jedinice elektronskog sistema za glasanje.

 Konstatujem da je primenom elektronskog sistema utvrđeno da je u sali prisutno 142 narodnih poslanika, odnosno da je prisutna većina od ukupnog broja narodnih poslanika i da prema tome postoje uslovi za odlučivanje.

 Prelazimo na odlučivanje.

 Prva tačka dnevnog reda je - PREDLOG ZAKONA O IZMENAMA ZAKONA O CENTRALNOJ EVIDENCIJI STVARNIH VLASNIKA.

 Pošto je Narodna skupština obavila pretres Predloga zakona u načelu i u pojedinostima prelazimo na odlučivanje.

 Stavljam na glasanje Predlog zakona o izmenama Zakona o Centralnoj evidenciji stvarnih vlasnika, u načelu.

 Zaključujem glasanje: za – 138, protiv – 17, nije glasalo – 17, od ukupno prisutnih 172.

 Konstatujem da je Narodna skupština prihvatila Predlog zakona, u načelu.

 Prelazimo na odlučivanje po amandmanima.

 Na naziv Predloga zakona amandman je podneo narodni poslanik Aleksandar Jerković.

 Stavljam na glasanje predlog.

 Zaključujem glasanje: za – četiri, protiv – dva, nije glasalo – 171, od ukupno prisutnih 177.

 Konstatujem da Narodna skupština nije prihvatila amandman.

 Na naziv Predloga zakona amandman su zajedno podneli narodni poslanici Zoran Lutovac, Dragana Rakić, Mitrović, Miladinović i Srđan Milivojević.

 Stavljam na glasanje ovaj amandman.

 Zaključujem glasanje: za – 19, protiv – dva, nije glasalo – 158, od ukupno prisutnih 179.

 Konstatujem da Narodna skupština nije prihvatila amandman.

 Na naziv Predloga zakona amandman su zajedno podneli poslanici Strahinja Erac, Milica Đurđević Stamenkovski, Nikola Dragićević, Marko Ristić, Dragana Miljanić, Dragan Nikolić, Zoran Zečević i Bojana Bukumirović.

 Stavljam amandman na glasanje.

 Zaključujem glasanje: za – sedam, nije glasalo – 173, od ukupno prisutnih 180.

 Konstatujem da Narodna skupština prihvatila amandman.

 Na član 1. amandman je podneo narodni poslanik Aleksandar Jerković.

 Stavljam na glasanje.

 Zaključujem glasanje: za – sedam, nije glasalo – 174, od ukupno prisutnih 181.

 Konstatujem da Narodna skupština nije prihvatila amandman.

 Na član 1. amandman su zajedno podneli narodni poslanici Zoran Lutovac, Dragana Rakić, Nenad Mitrović, Sanja Miladinović i Srđan Milivojević.

 Stavljam na glasanje.

 Zaključujem glasanje: za – 24, protiv – jedan, nije glasalo – 159, od ukupno prisutnih 184.

 Konstatujem da Narodna skupština nije prihvatila amandman.

 Na član 1. amandman je podneo narodni poslanik Miodrag Gavrilović.

 Stavljam na glasanje.

 Zaključujem glasanje: za – 22, nije glasalo – 164, od ukupno prisutnih 186.

 Konstatujem da Narodna skupština nije prihvatila amandman.

 Na član 2. amandman je podneo narodni poslanik Aleksandar Jerković.

 Stavljam na glasanje.

 Zaključujem glasanje: za – šest, protiv – jedan, nije glasalo – 180, od ukupno prisutnih 187.

 Konstatujem da Narodna skupština nije prihvatila amandman.

 Na član 2. amandman su zajedno podneli narodni poslanici Zoran Lutovac, Dragana Rakić, Nenad Mitrović, Sanja Miladinović i Srđan Milivojević.

 Stavljam na glasanje.

 Zaključujem glasanje: za – 27, protiv – jedan, nije glasalo – 160, od ukupno prisutnih 188.

 Konstatujem da Narodna skupština nije prihvatila amandman.

 Na član 2. amandman je podneo narodni poslanik Miodrag Gavrilović.

 Stavljam na glasanje.

 Zaključujem glasanje: za – 26, nije glasalo – 162, od ukupno prisutnih 188.

 Konstatujem da Narodna skupština nije prihvatila amandman.

 Na član 3. amandman je podneo narodni poslanik Miloš Parandilović.

 Stavljam na glasanje.

 Zaključujem glasanje: za – sedam, nije glasalo – 181, od ukupno prisutnih 188.

 Konstatujem da Narodna skupština nije prihvatila amandman.

 Na član 3. amandmane, u istovetnom tekstu, podneli su poslanik Aleksandar Jerković i zajedno poslanici Miroslav Aleksić i Đorđe Stanković.

 Stavljam na glasanje.

 Zaključujem glasanje: za – 17, nije glasalo – 71, od ukupno prisutnih 188.

 Konstatujem da Narodna skupština nije prihvatila amandman.

 Na član 3. amandman su zajedno podneli narodni poslanici Zoran Lutovac, Dragana Rakić, Nenad Mitrović, Sanja Miladinović i Srđan Milivojević.

 Stavljam na glasanje.

 Zaključujem glasanje: za – 25, protiv – jedan, nije glasalo – 162, od ukupno prisutnih 188.

 Konstatujem da Narodna skupština nije prihvatila amandman.

 Na član 3. amandman je podneo narodni poslanik Miodrag Gavrilović.

 Stavljam na glasanje.

 Zaključujem glasanje: za – 25, nije glasalo – 163, od ukupno prisutnih 188.

 Konstatujem da Narodna skupština nije prihvatila amandman.

 Na član 3. amandman su zajedno podneli poslanici Strahinja Erac, Milica Đurđević Stamenkovski, Nikola Dragićević, Marko Ristić, Dragana Miljanić, Dragan Nikolić, Zoran Zečević i Bojana Bukumirović.

 Stavljam amandman na glasanje.

 Zaključujem glasanje: za – 14, nije glasalo – 174, od ukupno prisutnih 188.

 Konstatujem da Narodna skupština prihvatila amandman.

 Na član 4. amandman su zajedno podneli narodni poslanici Zoran Lutovac, Dragana Rakić, Nenad Mitrović, Sanja Miladinović i Srđan Milivojević.

 Stavljam na glasanje.

 Zaključujem glasanje: za – 22, protiv – jedan, nije glasalo – 166, od ukupno prisutnih 189.

 Konstatujem da Narodna skupština nije prihvatila amandman.

 Pošto smo završili odlučivanje o amandmanima, pristupamo glasanju o Predlogu zakona u celini.

 Stavljam na glasanje Predlog zakona o izmenama Zakona o Centralnoj evidenciji stvarnih vlasnika, u celini.

 Zaključujem glasanje: za – 146, protiv – 26, nije glasalo – 17, od ukupno prisutnih 189.

 Konstatujem da je Narodna skupština usvojila Predlog zakona o izmenama Zakona o Centralnoj evidenciji stvarnih vlasnika.

 Druga tačka dnevnog reda - PREDLOG ZAKONA O POTVRĐIVANjU AKATA SVETSKOG POŠTANSKOG SAVEZA.

 Pre prelaska na odlučivanje, podsećam vas da na osnovu člana 105. stav 3. tačka 6. Ustava Republike Srbije, Narodna skupština odlučuje o zakonima kojima se uređuje zaključivanje i potvrđivanje međunarodnih ugovora većinom glasova svih narodnih poslanika.

 Stavljam na glasanje Predlog zakona o potvrđivanju akata Svetskog poštanskog saveza, u načelu.

 Zaključujem glasanje: za – 144, protiv – 10, nije glasalo – 35, od ukupno prisutnih 189.

 Konstatujem da je Narodna skupština većinom glasova prihvatila Predlog zakona u načelu.

 Prelazimo na odlučivanje o amandmanu.

 Na član 1. amandman je podneo narodni poslanik Miodrag Gavrilović.

 Stavljam na glasanje.

 Zaključujem glasanje: za – 23, protiv – jedan, nije glasalo – 165, od ukupno prisutnih 189.

 Konstatujem da Narodna skupština nije prihvatila amandman.

 Pošto smo završili odlučivanje o amandmanu, pristupamo glasanju o Predlogu zakona u celini.

 Stavljam na glasanje Predlog zakona o potvrđivanju akata Svetskog poštanskog saveza, u celini.

 Zaključujem glasanje: za – 146, protiv – sedam, nije glasalo – 36, od ukupno prisutnih 189.

 Konstatujem da je Narodna skupština usvojila Predlog zakona.

 Pošto sada prelazimo na odlučivanje o predlozima zakona o potvrđivanju međunarodnih ugovora, odnosno sporazuma, to su tačke 3. i 4. dnevnog reda, podsećam vas na osnovu člana 105. stav 3. tačka 6. Ustava Republike Srbije, Narodna skupština odlučuje o zakonima kojima se uređuje zaključivanje i potvrđivanje međunarodnih ugovora većinom glasova svih narodnih poslanika.

 Imajući to u vidu, prelazimo na odlučivanje.

 Stavljam na glasanje Predlog zakona o potvrđivanju Sporazuma između Vlade Republike Srbije i Vlade Kraljevine Esvatini o kulturno-prosvetnoj saradnji, u celini.

 Zaključujem glasanje: za – 160, protiv – jedan, nije glasalo – 28, od ukupno prisutnih 189.

 Konstatujem da je Narodna skupština usvojila Predlog zakona.

 Stavljam na glasanje Predlog zakona o potvrđivanju Sporazuma o saradnji između Vlade Republike Srbije i Vlade Republike Gabon u oblasti nauke, tehnologije, obrazovanja i kulture, u celini.

 Zaključujem glasanje: za – 161, nije glasalo – 28, od ukupno prisutnih 189.

 Konstatujem da je Narodna skupština usvojila Predlog zakona.

 Prelazimo na 5. tačku dnevnog reda.

 Podsećam vas da na osnovu člana 105. stav 3. tačka 6. Ustava Republike Srbije, Narodna skupština odlučuje o zakonima kojima se uređuje zaključivanje i potvrđivanje međunarodnih ugovora većinom glasova svih narodnih poslanika.

 Takođe podsećam da je Odbor za ustavna pitanja i zakonodastvo u skladu sa članom 163. stav 2. Poslovnika odbacio amandman narodnog poslanika Miloša Parandilovića.

 Stavljam na glasanje Predlog zakona o potvrđivanju Sporazuma između Vlade Republike Srbije i Saveta ministara Bosne i Hercegovine o načinu finansiranja i izrade projektno-tehničke dokumentacije, vođenje upravnih postupaka za procenu uticaja na životnu sredinu, izdavanje lokacijskih uslova, saglasnosti i građevinske dozvole za Projekat „Hidrotehnički i bagerski radovi na uređenju kritičnog sektora za plovidbu - Ušće Drine i Save“, u načelu.

 Zaključujem glasanje: za – 157, protiv – četiri, nije glasalo – 28, od ukupno prisutnih 189.

 Konstatujem da je Narodna skupština prihvatila Predlog zakona, u načelu.

 Prelazimo na odlučivanje po amandmanima.

 Na naziv Predloga zakona, amandman su zajedno podneli poslanici Lipovac Tanasković i Stanković.

 Stavljam na glasanje amandman.

 Zaključujem glasanje: Za – 21, nije glasalo 168 od ukupno 189.

 Konstatujem da Skupština nije prihvatila amandman.

 Na član 1. amandman su zajedno podneli narodni poslanici Lipovac, Tanasković i Stanković.

 Stavljam na glasanje amandman.

 Zaključujem glasanje: Za – 22, nije glasalo 167 od ukupno 189.

 Konstatujem da Skupština nije prihvatila amandman.

 Pošto smo završili odlučivanje o amandmanima, pristupamo glasanju o Predlogu zakona u celini.

 Stavljam na glasanje Predlog zakona o potvrđivanju Sporazuma između Vlade Republike Srbije i Saveta ministara BiH, o načinu finansiranja, izrade projektno-tehničke dokumentacije, vođenja upravnih postupaka za procenu uticaja na životnu sredinu, izdavanje lokacijskih uslova, saglasnosti, građevinske dozvole za projekat hidro-tehnički bagerski radovi na uređenju kritičnog sektora za plovidbu ušće Drine i Save, u celini.

 Zaključujem glasanje: Za – 154, uzdržan – jedan, nije glasalo 34 od ukupno 189.

 Konstatujem da je Narodna skupština usvojila predlog zakona.

 Sada prelazimo na odlučivanje o predlozima zakona o potvrđivanju međunarodnih ugovora, odnosno, sporazuma, to su Tačke od 6 – 8. dnevnog reda.

 Podsećam, na osnovu člana 105. stav 3. tačke 4. i 6. Ustava Republike Srbije, Narodna skupština odlučuje o zakonima kojima se uređuje javno zaduživanje i zaključivanje i potvrđivanje međunarodnih ugovora, većinom glasova svih narodnih poslanika. Imajući to u vidu prelazimo na odlučivanje.

 Stavljam na glasanje Predlog zakona o potvrđivanju finansijskog ugovora železnički Koridor 10 u Srbiji, okvirni Sporazum Globalna kapija između Republike Srbije i Evropske investicione banke, u celini.

 Zaključujem glasanje: Za – 145, protiv – šest, nije glasalo 37 od ukupno 188.

 Konstatujem da je Narodna skupština usvojila Predlog zakona.

 Stavljam na glasanje Predlog zakona o potvrđivanju ugovora o zajmu železnički Koridor 10 u Srbiji, deonica od Beograda do Niša između Republike Srbije i Evropske banke za obnovu i razvoj, u celini.

 Zaključujem glasanje: Za – 147, protiv – jedan, nije glasalo 40 od ukupno 188.

 Konstatujem da je Narodna skupština usvojila Predlog zakona.

 Stavljam na glasanje Predlog zakona o potvrđivanju finansijskog ugovora Razvoj rečne transportne infrastrukture u Srbiji B, između Republike Srbije i Evropske investicione banke, u celini.

 Zaključujem glasanje: Za – 147, nije glasalo 41, od ukupno 188.

 Konstatujem da je Narodna skupština usvojila Predlog zakona.

 Prelazimo na Tačku 9. dnevnog reda.

 Stavljam na glasanje Predlog odluke o izmenama i dopunama odluke o upotrebi Vojske Srbije i drugih snaga odbrane u multinacionalnim operacijama van granica Republike Srbije, u načelu.

 Zaključujem glasanje: Za – 154, protiv – 10, nije glasalo 28 od ukupno 192.

 Konstatujem da je Narodna skupština prihvatila Predlog odluke, u načelu.

 Prelazimo na odlučivanje o amandmanima.

 Na tačku 1. amandman su zajedno podneli narodni poslanici Milenković Kerković, Obradović, Puškić, Jakovljević, Kostić i Vasić.

 Stavljam na glasanje amandman.

 Zaključujem glasanje: Za – 16, protiv – dva, uzdržan – jedan, nije glasalo 174, od ukupno 193.

 Konstatujem da Skupština nije prihvatila amandman.

 Na tačku 2. amandman su zajedno podneli narodni poslanici Milenković Kerković, Obradović, Puškić, Jakovljević, Kostić i Vasić.

 Stavljam na glasanje.

 Zaključujem glasanje: Za – 11, protiv – dva, nije glasalo 180, od ukupno 193.

 Konstatujem da Skupština nije prihvatila amandman.

 Na tačku 2. pod tačku 2.18v, amandman sa ispravkom zajedno su podneli narodni poslanici: Erac, Đurđević Stamenkovski, Dragićević, Ristić, Miljanić, Nikolić, Zečević, Bukumirović.

 Stavljam na glasanje.

 Zaključujem glasanje: Za – 13, protiv – jedan, nije glasalo 179, od ukupno 193.

 Konstatujem da Skupština nije prihvatila amandman.

 Na tačku 3. amandman zajedno su podneli narodni poslanici: Milenković Kerković, Obradović, Puškić, Jakovljević, Kostić i Vasić.

 Stavljam na glasanje amandman.

 Zaključujem glasanje: Za – 16, nije glasalo 177, od ukupno 193.

 Konstatujem da Skupština nije prihvatila amandman.

 Na tačku 3. amandman je podneo poslanik Parandilović

 Stavljam na glasanje amandman.

 Zaključujem glasanje: Za – tri, nije glasalo 190, od ukupno 193 narodnih poslanika.

 Konstatujem da Skupština nije prihvatila amandman.

 Pošto smo završili odlučivanje o amandmanima, pristupamo glasanju o Predlogu odluke, u celini.

 Stavljam na glasanje Predlog odluke o izmenama i dopunama odluke o upotrebi Vojske Srbije i drugih snaga odbrane u multinacionalnim operacijama van granica Republike Srbije, u celini.

 Zaključujem glasanje: Za – 152, protiv – 12, uzdržan – jedan, nije glasalo 28 od ukupno 193 narodnih poslanika.

 Konstatujem da je Narodna skupština usvojila Predlog odluke.

 Prelazimo na tačke od 10 do 23.

 Stavljam na glasanje Predlog zaključka povodom razmatranja redovnog godišnjeg Izveštaja Agencije za sprečavanje korupcije za 2021. godinu i Izveštaja o sprovođenju aktivnosti iz revidiranog Akcionog plana za Poglavlje 23. Podpoglavlje Borba protiv korupcije, koje je podneo Odbor za pravosuđe, državnu upravu i lokalnu samoupravu.

 Zaključujem glasanje: Za – 143, protiv – 18, uzdržan – jedan, nije glasalo 31 od ukupno 193.

 Konstatujem da je Narodna skupština usvojila Predlog zaključka.

 Stavljam, na glasanje Predlog zaključka povodom razmatranja Izveštaja o radu Poverenika za informacije od javnog značaja i zaštitu podataka o ličnosti za 2021. godinu, koji je podneo Odbor za pravosuđe, državnu upravu i lokalnu samoupravu.

 Zaključujem glasanje: Za – 145, protiv – 15, nije glasalo 33 od ukupno 193.

 Konstatujem da je Narodna skupština usvojila Predlog zaključka. Stavljam, na glasanje Predlog zaključka povodom razmatranja Redovnog godišnjeg izveštaja Zaštitnika građana za 2021. godinu, koji je podneo Odbor za ljudska i manjinska prava o ravnopravnost polova 22. decembra 2022. godine.

 Zaključujem glasanje: Za – 145, protiv – 19, nije glasalo 29, od ukupno 193.

 Konstatujem da je Narodna skupština usvojila Predlog zaključka.

 Stavljam, na glasanje Predlog zaključka povodom razmatranja redovnog godišnjeg Izveštaja Zaštitnika građana za 2021. godinu, koji je podneo Odbor za pravosuđe, državnu upravu i lokalnu samoupravu 26. decembra 2022. godine.

 Zaključujem glasanje: Za – 145, protiv – 17, nije glasalo 31 od ukupno 193.

 Konstatujem da je Narodna skupština usvojila Predlog zaključka.

 Stavljam, na glasanje Predlog zaključka povodom razmatranja redovnog godišnjeg Izveštaja Poverenika za zaštitu ravnopravnosti za 2021. godinu, koji je podneo Odbor za ljudska i manjinska prava i ravnopravnost polova, 22. decembra 2022. godine.

 Zaključujem glasanje: Za – 147, protiv – 16, nije glasalo 30 od ukupno 193.

 Konstatujem da je Narodna skupština usvojila Predlog zaključka.

 Stavljam, na glasanje Predlog zaključka povodom razmatranja Izveštaja o radu Agencije za sprečavanje korupcije za 2021. godinu, koji je podneo Odbor za finansije, republički budžet i kontrolu trošenja javnih sredstava 16. decembra 2022. godine.

 Zaključujem glasanje: Za – 147, protiv – 28, nije glasalo 18 od ukupno 193.

 Konstatujem da je Narodna skupština usvojila Predlog zaključka.

 Stavljam, na glasanje Predlog zaključka povodom razmatranja godišnjeg Izveštaja o radu Agencije za energetiku Republike Srbije za 2021. godinu, koji je podneo Odbor za privredu, regionalni razvoj, trgovinu, turizam i energetiku 4. novembra 2022. godine.

 Zaključujem glasanje: Za – 145, protiv – 28, nije glasalo 20 od ukupno 193.

 Konstatujem da je Narodna skupština usvojila Predlog zaključka.

 Stavljam, na glasanje Predlog zaključka povodom razmatranja godišnjeg Izveštaja o radu Komisije za zaštitu konkurencije za 2021. godinu, koji je podneo Odbor za privredu, regionalni razvoj, trgovinu, turizam i energetiku 4. novembra 2022. godine.

 Zaključujem glasanje: Za – 146, protiv – 26, uzdržan – jedan, nije glasalo 19 od ukupno 192.

 Konstatujem da je Narodna skupština usvojila Predlog zaključka.

 Stavljam, na glasanje Predlog zaključka povodom razmatranja Izveštaja o radu Fiskalnog saveta za 2021. godinu, koji je podneo Odbor za finansije, republički budžet i kontrolu trošenja javnih sredstava, 24. oktobra 2022. godine.

 Zaključujem glasanje: Za – 162, protiv – jedan, uzdržanih – 12, nije glasalo 17 od ukupno 192.

 Konstatujem da je Narodna skupština usvojila Predlog zaključka.

 Prelazimo na 18. tačku dnevnog reda.

 Stavljam na glasanje Predlog zaključka povodom razmatranja Izveštaja o radu Republičke Komisije za zaštitu prava u postupcima javnih nabavki u periodu od 1. januara 2021. godine do 31. decembra 2021. godine, koji je podneo Odbor za finansije, republički budžet i kontrolu trošenja javnih sredstava.

 Zaključujem glasanje: za – 147, protiv – 27, nije glasalo – 18, od ukupno 192 narodna poslanika.

 Konstatujem da je Narodna skupština usvojila Predlog zaključka.

 Prelazimo na 19. tačku dnevnog reda.

 Stavljam na glasanje Predlog zaključka povodom razmatranja Izveštaja o sprovedenom monitoringu Kancelarije za javne nabavke za 2021. godinu, koji je podneo Odbor za finansije, republički budžet i kontrolu trošenja javnih sredstava.

 Zaključujem glasanje: za – 146, protiv – 29, nije glasalo – 17, od ukupno 192 narodna poslanika.

 Konstatujem da je Narodna skupština usvojila Predlog zaključka.

 Prelazimo na 20. tačku dnevnog reda.

 Stavljam na glasanje Predlog zaključka povodom razmatranja Izveštaja o radu Državne revizorske institucije za 2021. godinu, koji je podneo Odbor za finansije, republički budžet i kontrolu trošenja javnih sredstava.

 Zaključujem glasanje: za – 145, protiv – 20, uzdržanih - 11, nije glasalo – 16, od ukupno 192 narodna poslanika.

 Konstatujem da je Narodna skupština usvojila Predlog zaključka.

 Prelazimo na 21. tačku dnevnog reda.

 Stavljam na glasanje Predlog zaključka povodom razmatranja Izveštaja o radu Komisije za kontrolu državne pomoći za 2021. godinu, koji je podneo Odbor za finansije, republički budžet i kontrolu trošenja javnih sredstava.

 Zaključujem glasanje: za – 145, protiv – 23, nije glasalo – 24, od ukupno 192 narodna poslanika.

 Konstatujem da je Narodna skupština usvojila Predlog zaključka.

 Prelazimo na 22. tačku dnevnog reda.

 Stavljam na glasanje Predlog zaključka povodom razmatranja Godišnjeg izveštaja Komisije za hartije od vrednosti za 2021. godinu, koji je podneo Odbor za finansije, republički budžet i kontrolu trošenja javnih sredstava.

 Zaključujem glasanje: za – 145, protiv – 23, nije glasalo – 24, od ukupno 192 narodna poslanika.

 Konstatujem da je Narodna skupština usvojila Predlog zaključka.

 Prelazimo na 23. tačku dnevnog reda.

 Stavljam na glasanje Predlog zaključka povodom Izveštaja o radu Regulatorne agencije za elektronske komunikacije i poštanske usluge (RATEL) za 2021. godinu, sa dopunom, koji je podneo Odbor za prostorno planiranje, saobraćaj, infrastrukturu i telekomunikacije.

 Zaključujem glasanje: za – 147, protiv – 28, uzdržan – 1, nije glasalo – 16, od ukupno 192 narodna poslanika.

 Konstatujem da je Narodna skupština usvojila Predlog zaključka.

 Prelazimo na 24. tačku dnevnog reda – PREDLOG KANDIDATA ZA IZBOR DIREKTORA AGENCIJE ZA SPREČAVANjE KORUPCIJE.

 Pre nego što pređemo na odlučivanje o Predlogu kandidata za izbor direktora Agencije za sprečavanje korupcije, podsećam vas da, na osnovu člana 105. stav 2. tačka 15. Ustava Republike Srbije i člana 11. stav 1. Zakona o sprečavanju korupcije, Narodna skupština većinom glasova svih narodnih poslanika bira direktora Agencije za sprečavanje korupcije.

 Kandidati za izbor direktora Agencije za sprečavanje korupcije, na predlog ministra pravde, su:

 1. Dejan Damnjanović, diplomirani pravnik iz Beograda,

 2. Dragan Sikimić, diplomirani pravnik iz Beograda,

 3. dr Kosta Sandić, doktor političkih nauka i magistar pravnik nauka iz Beograda.

 Pristupamo glasanju o predloženim kandidatima.

 Stavljam na glasanje Predlog da se za direktora Agencije za sprečavanje korupcije izabere kandidat Dejan Damnjanović, diplomirani pravnik iz Beograda.

 Zaključujem glasanje: za – 145, protiv – 29, nije glasalo – 18, od ukupno 192 narodna poslanika.

 Stavljam na glasanje Predlog da se za direktora Agencije za sprečavanje korupcije izabere kandidat Dragan Sikimić, diplomirani pravnik iz Beograda.

 Zaključujem glasanje: za – četiri, protiv – 24, nije glasalo – 164, od ukupno 192 narodna poslanika.

 Stavljam na glasanje Predlog da se za direktora Agencije za sprečavanje korupcije izabere kandidat dr Kosta Sandić, doktor političkih nauka i magistar pravnik nauka iz Beograda.

 Zaključujem glasanje: za – jedan, protiv – 19, nije glasalo – 172, od ukupno 192 narodna poslanika.

 Konstatujem da je Narodna skupština, polazeći od broja dobijenih glasova, za direktora Agencije za sprečavanje korupcije izabrala Dejana Damnjanovića, diplomiranog pravnika iz Beograda.

 Dozvolite mi da, u vaše i u svoje ime, čestitam direktoru Agencije za sprečavanje korupcije na izboru i poželim mu uspeh u radu.

 Prelazimo na tačke 25. i 26. dnevnog reda.

 Pre nego što pređemo na odlučivanje o predlozima odluka iz tačaka 25. i 26. dnevnog reda, podsećam vas da, na osnovu člana 105. stav 2. tačka 15. Ustava Republike Srbije, Narodna skupština vrši izborne nadležnosti većinom glasova svih narodnih poslanika.

 Prelazimo na odlučivanje.

 Stavljam na glasanje Predlog odluke o izmenama Odluke o izboru članova i zamenika članova odbora Narodne skupštine Republike Srbije, koji je podnela Poslanička grupa PUPS – Solidarnost i pravda, u celini.

 Zaključujem glasanje: za – 168, protiv – dvoje, nije glasalo – 19, od ukupno 189 narodnih poslanika.

 Konstatujem da je Narodna skupština usvojila Predlog odluke.

 Stavljam na glasanje Predlog odluke o izmenama Odluke o izboru članova i zamenika članova odbora Narodne skupštine Republike Srbije, koji je podnela Poslanička grupa IVICA DAČIĆ - Socijalistička partija Srbije (SPS), u celini.

 Zaključujem glasanje: za – 169, nije glasalo – 20, od ukupno 189 narodnih poslanika.

 Konstatujem da je Narodna skupština usvojila i ovaj Predlog odluke.

 Povodom ukazivanja narodnih poslanika na povrede Poslovnika Narodne skupštine, podsećam vas na odredbu člana 103. stav 6. Poslovnika, prema kojoj ako i posle objašnjenja predsednika Narodne skupštine, odnosno predsedavajućeg, narodni poslanik smatra da je povreda učinjena, može zahtevati, bez prava na obrazlaganje, da se Narodna skupština, bez pretresa, o tome izjasni u Danu za glasanje.

 Saglasno navedenim odredbama Poslovnika, prelazimo na odlučivanje.

 Narodni poslanik Boško Obradović, na sednici 24. februara 2023. godine, u 10 časova i 25 minuta, ukazao je na povredu člana 157. stav 2. Poslovnika Narodne skupštine.

 Molim Skupštinu da se izjasni.

 Zaključujem glasanje: za – 22, protiv - troje, nije glasao – 161, od ukupno 186 narodnih poslanika.

 Konstatujem da je Narodna skupština odlučila da nije povređen navedeni član Poslovnika.

 Narodni poslanik Borislav Novaković, na sednici 24. februara 2023. godine, u 17 časova i 29 minuta, ukazao je na povredu člana 108. Poslovnika Narodne skupštine.

 Molim Skupštinu da se izjasni.

 Zaključujem glasanje: za – 24, protiv - četiri, nije glasalo – 156, od ukupno 184 narodna poslanika.

 Konstatujem da je Narodna skupština odlučila da nije povređen navedeni član Poslovnika.

 Narodni poslanik Tatjana Manojlović, na sednici 25. februara 2023. godine, u 11 časova i 55 minuta, ukazala je na povredu člana 27. Poslovnika Narodne skupštine.

 Molim Skupštinu da se izjasni.

 Zaključujem glasanje: za – 24, protiv - dvoje, nije glasalo – 158, od ukupno 184 narodna poslanika.

 Konstatujem da je Narodna skupština odlučila da nije povređen navedeni član Poslovnika.

 Narodni poslanik Tatjana Manojlović, na sednici 25. februara 2023. godine, u 19 časova i četiri minuta, ukazala je na povredu člana 27. Poslovnika Narodne skupštine.

 Molim Skupštinu da se izjasni.

 Zaključujem glasanje: za – 24, protiv - dvoje, nije glasalo – 158, od ukupno 184 narodna poslanika.

 Konstatujem da je Narodna skupština odlučila da nije povređen navedeni član Poslovnika.

 Narodni poslanik Janko Veselinović, na sednici 25. februara 2023. godine, u 19 časova i šest minuta, ukazao je na povredu člana 107. Poslovnika Narodne skupštine.

 Molim Skupštinu da se izjasni.

 Zaključujem glasanje: za – 23, uzdržan - jedan, nije glasao – 161, od ukupno 185 narodnih poslanika.

 Konstatujem da je Narodna skupština odlučila da nije povređen navedeni član Poslovnika.

 Poštovane dame i gospodo, pošto je Narodna skupština obavila razmatranje svih tačaka dnevnog reda ove sednice i odlučivanje o njima, saglasno članu 102. Poslanika Narodne skupštine, zaključujem sednicu Drugog vanrednog zasedanja Narodne skupštine Republike Srbije u Trinaestom sazivu.

 (Sednica je završena u 15 časova i 35 minuta.)